
Снахи и свекърви 

Регине Шнайдер, Клеменс фон Лук 


Зад конфликта снаха-свекърва се крие всъщност 
конфликтът на любовния триъгълник 

Наистина ли днешната майка се е превърнала в съперница? Ако погледнем в 
една от многото появили се напоследък „книги за мъже", ще намерим 
потвърждението: виновни са властващите днес семейни отношения. Бащата 
отсъства по цял ден, вечер иска да си почива. Последствието: симбиоза с 
майката, дистанция към бащата. Майката възпитава сина, определя 
развитието му, оформя го като мъж и личност. Възможността на детето да 
изгради стабилни връзки едновременно с майката и бащата е твърде рядка. 
При тези условия синът не съумява да се отдели от майка си, да се 
разграничи от нея и да заживее като самостоятелна личност. Резултатът е 
горчив: от това развитие страдат снахите, тъй като семейните 
взаимоотношения програмират предварително конфликтите с майката на 
съпруга. Тъкмо там, където синът би трябвало да се чувства свободен от 
майка си - в брака, - проблемите са особено тежки. 

Благодарности на „свръх мама" Маргот за откритостта и постоянната 
подкрепа, на Ирис за успешните изследвания в Минеаполис и на всички 
интервюирани, които ни повериха личните си истории. 


Клеменс фон Лук, Зб-годишен, следвал е германистика, педагогика и 
спорт. Роден в Хамбург, работил е по една година в Западна Африка и 
САЩ. От три години работи като журналист на свободна практика с 
интереси в областта на обществените отношения, културата и 
психологията. 

Регине Шнайдер, родена през 1952 година в Бохум. Следвала е педагогика, 
социология и публицистика, шест години е работила като редакторка във 
всекидневник. След това работи в голямо женско списание. След раждането 
на дъщеря си Селма през 1989 година живее като свободна писателка и 
журналистка в Хамбург. Авторка на книгите „0 бейби" и „Силните жени. 
Новите 

четиридесетгодишни". 

Един проблем - три перспективи 
Скъпи мой бивши съпруже (!?) 

Любовта те прави сляп! Толкова сляп, че не виждаш очевидните признаци. 
Или не искаш да ги видиш. Или си въобразяваш, че ще се справиш. Днес 
това вече не може да ми се случи. Но тогава бях ужасно наивна. Колко 
силно бях влюбена в теб. До уши. Ти беше (и си) точно моят тип. Едър, 
тъмни коси, пълни меки устни. Спортен тип, мечтател, мълчалив, но 
очарователен. 

Твърде бързо реших, че искам да остана завинаги с теб. Исках да бъдем 
постоянно заедно. Ден и нощ. След пет месеца се стигна дотам: изнесох 
се от едностайното си апартаментче и дойдох да живея при теб. Омаяна от 
радост, че най-после си изцяло мой. И пълна с очаквания. За мен не беше 
проблем, че идвам да живея в къщата на майка ти. Аз съм общителен 
човек, не създавам трудности и си мислех, че ще се разбирам добре с 
дамата. 

Само веднъж, докато правех планове как да съберем мебелите, ти изръмжа 
нещо в смисъл, че много съм бързала. Иначе не реагираше на спонтанните 
ми хрумвания. Това е много по-просто, отколкото да вземаш самостоятелни 
решения, нали? След това спокойно можеш да се измъкнеш. Да, но аз не 
мога като теб. Аз се паля бързо. И намирам, че това е добре. Ако и 
двамата не могат да решат, ще бъде ужасно. Нали всеки път казваше, че 
вече не искаш и не можеш да живееш без мен. 

Малко преди да се преместя при теб, те чух да размишляваш полугласно: 
„Какво ли ще каже мама?" Разбирах те, все пак ти дори не ни беше 
представил една на друга. Но не се замислих по-дълбоко. Щяхме да 
наваксаме представянето. Е, във всеки случай вече стоях пред вратата ти 
с колата за мебели. Тъкмо бяхме внесли първия кашон, когато майка ти 
слезе по стълбата. На пръв поглед истинска майка. Дребна, закръглена, 
посивяла коса, студено къдрене, очила със златни рамки. Добре облечена. 
Но нито сърдечна, нито мила. 

Първата ни среща беше повече от странна. Изведнъж ти каза съвсем 
смутено: „Това е Лена." Майка ти ме изгледа над ръба на очилата и 
отговори кратко и церемониално: „Много се радвам." Толкова. При това 
съвсем не изглеждаше зарадвана. Учудих се, че си толкова плах пред нея. 
Изведнъж се сетих за нещо, което ми беше направило впечатление съвсем в 
началото: винаги когато идвах да те взема, оставах с чувството, че си 
ме чакал и бързаш да излезеш. Преди да съм влязла в къщата, ти беше 
готов и тичаше навън. Идвах в жилището ти само когато госпожата 
отсъстваше. Тогава не обърнах внимание. Но си го спомних, когато се 
запознах с майка ти. 

Положих големи усилия да я спечеля. Поздравих учтиво и й казах, че 
много се радвам да се запозная с нея. Ти мълчеше. Тя също. Когато 
подредихме всичко, тя ни покани да се нахраним заедно, беше приготвила 
картофена салата и фрикадели. Много мило от нейна страна, казах си. 
Намерих букетче като за почтена дама и й го поднесох. Тя не сложи 
цветята във ваза, а ги остави на масата в кухнята - веднага ми направи 
впечатление. Ти не го забеляза. Веднага след това майка ти каза: 
„Сигурно нямате нищо против, ако запазим старите си навици, макар че 
сега и вие живеете тук?" Нямах представа какви са „старите ви навици". 
Не посмях и да попитам. И тъй като не исках да се натрапвам и да 



смущавам спокойствието ви, отвърнах: „Разбира се, че нямам нищо 
против." Мислех си, че няма да е толкова лошо. Скоро щях да разбера. 
Дотогава майка ти се беше грижила за теб и поддържаше жилището ти в 
ред. Всяка сутрин пазаруваше, приготвяше обеда и оставяше на печката ти 
тенджера с топло ядене. Вечер ти само си го притопляше. Разбира се, тя 
имаше ключ за жилището ти. Очевидно с „нашите навици" тя имаше предвид, 
че така ще продължава и занапред. Че ще живеете така, както тя смята за 
правилно. 

Ала сутрин, когато тя влизаше и оставяше на печката проклетата 
тенджера, аз почти винаги бях в леглото. Аз работя най-добре нощем и 
обичам да спя до обед. Очевидно за майка ти това беше трън в очите. 
Всяка сутрин вдигаше адски шум. Приех историята с ключа като нахлуване 
в интимната ми сфера. Какво я засягаше как организирам деня си? Ала не 
посмях да й кажа. Още тогава усещах, че трябва да се преборя с компания 
от заговорници. 

От първия ден имах впечатлението, че майка ти не беше особено 
въодушевена от връзката ни. Чувствах се неловко в нейно присъствие. Тя 
изглеждаше недостъпна и свръхкоректна. Полагаше всички усилия да ми 
създава проблеми. От друга страна, аз не исках да го забележа и се 
борех със себе си. Защото не исках открит сблъсък още в самото начало. 
Ти често ми казваше: „Не бъди толкова чувствителна. Не мери хората със 
златни везни." Е, веднъж посмях и учтиво й казах, че не желая тя да ни 
готви и да влиза и излиза в жилището по всяко време. Тогава тя ми 
отговори категорично: „Поне веднъж на ден момчето ми трябва да яде 
топла храна." Липсваше само да ми каже: „От теб не получава нищо за 
ядене." Ти замълча, както винаги! И нещата не се промениха. Искам най- 
после да ти кажа мнението си, мили мой: за мен беше съвсем естествено 
тя да ми връчи ключа си и да престане да се грижи за твоето/нашето 
домакинство. Да престане да се меси в живота ни. Да си гледа нейната 
работа и да ни остави насаме! Или най-малкото да ме пита съгласна ли 
съм с действията й. Но тогава не исках караници и се стараех да не 
забелязвам натрапването й. Мислех си, добре, погледни от положителната 
страна, така си спестяваш домакинска работа. Успокоявах се, че нещата 
ще тръгнат по-добре, че животът ни ще влезе в своя ритъм, че тя ще 
свикне с мен. Все пак бях първата жена, която влизаше във вашето 
светилище. Днес си мисля, че майка ти се е съгласила само защото ти 
беше вече на 34 години и съседите бяха започнали да се чудят защо не се 
жениш. Съседите са единствените, от които майка ти истински се 
интересува. 

Още в началото ти бях казала, че няма да ти гладя ризите, че няма да 
чистя сама жилището и да мия прозорците. Бяхме се уговорили, че всяка 
събота ще чистим заедно. 

Майка ти ми даде да разбера, че „следването ми" не е истинска работа, 
за разлика от онова, което вършиш ти. Ти тъкмо беше издържал отлично 
изпита в „АззезтепД-Сепбег" при холдинга за недвижими имоти и беше 
назначен. Естествено тя никога не ми каза в лицето, че според нея само 
аз съм отговорна за домакинството. Но непрекъснато подчертаваше по 
типичния си начин: „АЗ работя всяка сутрин по два часа, свършвам всичко 
необходимо вкъщи и вече спокойно мога да се занимавам и с други неща. 
Мъжът само би ми пречил." Днес ми е ясно: майка ти никога не те беше 
виждала с прахосмукачка или парцал за прозорци. Сигурно се е чувствала 
много зле. Никак не я интересуваше, че ми предстоят три напрегнати 
семинарни занятия и не мога да вършея с парцала из жилището. 



Помниш ли, една вечер тя те изненада как шиеше копче на панталона си - 
пак влезе, като си отвори със своя ключ и ти не каза нищо. Взе копчето 
от ръката ти и го заши вместо теб. На следващата сутрин слезе с 
тенджерата, после донесе ютията и прахосмукачката си и ги остави 
демонстративно в коридора, за да се спъна в тях. Когато се върнах от 
университета, жилището беше почистено, включително прозорците. Когато я 
срещнах в коридора, тя ми каза с физиономия на погребален агент: „Това 
беше спешно необходимо." 

Тогава за първи път се почувствах наистина зле. Като че бях последната 
немарливка и точно това беше целта й. Или? Признавам, че не поддържах 
добре жилището. Не беше разтребено, за последен път бяхме чистили с 
прахосмукачката преди 14 дни. Във всеки случай тя ме накара да се 
чувствам като ученичка, която не си е написала домашните. За съжаление 
тази жалка женска социализация все още дреме някъде дълбоко в мен. И 
моята майка е винаги изрядна. 

Искам най-сетне да разбереш: аз не съм дебелокожа. Не съм и чак толкова 
самоуверена, че да не се трогвам от подобни посегателства. Ти изобщо не 
ми помагаше, като апелираше към самочувствието ми. Чувствах се осъдена 
от майка ти, чувствах се отблъсната. Бях много зле. Ти подминаваше 
всичко това, сякаш си беше само мой проблем. Естествено аз можех да 
разпределям времето си по-добре от теб. Във всеки случай майка ти 
постигна целта си: накара ме да се чувствам неудобно, когато виждах 
засъхналите дъждовни капки по прозорците, когато в единадесет все още 
бях в леглото, когато цяла седмица не бях бърсала прах, когато виждах 
паяжините в ъглите, когато неогладените ти ризи се трупаха... Понякога 
побеснявах от гняв. Дотогава си мислех, че тя трябва да свикне с мен. 

Но изведнъж осъзнах, че тя ми е обявила война. Тя не ме приема и ми го 
показва по свой начин. 

Оттогава престанах да слушам непрестанните й коментари. Ако веднъж 
седмично решавахме да излезем, тя мърмореше: „Утре ти можеш да си спиш 
до обед." Ако си купех нова рокля: „Пак ли изпразни кесията на Лудгер?" 
Ако се засмеех сърдечно: „Защо грачи така?" А когато бях сериозна: „Пак 
ли е обидена?" Ако ме видеше с прясно лакирани нокти: „И аз бих искала 
да имам толкова свободно време." Каквото и да правех, то се оценяваше 
отрицателно и се коментираше злобно. Най-много се нервирах, че майка ти 
се чувстваше задължена да осъжда всичко, което вършех. Нищо не й 
убягва. Нищо не премълчава. Всичко трябва да бъде пъхнато в подходящото 
чекмедже, преценено и осъдено като недопустимо. Тя не вижда в мен нищо 
добро. Не може дори да остане неутрална. 

Помниш ли? Опитах се да говоря с теб за това. Но ти не взе страна, ти я 
защити. Извини я, че била от друго поколение, мислела различно от нас и 
че в крайна сметка правела много за нас. А после каза, че смяташ да 
стоиш настрана от нашия конфликт, защото намираш, че това си е наша 
работа. И аз се подчиних, защото се чувствах несигурна. Двама срещу 
един. Чувствах се зле и непрекъснато размишлявах какво толкова греша. 
Правех компромис след компромис. 

Премълчах даже когато тя ти каза: „Храниш и обличаш една разглезена 
хлапачка с претенции за лукс." Макар че бях много засегната. Добре, аз 
само следвах и поради това, че живеехме заедно, се отказах да работя 
като келнерка. Затова пък работех по-бързо и по-интензивно. 

Майка ти ставаше все по-зла. Външността ми също не й харесваше. Майка 
ти държи много на спретнато облекло. За Коледа ми подари рокля от Вети 
Баркли. За моя вкус твърде прилична. Аз обичам черния си кожен 



панталон. В началото и ти харесваше начина, по който се обличах, 
казваше, че не е „еснафски". Даже си купи кожен панталон, при което 
майка ти каза: „За Бога, сега и той стана като нея!" След това носеше 
този панталон само когато майка ти я нямаше, ти, подлец такъв. Ала аз 
го забелязах много, много късно. 

Накрая се вкопчих в мисълта, че ако се оженим, положението ще се 
промени. Надявах се, че като стана твоя жена, тя ще ме уважава. Освен 
това вярвах в любовта ни. Мислех си, че чрез женитбата си ти ще докажеш 
колко държиш на мен, че ще убедиш и майка си. Никога не бях помисляла, 
че ще ми нанесеш удар в гърба. Господи, колко съм била лековерна! 
Сватбата ни беше катастрофа. Да не говорим, че майка ти веднага се 
включи в приготовленията, че на обяда пи много вино и след като 
разрязахме сватбената торта, изведнъж пожела да я наричам „мамо". Пак с 
тон, който не търпи противоречия. Направо загубих ума и дума. Как да 
кажа „мамо" на жената, която изобщо не ме обича? Бих приела, ако ми 
беше предложила да си говорим на „ти" , защото така е по-прилично. 
Мислех си някой ден просто да й кажа „Лоти" или да избягвам директното 
обръщение. Тогава обаче събрах цялата си смелост и отговорих с треперещ 
глас: „Не мога да го направя." Тя си изчерви цялата, лицето й се 
разкриви от гняв, скочи и избяга от залата. Ти хукна след нея. Нямаше 
ви повече от половин час. Когато се върнахте, ти ми каза обвинително: 
„Защо го направи? Можеше поне да премълчиш. Развали на мама цялата 
сватба." А аз си помислих: „Той се държи, като че сватбата е нейна, а 
не наша." И се почувствах предадена. Помислих: „Собственият ми мъж 
открито ме нападна в гръб. И то тъкмо когато се свързахме за цял 
живот." Едва не избухнах в плач. Тази случка заби клин между теб и мен. 
Мълчах, но нощем, когато искаше да спиш с мен, не можех. Бях ужасно 
наранена. Вече не се чувствах достатъчно близо до теб. Очаквах да 
вземеш моята страна. Да ме подкрепяш. Да държиш на мен, да утвърждаваш 
самочувствието ми. Ти беше длъжен да застанеш на моя страна. 

Ти явно се чувстваше неловко от случилото се и правеше непрестанни 
опити да ме разубедиш: „Не бъди лоша - казваше ми, - приеми я такава, 
каквато е. Не се нервирай." Но беше вече много късно. Зарът беше 
хвърлен. Защо поне веднъж за разнообразие не каза същите думи на майка 
си? Защо не укори нея, защо постоянно укоряваше мен? Вместо постоянно 
да се гушиш в скута на мамичка или да се държиш настрана, трябваше поне 
веднъж да я раздрусаш здраво, за да се опомни. Не аз смущавах мирния 
живот. ТЯ! 

Но ти никога не разбра колко жестоко бях засегната от държанието й. Тя 
ме обиди и нарани, като отказа да ме приеме. Ти също ме обиди, защото 
не ме приемаше сериозно. Ти приемаше емоционалните ми изблици като 
преструвки и издънки на свръхчувствително момиче и ги отхвърляше с лека 
ръка. 

След сватбата започнах да се отбранявам. Когато завърших следването си 
и намерих асистентско място, настоях да си потърсим друго жилище. Стана 
ми ясно, че никога няма да се разбера с майка ти. Не можехме да живеем 
под един покрив и да се срещаме постоянно. Трябваше да направя друг 
човек от себе си, но се съмнявам, че и тогава щях да угодя на майка ти. 
Вероятно тя трябваше да си роди сама снахата и да я възпита по свой 
образ и подобие. 

В началото ти беше съгласен. Когато започнахме да преглеждаме обявите, 
се зае да ми изброяваш какво не можем да си позволим и да обясняваш 
колко скъпи са жилищата. В къщата на майка ти имаме всички удобства. Че 



ако си купим жилище, вече няма да можеш да караш мотор и БМВ, че ще 
престанеш да се занимаваш с делтапланеризъм, че ще се наложи да се 
откажеш от скъпите маркови дрехи, че... всъщност какво значение има, ти 
говореше само за себе си. После се сети, че не е нужно да се изнасяме, 
докато не можем да си позволим собствена къща. И когато това не мина, 
изведнъж ти хрумна, че не е редно да оставим старата жена съвсем сама в 
тази голяма къща. В тези времена. Поиска от мен да бъда по-внимателна с 
майка ти, да се старая повече. Дълго мислих. И стигнах до заключението, 
че ти, скъпи мой, си мамино синче! И докато не се откъснеш от своето 
„мамче", аз нямам никакъв шанс. Казах ти: „Добре, тогава аз ще си 
потърся жилище. Не искам майка ти постоянно да стои между нас." Това и 
направих. Сега само от теб зависи как ще се развие по-нататък връзката 
ни. 

Твоята Лена 
Мила моя. 

Много ти благодаря за подробното писмо. Трябва веднага да ти кажа, че в 
първия момент бях поразен. Изобщо не можах да повярвам в онова, което 
пишеш за връзката ни. Независимата амазонка разпердушинва маминото 
синче, нещо подобно, нали? Щом така искаш, ще ти кажа как те виждам аз: 
черният кожен панталон в действителност иска бял булчински воал! Дори 
да не вземем предвид, че двете някак не си пасват, аз отдавна престанах 
да вярвам, че си бунтовничка по душа. Междувременно съм почти убеден, 
че с тези дръзки кожени дрехи искаше само да скриеш колко приличаш на 
онези, над чиято еснафска същност с удоволствие се присмиваше. В 
основата си ти си жена, която непрекъснато си представя романтичен и 
блажен брак! Всъщност аз нямам какво да възразя срещу това, стига да 
беше държала на думата си. 

Не можеш ли да си представиш колко тежки и изнервящи бяха за мен 
постоянните ви битки? Ти знаеше много добре, че мразя караниците ви, 
които често завършваха с удари под кръста. Въпреки това, мила моя, ти 
не престана да упражняваш натиск върху мен. Постоянно очакваше от мен 
да обединя в себе си двете лица, в зависимост от ситуацията, веднъж 
буен свободен дух, после почтен и надежден съпруг. 

Но да караме поред: в първия момент понечих да хвърля писмото ти в 
кошчето за боклук. Просто не можах да повярвам, че така опростяваш 
нещата. Бях направо изумен. И невероятно ядосан. Но после реших да 
прочета писмото още веднъж. И още веднъж. Вече минаха четири дни, седя 
зад бюрото, трябваше отдавна да съм предал концепцията за Бриндберг, но 
не мога да забравя писмото ти. Не проумявам колко неизречени неща са се 
събрали за три години. 

Най-вече последното ти изречение не излиза от главата ми: „Сега само от 
теб зависи как ще се развие връзката ни." Типично. Типично за теб. Ти 
винаги си била бърза. Със спонтанните си хрумвания и планове, на 
покупки, по време на отпуската (вярно е, аз обичам да преспя една нощ и 
тогава да взема решение, особено когато е важно). Така направи и като 
се изнесе от жилището ни. 

Да започнем с нанасянето ти. Забрави ли, че именно ти държеше 
непременно да се нанесеш при мен? Докато аз размислях, ти събра вещите 
си и пристигна. Сигурно още тогава трябваше да се вслушам в 
присвиването на стомаха си. Никога няма да забравя как изведнъж се 
появи пред вратата на къщата с всичките си мебели. Може би трябваше да 
ти откажа още когато ти разби на пух и прах всичките ми възражения, че 



е по-добре първо да си потърсим друго жилище. Постарах се да намеря 
положителното в бързото ти идване. Но дълбоко в себе си се чувствах 
сразен. 

0'кей, при нашите финансови възможности изгледите да намерим нещо 
подходящо на пазара на жилища не бяха особено розови. С удоволствие 
признавам, че бях възхитен от твоя безкраен и непринуден оптимизъм. 
Често съм ти завиждал за еуфорията, в която живееше. Как само за 
няколко мига успя да подредиш бъдещето ни и го обрисува в най-ярки 
цветове - това издуха всичките ми съмнения като торнадо. Почувствах се 
истински еснаф с моите „разумни" възражения. Помислих си, че с твоята 
лекота и увереност всички потискащи проблеми стават маловажни и 
второстепенни. Повярвах, че ще заживееш добре под един покрив с майка 
ми. 

Знаех, че с мама няма да бъде никак просто. Винаги съм ти го казвал 
открито, но ти само се смееше и твърдеше: „Когато човек иска, може." 
Укоряваше ме, че го казвам само защото не искам да живея с теб. Все пак 
къщата е нейна и изведнъж се нанася една непозната. Като размислям 
сега, започвам да разбирам защо първата ви истинска среща не се увенча 
с желания успех. 

Никога не ти я представих, както трябва, защото си мислих, че вие двете 
ще се справите. От днешна гледна точка това със сигурност е било 
грешка. Бил съм наивен, може би наистина съм се страхувал. Признавам 
го. Може би, ако ви бях представил предварително, нещата щяха да се 
развият другояче. Но аз се страхувах, че две властни личности като теб 
и мама неизбежно ще се сблъскат. Когато трябва да се правят планове и 
да се налага собствената воля, вие с мама сте напълно равностойни 
противници. 

Във всеки случай много скоро се почувствах изложен на непрестанни удари 
от двете страни. Но го разбрах много по-късно. От едната страна беше ти 
с безбройните си идеи (веднага настоя да издигнем нова стена, за да 
имаме отделен вход). От другата страна мама, която живее в тази къща 
вече 28 години и естествено има право да пази собствеността си. С 
всичките й недостатъци. Ако ви приемех сериозно, означаваше да се 
примиря с живота в голямо семейство. Да се науча да живея с невинаги 
приятните изисквания на по-възрастните. 

А ти, мила Лена, не искаше това още от самото начало. Мисля, че беше 
обзета от натрапчивата идея да се събереш с мен колкото се може по- 
бързо. Искаше да ме обсебиш, сякаш те беше страх, че мога да размисля. 
Да, да, буйната, независима амазонка... 

Е, след като го направи, можеше поне да се опиташ да се разбереш с 
майка ми, да намериш общ език с нея. Но ти не направи почти нищо. 

Вместо да я поканиш някой следобед на кафе и да си поговорите, започна 
да се оплакваш на мен. И то по обичайния си изискващ начин: накарай я 
да проумее, че трябва да стои далече от нашия живот, да се държи 
настрана, все пак тя е твоя майка и е еснафка. Поне веднъж не осъзна ли 
в какво положение ме поставяше? Непрекъснато се чувствах притиснат до 
стената. Като посредник и укротител в битката между две големи жени, 
които твърдяха, че знаят какво искат и какъв е животът. 

Впрочем, в началото ти беше напълно съгласна, че тя ни готвеше, 
пазаруваше (и плащаше от джоба си) или че се погрижи за досадния ремонт 
на банята. Нали работниците идваха в седем сутринта. Тогава ти изрично 
настоя мама да запази ключа от жилището ни. Едва когато започна да 
смущава удобството ти, реши да поискаш тотална автономия. Много добре 



си спомням как един ден настоя веднага да си купим собствена 
прахосмукачка и как програмира на компютъра си домакинска книга за две 
лица. Изведнъж реши, че съботата трябва да бъде ден за почистване, за 
общо почистване. И това ти, жената, която преди умираше от смях и 
презираше вечно чистещите жени. 

Вярно, аз се съгласявах с всичко. Вярвах, че е прекрасно най-после да 
организираме общото си ежедневие. И положих сериозни усилия да дам своя 
принос в почистването на дома. Само че трябва да бъдем честни и да 
признаем, че не се получи. Два или три пъти чистихме заедно и 
ентусиазмът ти угасна. Всъщност ти беше много удобно, че майка ми 
хващаше прахосмукачката и разтребваше, нали? Няколко пъти сготви 
вечеря, беше толкова въодушевена, че дори занесе няколко стриди на 
мама. Очевидно тя не беше много радостна, че вече няма да ядем 
домашните й ястия, но го преглътна, в истинския смисъл на думата. 

В крайна сметка всичко си остана по старому. Само дето ти ставаше все 
по-немилостива към майка ми. И изливаше яда си върху мен. За мен 
язвителните забележки, които мама пускаше по твой адрес, бяха също така 
непоносими като твоите остри и понякога груби думи. А ти го правеше 
дори пред общите ни приятели - нещо, което не мога да ти простя. Не 
можеш ли да разбереш, че аз обичам майка си? Не искам да мисля как щеше 
да реагираш, ако се бяхме нанесли в къщата на твоята майка и аз се бях 
държал към нея със същото пренебрежение. 

След време ти отказа да приемаш каквото и да било от майка ми и това си 
беше твое право. Но защо аз трябваше да ям всяка вечер хляб и сирене, 
макар че за мама беше удоволствие да готви не само за себе си? Може би 
звучи смешно, но винаги, когато си хапвах фрикадели при мама, се 
измъчвах от угризения на съвестта спрямо теб. Във всеки случай нашето 
общо домакинство постепенно затъна в пясъка. И не е редно да обвиняваш 
за това моята майка, след като домакинството си е наша лична работа. 

Без да забележа, аз все повече се смъквах между двата стола. Всяка от 
вас ме дърпаше към себе си, вместо двете да седнете и да си поговорите 
открито. Днес знам, че трябваше да се отбранявам, вместо постоянно да 
ви укротявам. По-добре да се беше стигнало до сериозен сблъсък, каквото 
и да беше произлязло от него. Но умът ми дойде твърде късно. 

Вместо това аз ти позволих да засилиш натиска и слушах покорно 
постоянните ти настоявания да мина на твоя страна. Какво очакваше от 
мен? Да изхвърля майка си от собствената й къща? И това, колкото и тъпо 
и еснафски да ти звучи, след всичко, което тя направи за мен (и за 
теб!)? Или да поема сам домакинството, за да не ви давам поводи за 
разногласия? 

Колкото повече размишлявам над писмото ти: намирам, че ти опростяваш 
нещата, но не е само това. Ти си непочтена! Докато ти беше угодно, се 
държеше добре с майка ми. Но когато тя си позволи да те критикува, 
веднага се обиди и превключи на конфронтация. Отвори чекмеджето и 
веднага го затвори - край със свекървата еснафка. 

Разбира се, че мама се чувстваше неловко, когато ти лежеше в градината 
пред къщата и се печеше без сутиен. Тя е на 58 години. Не беше особено 
тактично от твоя страна (макар че обожавам гърдите ти, все още). 

И в отношенията си с мен ти се стараеше да си облекчиш живота. От една 
страна, държеше да бъдеш равноправна. Но аз никога не съм изисквал от 
теб да играеш ролята на грижовна съпруга. Никога не съм го желал. Бях 
твърдо убеден, че ние двамата можем да създадем ново, съвременно 
съжителство. В съгласие с някогашната ни максима: без концесии, без 



конвенции. От друга страна обаче, твърде често си оставахме само с 
плановете. Когато трябваше да ги превърнем в действителност (вж. общото 
почистване в събота), издръжливостта ти бързо се изчерпваше. 

Впрочем аз никога не съм те обвинявал, че си разглезена и претенциозна 
студентка. И днес не те обвинявам. Много добре знам, че преди изпитите 
работеше упорито по цели нощи. Мисля, че в тези периоди те подкрепях с 
всичко, което можех. Във всеки случай обаче очаквах от теб да вършиш 
всекидневната работа, когато бях под напрежение в службата. Точно в 
тези моменти обаче ти удряше отново камбаната на еманципацията. Пак 
според твоя (никога неизречен на глас) девиз: я стига, днес вече няма 
жени, които перат миризливите чорапи на мъжа си! Постоянно се чувствах 
заплашен от обвинения в мачизъм. Може би просто трябваше да поискам 
подкрепата ти, вместо да се впечатлявам от самоувереността ти и да ти 
позволявам да ме сплашваш. Днес това вече не може да ми се случи! 

Мисля, че зад нападателното ти държание, зад дръзкото „Всичко може да 
се уреди", се крие човек, който има силна нужда от сигурност и закрила. 
Ти си по-голяма еснафка, отколкото можеш да си признаеш. Това обяснява 
и защо не можа да се поставиш над дребните номера на майка ми. Ако 
наистина знаеше как искаш да живееш, обвиненията й нямаше да те 
тревожат. 

Мисля, че в действителност ти искаше само да играеш главната роля. 
Искаше да бъдеш главната личност в живота ми. Впрочем ти си такава и 
днес - само че нямам никакво желание да ти го доказвам от сутрин до 
вечер и постоянно за сметка на майка ми. Защо поне веднъж не помисли и 
за мен? Не се ли сети, че в определени ситуации и аз имам нужда от 
морална подкрепа или помощ? Не е никак просто да живееш под един покрив 
с две жени, с които се чувстваш тясно обвързан и които ще се избият 
помежду си. 

Да вземем примера със сватбата: пред другите ти вечно играеше ролята на 
дивачката, независимата, безгрижната. И изведнъж едва не се разрева, 
когато жената, с която повече от година си живяла под един покрив, ти 
предложи да си говорите на „ти"! 

Трябваше да се разбунтуваш много по-рано, имаше достатъчно възможности. 
Например, когато мама постоянно ти даваше съвети как да водиш 
домакинството. Тогава можеше да й отговориш, както подобава. Вместо 
това ти мълчеше, въртеше очи зад гърба й и накрая ми пълнеше главата с 
оплаквания от изнервящата ми майка. 

По някое време започна само да стенеш. Защото така ти беше удобно. 
Докато пиша тези редове, от очите ми сякаш пада покривало: в крайна 
сметка ти беше тази, която настоя веднага и на всяка цена на 
„спонтанна", светкавична сватба. На възражението ми, че трябва да 
почакаме, докато си намерим собствено жилище (правех го главно заради 
лошите ти отношения с мама), ти отговори, че се държа като дребен 
буржоа и съм чужд на реалния свят. Всъщност беше точно обратното. Ти 
искаше пълно господство над мен, удостоверено писмено с брачно 
свидетелство. 

А що се отнася до майка ми, аз те обвинявам, че си изпускаше нервите 
пред нея и изливаше върху главата й онова, с което не можехме да се 
справим ние двамата. Тя се превърна в символ на онова, което ти не 
искаше да бъдеш, на никаква цена. Ти я превърна в свой враг и я 
използваше, за да прикриеш собствените си слабости и недостатъците на 
връзката ни. 

А най-добре беше ние с теб да се караме помежду си. Мисля, че и аз нося 



отговорност за станалото. Вината е и моя. Ако все още искаш, аз също го 
искам. Можем поне да се опитаме да наваксаме. Ще видим, може би от това 
ще излезе нещо. Обади ми се. 

Твой Лудгер 

Р5.: Миналата седмица намерих чудесно двустайно жилище съвсем близо до 
площада, само 900 марки месечно. 

Мила снахо, 

Лудгер току-що ми разказа за прибързаното ти изнасяне и ми показа 
писмото ти. Бях ужасена. Изчезването ти дойде също така изненадващо 
като появата ти. 

Не, Лена, аз не съм виновна за всичко! 

Разбира се, че не бях „сърдечна" и „мила", когато се нанесе. Та аз 
изобщо не те познавах. Дори от разказите на сина си. Ти знаеш много 
добре, че Лудгер е пестелив на думи, когато става въпрос за личния му 
живот. Затова бях поразена от внезапната ти поява в дома ми. Ние с теб 
дори не се бяхме виждали. Изведнъж ти застана с мебелите си пред 
вратата ми. Казвам ти, дойде ми твърде много. Бях поставена пред 
свършен факт. 

Вярно, Лудгер ми беше намекнал някои неща, но не беше казал нищо 
конкретно. А ти дори не сметна за нужно да обясниш ситуацията с три 
изречения, камо ли да се представиш прилично. Така трябваше! Но ти се 
правеше на много заета и постоянно се кискаше. След това обаче се 
оплака, че не съм те поздравила, както било редно. Как да го направя? 
Днес мога да ти кажа открито: още като те видях, разбрах, че няма да 
тръгне на добре. 

Още в началото те попитах дали можем да запазим старите си навици. Ти 
не ми възрази! Лудгер също! Дотогава се бях грижила за сина си и това 
му се отразяваше добре. А за мен беше истинска радост. Аз обичам и умея 
да готвя. Ти не умееш. Затова реших, че е съвсем естествено да продължа 
да давам на сина си онова, което ти - поради липса на време или други 
причини - не искаше или не можеше да му даваш. Мислех си, защо да спра 
да се грижа за него - пък и за теб? Исках да се грижа и за теб. 

Отначало ти приемаше с радост яденето, което ви носех, да не говорим, 
че това ви спестяваше доста пари. Впрочем, нито веднъж не чух да ми 
благодариш. 

Сутрин, когато влизах да оставя тенджерата на печката, намирах 
навсякъде мръсни чорапи и захвърлено бельо. Гледката не беше особено 
приятна. Ти обаче простенваше и демонстративно се обръщаше на другата 
страна - впрочем чувството не беше много приятно и за мен, - и 
продължаваше да спиш. 

Наистина бях много сърдита, че ти не се грижеше за домакинството, спеше 
до обед и занемаряваше жилището - къщата все пак е моя. Много пъти съм 
побеснявала от гняв. Прозорците ви бяха толкова мръсни, че не се 
виждаше дали грее слънце. Ти оставяше жилището ми да се скапе, а Лудгер 
нямаше чисти, камо ли пък изгладени ризи. Не получаваше добра храна, 
отиваше на работа с петна по панталона. Ти нямаше време даже да го 
занесеш на химическо чистене. Понякога си казвах, че това не може да 
продължава така. Не бях длъжна да го понасям, мила Лена. 

В момента, когато забелязах, че ти използваш сина ми - той правеше 
всичко за теб, - реагирах открито. И до днес мисля, че съм права. 

Веднъж ме докара дотам, че слязох долу с прахосмукачката и ютията - 
правилно си го забелязала. И днес намирам, че точно така трябваше да 



постъпя. Ти прекрачи границите ми. Няма да кажа нито дума за 
твърдението ти, че се интересувам само от съседите. Лудгер е на 34 
години и съседите... каква глупост. Макар че някои от нещата, които ти 
си позволяваше, никак не ми харесваха - и заради съседите. 

После дойде сватбата ви - следващата торба с изненади. Отново бях 
поставена пред свършен факт. Отново бях сразена. До самия край ме 
оставихте на тъмно. Бях абсолютно сигурна, че тази сватба съвсем не е 
най-съкровеното желание на Лудгер, след всичко, което бях чула и 
видяла. Останах с впечатлението, че не Лудгер, а ти искаше брак на 
всяка цена. Ти беше движещата сила, а Лудгер бе твърде плах, за да ти 
откаже. Но аз съм майка и си казах: добре, става въпрос за неговото 
щастие, ти се дръж настрана. Каквото трябва да стане, ще стане. Длъжна 
си да уважаваш решенията му. Приех свършения факт и си помислих, че е 
редно вече да ми казваш „мамо". Исках да прокарам мост между мен и теб. 
Макар че - признавам - си мислех, че синът ми заслужаваше друга. 

Още когато ти предложих да минем на „ти", пролича, че ние с теб просто 
няма какво да си кажем. В моите очи това беше гротескно. Отдавна 
чувствах, че ме използваш като претекст във вашите караници. 

Ти винаги решаваше всичко веднага, без да размислиш, без да се 
съобразиш с околните. И когато се перчеше: „Когато наистина искаш, 
можеш", аз си мислех, че нищо няма да стане. Не може да си вярвала 
сериозно, че ще промениш и мен, и Лудгер. Че ще ни направиш такива, 
каквито ти искаш. Трябва да ти кажа, че ти наистина си смела жена. Да 
си кажеш, че ще се справиш с всичко, че ще покориш и майката, и сина, и 
да си повярваш. Но аз съм възрастна жена и знам много неща за снахите и 
свекървите. Оказа се, че ти не си изключение. 

Сега, като размислям, започвам да обвинявам Лудгер, че не ми е казал 
как ти си виждала отношенията си с мен. Въпреки всичко не искам да бъда 
несправедлива. Съжалявам за историята с ключа. Не беше редно, трябваше 
да ви го върна. Можех да чукам или да звъня. Но никой не ми каза, че го 
приема зле. Съжалявам също, че нито веднъж не ти показах открито гнева 
си. Между нас се натрупаха твърде много неизречени отрицателни емоции. 
Не съм говорила за това и с Лудгер. Може би трябваше просто да седнем и 
да се разберем. Струваше си да опитаме. 

Накрая се запитах дали се радвам, че си си отишла. Не, Лена, не се 
радвам. Не искам да си върна сина по този начин. Преживях много и 
осъзнах някои неща. Лудгер е на 34 години и все още живее под моето 
крило - това може да се промени. Но искам и ти да разбереш нещо, Лена: 
когато синът ми живее зле, и аз съм зле. Страдам, когато той страда. А 
аз продължавам да мисля, че с теб той не живееше добре. 

От друга страна, времената се променят. Може би днешните мъже наистина 
трябва да се научат да се грижат сами за себе си. Лудгер сам те е 
избрал и сигурно има своите основания. Но нима можеш да укоряваш 
майката, че иска най-доброто за детето си? 

Лоти 

2 

Труден триъгълник 

„Зла, това е титлата й. 

Тук възниква противоречие: 

докато детето й стане кандидат за женитба, 
дали тя винаги е била „милата майчица"? 

Едва когато пиленцето излети от гнездото, 



имиджът й се променя: 

онова, което някога беше добро, сега става зло! 

Откъде ли идва тази промяна?" 

Свекървите винаги знаят всичко най-добре. Свекървите дават съвети, за 
които никой не ги е молил. Свекървите са свадливи, властолюбиви и на 
всичкото отгоре реагират крайно чувствително, когато не се отдава 
дължимото внимание на добронамерените им съвети и справедливата им 
тревога. Накратко: свекървите обичат да се налагат. 

Такава или подобна е представата за злата свекърва, която е заседнала 
дълбоко в съзнанието ни. Народът открай време е наричал свекървата зла. 
По всичко изглежда, че доброто й име е унищожено завинаги. И то не само 
в Германия, но и в много други страни. „Колкото бели врани, толкова 
добри свекърви" - казва една югославска поговорка. От Монголия идва 
друга: „Добре е, когато свекърът и свекървата са далече, а водата и 
горивото близо." И един малко груб пример от Абисиния: „Свекървата, 
която се грижи за всичко, заслужава една трета от ударите, 
предназначени за жената." Навсякъде по света се е установила 
представата за грозния „домашен дракон" или, казано по-съвременно, за 
постоянния „смутител на домашното спокойствие". В момент на дълбоко 
самопрозрение великият, макар и дребен на ръст Наполеон е казал: 
„Донесох на света много нещастия, но поне не съм бил свекърва." 

Днес, смятат много хора, подобни зли и глобални приказки би трябвало 
постепенно да отмрат. Все пак живеем във време, когато влиянието на 
свекървата може да се прецени едва ли не само по телефонната й сметка. 
За постоянна намеса в живота на „децата" като че ли не остава много 
място. Кой възрастен син, коя снаха позволяват на старите поколения да 
им предписват как да живеят? 

Съвсем естествено е, че през изминалите години имаше някои опити веднъж 
завинаги да се приключи с привидния кошмар „свекърва" и да бъде 
провъзгласена нова ера на взаимно разбирателство. „Моята свекърва е 
най-добрата ми приятелка" - гърмяха булевардните вестници. 

Ако се вгледаме по-внимателно обаче, ще открием, че истински промени не 
са настъпили. И нашите модерни, просветени времена не можаха да 
разклатят сериозно образа на „злата свекърва". Дори напротив, шегите за 
вечно мърморещите, властни и преди всичко нагли свекърви продължават да 
се разпространяват и могат да се намерят във всяка страница с вицове. 
Може би причината е и тази, че темата за свекървата е почти изцяло 
загърбена в модерните немски изследвания на семейството. Това оставя 
голямо пространство за спекулации. Американката Луси Роуз Фишър е една 
от малкото западни социоложки, които са се занимавали подробно и 
сериозно с отношенията между снахи и свекърви. За да направи достоверни 
сравнения, тя е разпитала майки, дъщери и свекърви за субективните им 
усещания за намеса. Дъщерите трябвало да дадат данни за това колко пъти 
майките и свекървите им са се явявали неканени на гости. И обратно, 
майките и свекървите трябвало да отговорят колко често се обаждат на 
младата двойка по телефона или наминават да видят „децата". Оттук 
произлизат големи разлики: и днешните снахи често възприемат съветите 
на свекървите си като намеса, докато съветите на собствената майка 
много по-рядко се определят като намеса в личния живот (вж. графиката). 

Майки Свекърви 

Дъщерите (снахите) се чувстват по-малко застрашени от намеса, отколкото 



си мислят майките (свекървите) 17,9%13% 

Преценката за намеса съвпада 67,8%2 6,1 % 

Дъщерите (снахите) се чувстват застрашени от намеса по-силно, отколкото 
си мислят майките (свекървите) 14,3%60,9% 

Общо: 100% 100% 

Из: „Ппкеб Пчез", Луси Роуз Фишър, Ню Йорк, 1986 

Образът на новата, недосаждаща и единствено дружелюбна и старателна 
свекърва все още се разминава с реалните условия. Участниците го знаят 
или поне го усещат: „Всяка свекърва се старае да не бъде такава" - 
казва мюнхенският автор Ернст Хаймеран, обяснявайки по този начин 
типичното за времето поведение да се отбягва проблемът. Тя иска да бъде 
само приятелка и майка, без да претендира за омразната намеса в чуждия 
живот. 

Колкото и прашно да ви се струва клишето: май наистина има нещо вярно, 
че свекървите са със зли очи. Наистина ли скромното й посещение може да 
предизвика семейна природна катастрофа? Наистина ли е толкова по- 
непоносима, колкото повече желае най-доброто за милия си син! 

Вероятно емпиричната истина, що се отнася до въздействието на „мъжката 
майка" върху модерния брак или подобното на брак съжителство, е някъде 
по средата. Ясно е едно: двете крайности, както въплъщението на 
изначалното зло, така и омаловажаването й като „приятелка и безкористна 
консултантка", със сигурност минават покрай действителния конфликт. И 
още по-лошо, те засилват поляризацията между добро и зло, между най- 
добра приятелка и жестока конкурентка за благоволението на мъжа. 

Време е да добием реална представа за жената, която може да затормози 
истинското партньорство между мъжа и жената. В нередки случаи, както 
показват резултатите от най-новото изследване на „Форса", в почти 12 
процента от разводите в Германия, възрастните родители са причина за 
раздялата. 

„Връзката с майката, която трудна се поддава на дефиниране - твърди 
хамбургският психолог Михаел Тил, след като е водил многобройни 
терапевтични разговори, - е една от най-сигурните ипотеки, които мъжът 
внася в партньорството." Психолозите единодушно подчертават непроменено 
същественото значение на тясната връзка между майката и сина за 
развитието на партньорството му, макар че по правило участниците в него 
се стараят да си изградят разумно, еманципирано общуване. Тази ипотека, 
когато свекървата тайничко се промъква под току-що приготвената 
завивка, е на първо място тегоба за снахата. Защото, който вярва, че 
модерните свекърви си имат по-добри занимания, отколкото да съперничат 
на снахите си за благоволението на любимия си син, много се лъже. И 
днес, както и в предишните поколения, е валидно следното: съперница на 
съпругата е не толкова по-младата, по-красивата, потенциалната 
наследница, а предшественицата, майката. Едип е актуален както и преди 
2 000 години. 

Разговор с Вилхелм Йонен, психолог от Висбаден, за конфликтите е 
триъгълника майка - син - партньорка 

Едва всяка двадесета двойка в Германия живее под един покрив с единия 
или двамата родители. В такъв случай могат ли проблемите със свекървата 
изобщо да бъдат тема за разговор? 

Йонен: Разбира се, не можем да сравняваме днешните условия на живот с 
теснотията и голямата общност в селските къщи през изминалите столетия. 



Днес основната причина за възникването на такива проблеми е, че майките 
показват по-силни тенденции да разглезват синовете си. Семейството с 
едно или две деца означава концентрация на вниманието върху отделното 
дете, така се създават хиляди малки принцове и принцеси, които са 
израснали с все по-засилваща се склонност към егоизъм. Така може да се 
обясни, че мъжът стои в центъра на майчиния си свят, че майката 
проявява ревност и дори злоба към снахата. 

Кое е особеното у мъжа, което го поставя в центъра на събитията? 

Йонен: По правило, това е знаел още Зигмунд Фройд, смесенополовата 
връзка родители - дете винаги е по-силната. Разбира се, мъжете също 
могат да имат проблеми с майката на партньорката, но там ясно очертана 
конкурентна ситуация не съществува, защото майките никога не разглезват 
дъщерите си толкова много, колкото синовете. За връзката баща - дъщеря 
пък важат други структури. Следователно мястото на свекървата е най- 
проблематично там, където синът стои в центъра, майката е отляво, а 
партньорката отдясно, всяка го дърпа към себе си или се опитва да го 
настрои срещу другата. 

Като цяло нашите социални връзки стават все по-непринудени и 
незадължаващи. Защо между майките и синовете е друго? 

Йонен: Трябва да имаме предвид, че средното работно време непрекъснато 
намалява, че професията вече не прониква във всяка подробност от 
всекидневието, както беше преди. Професията вече не изисква от нас 
толкова физическа и психическа енергия, затова можем да посветим повече 
време на малкото деца в семейството. Прекомерните грижи и разглезването 
предимно на синовете непрекъснато се засилват. Прекаленото внимание 
често е достатъчно, за да създаде у мъжа нереални очаквания от 
партньорството. Така че бъдещите разочарования са програмирани още в 
семейството. Днес отново се наблюдава тенденцията да се влага твърде 
много в партньорствата. И изведнъж партньорите осъзнават, че 
съвършените грижи, с които са свикнали, не могат да се получават вечно, 
че съпругата не е така грижовна, майчинска и търпелива, каквато е била 
майката. Точно тук възникват психическите сривове. Някои родители 
отрано се стараят да противодействат на тази тенденция, като съзнателно 
се държат на заден план. Само така децата им имат шанс да се измъкнат 
от синдрома на принца. 

Да се върнем на триъгълника... 

Йонен: Той също е очертан предварително, трябва само да удължим 
линиите. Когато разглезеният син се обвърже с друга жена, той внася в 
тази връзка прекомерните си претенции и майка му остава символ на 
съвършената грижовност. Партньорката не може да се пребори с този 
символ - много малко са мъжете, които правят решаващата стъпка към 
аскетизъм и самозадоволяване. Това е изключително трудно за повечето 
днешни мъже, защото те просто не са в състояние да се откажат от 
удобствата на доброто снабдяване и търпимостта, които повечето майки 
практикуват и до днес. 

Каква роля в триъгълника играят жените партньорки? Дали въпреки вече 
споменатото общо връщане към традиционните стойности, те все още искат 
да излязат от ролята си на снабдителни и готвачки? 

Йонен: Да, жените вече не искат да бъдат слугини на мъжете си. Но в 
същото време те не желаят да излязат от класическия модел на 
семейството, в което мъжът доставя парите, а те му водят домакинството. 
Много днешни жени тъгуват за старото разпределение на труда и плачат с 
истински сълзи, защото възможността да избягнат стресиращата битка на 



пазара на труда е много примамлива. 

Триъгълникът често се разпознава трудно. Обикновено свекървата и 
снахата се карат, а синът/партньорът стои безучастно настрана. Кой го 
щади и защо? 

Йонен: Зад това се крие простият и понятен страх на двете жени, че ако 
изпуснат сина, респ. мъжа от ръцете си, ще го изгубят. За майката 
снахата е при всички случаи конкурентка. Много често партньорката не се 
отбранява пряко срещу мъжа, а срещу първоначалния източник на 
свръхгрижи, срещу майка му. Естествено жените проумяват бързо, че 
именно майките са виновни за създаването на този крайно претенциозен 
съпруг. За снахата майката се превръща в символ на манталитет, който 
трябва да бъде унищожен. Тя няма причини да поддържа добри отношения с 
майката на мъжа си и го прави единствено когато той го изисква. Така 
спиралата на зависимостта продължава да се извива. 

Осъзнават ли мъжете, че около тях се водят боеве? 

Йонен: Трудно е да се каже. Защото мъжът не желае да насъсква двете 
жени една срещу друга. Но повечето мъже усещат, че мощта и влиянието им 
по-скоро нарастват, отколкото да намаляват, ако разпалват конфликта 
между майката и партньорката. Когато спорът стане твърде явен и мъжът 
вече не може да го отминава с пренебрежение, той често изважда 
аргумента, че не му дава сърце да обижда старата си майка. Това е един 
от методите му да предотврати изискването да вземе страна, да каже ясно 
мнението си. 

Нима мъжете изобщо не са се променили? 

Йонен: Днешните мъже отново са малко повече мачисти и малко повече 
потисници, които изискват от жената по-голямо подчинение, отколкото 
преди двадесет години. След големите освободителни теории на движението 
от 68 година сега сме в период на съживяване на консервативните 
стойности. Паралелно с това нараснаха и абсолютистичните изисквания към 
партньорството. 

Защо жените не могат или не искат да се опълчат пряко срещу мамините 
синчета? 

Йонен: Малко опростено можем да го обясним така: жената е бясна от гняв 
срещу мъжа си, но се страхува да не го загуби и насочва гнева си към 
онази, която справедливо обвинява, че е направила съпруга й такъв, 
какъвто е днес. 

И каква е неговата майка тогава, отговорна причинителка или настояща 
съперница? 

Йонен: И двете. Решаващи са вложената енергия, времето, старанията и 
вниманието, които майката е инвестирала в често единствения си син. 

Тези инвестиции създават тесни връзки и тъй като майките твърде рядко 
се сблъскват сериозно със синовете си, връзката им остава здрава и 
дълбока. На това място възниква съперничеството със снахата. 

Това звучи невинно. Знайно е, че майките се борят срещу снахите си и 
много по-грубо, за да си запазят сина. 

Йонен: Да, но майката може да се бори само докато синът участва в 
играта. Това е много важно: зад конфликтите със снахата винаги се крие 
таен съюз между майката и сина. Почти всеки мъж изпитва неосъзнато 
желание да подклажда тези конфликти. На пръв поглед това е в негова 
полза, двете жени полагат все по-големи усилия да запазят 
благоволението му. В крайна сметка обаче само мъжете, които са успели 
вътрешно да се откъснат от майките си, имат добър шанс да се ориентират 
правилно и да определят сами живота си. Особено по отношение на 



партньорствата. При моите клиенти наблюдавам, че това откъсване може да 
бъде продължителен процес. Много мъже, макар и изпълнени с най-добри 
намерения, имат нужда от няколко години, докато станат истински 
възрастни. 

Кой от участниците би трябвало да има най-голям интерес да разруши 
опасния триъгълник майка - син - партньорка? 

Йонен: Във всеки случай жената, тя губи най-много в тези 

взаимоотношения. Аз съм убеден, че в процеса на промяна на обществените 
стойности жените понасят най-големи загуби. 

Въпреки видимия напредък на еманципацията? 

Йонен: Струва ми се, че този напредък вече не е така силен. И между 
жените се разпространява консервативно основно настроение, много от тях 
мечтаят да се върнат в класическата осигуреност на семейството, макар 
че този обрат им носи най-много загуби. 

Какво трябва да сторят жените, за да се научат да говорят пряко с мъжа 
си, вместо да се борят със свекърва си? 

Йонен: Конфликтът със свекървата е в основата си силно символичен. 
Според мотото: ти си виновна, че мъжът ми е такъв мързеливец. Може би 
това е вярно, но обвинението е отправено на погрешен адрес. Затова 
жената трябва да избягва заместващите конфликти и да се насочи към 
истинските, реално съществуващи кризи в партньорството, т.е. към пряк 
сблъсък с мъжа си. Защото свекървата всъщност няма нищо против снаха 
си, тя само не иска да пусне сина си. В този смисъл свекървата наистина 
може да бъде източникът на злото, но не тя е актуалният дразнител, 
който засяга болезнено жената. Жената се дразни главно от поведението 
на мъжа си, който се съюзява с майка си, не обръща внимание на 
критиката или не позволява на партньорката си да се докосва до темата 
за майка му. 

Петра, 38-годишна, масажистка, с едно дете „ Той и до днес не се е 
отделил от майка си. " 

Първото, което бъдещата ми свекърва ме попита, след като се запознахме: 
„Чай ли желаете или кафе?" 

Много скоро щях да разбера колко е важен този въпрос. Отговорих 
непринудено: „Аз пия чай." „Значи не подхожда на нашето семейство" - 
отвърна тя и се понесе към кухнята. Веднага разбрах, че говореше 
сериозно. Почувствах се несигурна и объркана. 

По-късно ми стана ясно, че в семейството на мъжа ми пиенето на кафе или 
чай се оценява като качество на характера. То беше наситено с 
определени асоциации. Кафето е на зърна, съживява, грабва вниманието, 
смята се за изискано. Чаят е мек, накълцан, нещо като мюсли. Хората, 
които пият чай, са слабаци, те не подхождат на хората, пиещи кафе. С 
течение на времето разбрах, че „той пие чай" е често употребявана 
пренебрежителна оценка за определени хора. За хора, които не се 
харесват на свекърва ми. 

Скоро след това с мъжа ми се сгодихме „тайно", докато бяхме на ски. В 
малка вила. С шампанско. Беше прекрасно. Според мен беше чудесно, че на 
годежа присъствахме само ние двамата. Когато се върнахме, съобщихме на 
родителите ми. Радостта им беше огромна, празнуваха с нас. 

След това мъжът ми отиде сам при майка си и „се изповяда". Майка му го 
изхвърли от къщи. Сякаш имаше насреща си глупаво момче. Не можах да 
повярвам. Тя го изхвърли от дома си и запрати подире му чаршафите от 
леглото. Никога няма да забравя как дойде при мен с възглавницата под 



мишница. Смален, пречупен, тъжен. По онова време мъжът ми беше на 30 
години. 

Разказа как му изкрещяла: „Какво, сгодили сте се, без да ме питате? 

Това е върхът. Щом така си решил, можеш веднага да си вървиш." Тогава 
събрала чаршафите му, пъхнала ги в ръцете му и го изхвърлила. 

Мъжът ми беше любимецът на майка си. Мек и кротък, винаги податлив на 
шантажите й. Досега беше живял при родителите си, аз бях първата му 
сериозна приятелка. 

Майката вече беше планирала кариерата на сина си. Той следваше 
стоматология и трябваше да поеме кабинета на баща си - в един малък 
град това означава да си между най-видните хора. Майка му искаше да го 
види известен зъболекар. Баща му беше запазил връзката си със старите 
състуденти, все още участваше в някаква корпорация и мъжът ми трябваше 
да избере бъдещата си жена измежду дъщерите на тези хора. Част от 
майчиния план беше женитбата да обвърже две известни и заможни 
семейства. А аз осуетих тези хубави намерения. 

Аз бях никоя. Баща ми беше музикант. В обществения кръг на мъжа ми 
хората на изкуството се смятат за бедняци, никой не ги цени. Родителите 
ми бяха мили хора, но според свекърва ми бяха „прости". Това беше 
унищожителна оценка. Тя искаше около себе си само „изискани" хора. А 
аз, недостойната, отнех любимия й син, без да му дам нищо в замяна. 

През целия ни брак трябваше да плащам за тази дързост. Тя се месеше 
навсякъде, където можеше, и нито за миг не изпусна сина си. 

Когато мъжът ми издържа изпита си, тя ни покани в най-скъпия ресторант 
на площада. Тогава заяви: „Слушай, Кристиян, ти трябва да се обличаш в 
съответствие с положението си. Извадила съм ти тъмния костюм. Стига с 
тези дънки." При това изобщо не се обръщаше към мен. Най-много ме 
засегна това, че мъжът ми беше напълно съгласен с нея. От този ден 
нататък сякаш превключи. Дотогава обичаше да ходи небрежно-елегантен, а 
сега започна да се облича в строги костюми. Непрекъснато се стараеше да 
се нагажда. И вътрешно. Не знам дали изобщо го съзнаваше - но съм 
убедена, че и до днес не се е откъснал от майка си. Двамата се обичаха 
и мразеха едновременно. От една страна, майка му постоянно го ласкаеше. 
Той беше нейният принц. От друга страна, той непрекъснато се опитваше 
да й избяга. Защото тя го шантажираше и се опитваше да го ръководи. 
Когато майка му се обаждаше у нас, често трябваше да лъжа. Отговарях, 
че синът й е още в кабинета. Веднъж отказах да лъжа и му дадох 
слушалката. Той ме заплаши с вдигнат юмрук и направи движение, като че 
искаше да ме стисне за гърлото. Истински дълбок гняв, напълно сериозен. 
Майка ми тъкмо беше у нас и остана ужасена от държанието му. 

Скоро след това си купихме къща и се преместихме. Естествено свекърва 
ми ни предложи „помощта" си, така наричаше постоянната си намеса. Днес 
щях да й кажа, че не искам, но тогава не умеех да се отбранявам. 
Изпитвах уважение към властната й натура. Затова я оставих да помага. 
Свърших цялата работа в старото жилище, докато тя се оправяше с новото. 
Когато най-после видях новата ни къща, останах с чувството, че не аз, а 
тя се нанася да живее там. Тя определяше къде да бъдат поставени 
мебелите, къде какво да се сложи. Внуши ми, че съм излишна, че само й 
преча да се разпорежда. Тя и синът й определяха всичко и един през друг 
ме изпращаха да им върша разни работи. Почувствах се като последна 
глупачка. 

Двамата подредиха кабинета му, разчистиха, а аз седях и гледах. Не бях 
почистила, защото и аз като него работех по цял ден. Изведнъж чух гласа 



й: „Кристиян, я погледни." Беше открила прах по мебелите и вдигна 
триумфиращо черния си пръст. 

Мъжът ми се почувства ужасно неловко, но ме извини. Оправда се, като 
каза: „Тя нямаше време да избърше. Нали и тя работи!" На което свекърва 
ми отговори: „Това не значи нищо, къщата не може да изглежда така." 
Когато най-после я откарахме у дома й, последва още една обида: в един 
антикварен магазин бях открила чудесни шишенца за ракия, съвсем не 
скъпи. Исках да ги напълня и да ги поставя в новото барче. Без да ме 
пита, мъжът ми й подарил едно. И на всичкото отгоре казал: „Петра няма 
нищо против." Много се ядосах, но отново преглътнах обидата, без да 
кажа и дума. 

Както си седяхме в колата, старата интригантка заговори с измамна 
любезност: „Виж, Кристиян ми подари едно от шишенцата ти. Да мисля ли, 
че нямаш нищо против?" 

Тогава не можах да се сдържа и избухнах: „Това е безсрамие. Не, не съм 
съгласна и ти го знаеш много добре." 

Изведнъж мъжът ми се разкрещя като дивак: „Веднага да се извиниш на 
мама за нахалството!" Но аз бях толкова бясна, че отговорих: „Дори не 
мисля." А по-късно, когато стигнахме в жилището й, добавих: „Щом твоите 
синове те лъжат, тъй като им е по-лесно да не ти казват истината, това 
си е тяхна работа. Аз обаче ще ти казвам истината и ти ще се научиш да 
живееш с нея." За първи път се разбунтувах истински. И тогава се 
разрази буря. 

Двамата й сина постоянно я лъжеха, защото се страхуваха от нея. Така и 
не се бяха научили да отстояват собственото си мнение. Употребяваха 
думите на майка си, заемаха мислите й. Да, мамо, ще го направим, щом ти 
казваш, но не правеха нищо. Лъжеха я, за да има мир вкъщи. 

А сега изведнъж се бе появила една недостойна снаха, която се осмели да 
й каже в очите, че синовете й я лъжат. Ето какво ми отговори тя: „Ако 
онова, което ми казваш е вярно, ей тук да умра. Не е вярно, синовете ми 
никога не са ме лъгали." Настана същински ад и Кристиян не беше на себе 
си. Най-страшното за мен беше, че взе страната на майка си. Непременно 
искаше да си взема думите назад и да й се извиня. 

И изобщо, винаги когато ставаха караници с майка му, виновната бях аз. 
Веднъж заминахме в отпуск - от само себе си се разбира, че и тя дойде с 
нас, - и една вечер се скараха. Вече си бях легнала. До края на 
отпуската той не ми проговори, защото пак беше приписал вината на мен. 
Но дори тогава маминото синче не се осмели да каже, че ще замине само с 
жена си. 

За съжаление в началото показвах недоволството си твърде прикрито и 
никога не се отбранявах пряко и ясно. Днес си мисля, че не съм 
постъпвала правилно. Ако бях изяснила отношенията ни, мъжът ми щеше да 
вземе решение. 

Спомням си за първата ни кратка почивка. Тогава още бях силно влюбена в 
мъжа си и искахме да заминем на Балтийско море за събота и неделя. В 
Травемюнде. Тя реши: „Кристиян, тази събота и неделя трябва да отидете 
във Варендорф и да занесете косачката на сестра ми." И какво 
направихме? Занесохме косачката във Варендорф. Побеснях от гняв, но 
тръгнах с него. Вместо да му кажа: нямаш право да си играеш така с мен, 
аз заминавам за Травемюнде. Не ме интересува какво иска майка ти. Ако 
не искаш, не идвай с мен. Мъжът ми се извини с половин уста: 

„Съжалявам, но не мога да разочаровам мама." 

Когато се роди синът ми - единственият внук, защото брат му можел „само 



да създава дъщеря след дъщеря", - изведнъж се сдобих с бонус. Колкото и 
глупава да бях, от мен все пак имаше някаква полза. Бях родила син, 
продължител на рода. 

Естествено майка му веднага пристигна в болницата. Тъкмо бях родила и 
се чувствах ужасно, че тя седеше до мен с часове и ми ходеше по 
нервите. Не можех да я понасям. Присъствието й ме подлудяваше. Все още 
не знаех как се кърми, не знаех как да сложа детето на гърдата си, а тя 
държеше да гледа. Без капка съчувствие, без капка деликатност. Не 
посмях да я отпратя. Един ден в края на леглото ми застанаха мъжът ми и 
майка му, и двамата със скръстени ръце. Нервите ми бяха опънати до 
скъсване и нищо не вървеше както трябва. Сложих момчето на гърдата си и 
то не пожела да суче. Започна да пищи, аз се окъпах в пот, свекърва ми 
поклати глава и каза: „Виж, Кристиян, тя не може." И мъжът ми й 
отговори, сякаш беше откърмил десет деца: „Не, наистина не може." После 
се обърна към мен: „Петра, трябва да го направиш така и така, момчето 
изобщо не може да засуче." В този момент можех да застрелям и двамата 
на място. След това ридах с часове. Трябваше да ми дадат успокоително, 
за да се овладея. Събрах сили и казах на мъжа си: „Майки ти никога вече 
няма да влезе в тази стая. Ти си длъжен да се погрижиш за това." 

На следващия ден мъжът ми се обади по телефона и обясни: „Мама 
непрекъснато ме умолява, едва не се разплака, иска да види още веднъж 
момчето." И двамата пристигнаха - това беше като изнасилване. В 
ситуация като тази, с първо дете, когато изобщо не знаех какво да 
правя, когато бях в депресия и се възстановявах от трудното раждане - 
не издържах и рухнах. 

В подобни ситуации мъжът ми никога не заставаше на моя страна. Винаги 
ме представяше като объркана, неспособна, свръхчувствителна, болнава, 
винаги аз бях глупачката. Стана ми ясно, че нямах никакъв шанс в това 
семейство. Днес съм убедена, че нито една снаха не би била в състояние 
да угоди на свекърва ми. И че тя ме ревнуваше до полуда. Защото поне в 
началото обожествяваният й син ме обичаше много силно. Аз бях 
безгрижна, необременена, без норми и той се възхищаваше от мен. 

Връзката ни се разпадна, когато той премина отново в лагера на майка 
си. Повод за окончателната ни раздяла даде почивката, когато тя отново 
поиска да се натрапи, а аз най-после събрах смелост и им заявих, че ако 
тя пак замине с нас, аз ще си остана вкъщи. Двамата тръгнахме сами, 
бяхме в Тоскана. След три дни свекърва ми долетя при нас, сладка като 
мед: „Исках да ви изненадам, радвате ли се?" Това беше краят. Казах на 
мъжа си: тя или аз. Той избра майка си. 

Наскоро го видях отново след дълго прекъсване - разведени сме от шест 
години. Прилича досущ на майка си. Същите черти на лицето, направо се 
ужасих. И до днес не се е откъснал от нея. След като се разделихме, 
дори я заведе на почивка и си взеха двойна стая. 

3 

Далечният баща 

Когато става въпрос за децата им, повечето майки действат подмолно. 
Вместо да ударят с юмрук по масата, те морализират; вместо да водят 
спорове, пускат язвителни намеци; вместо да вземат ясно становище по 
тлеещите конфликти между сина и бащата, те изразяват съмнения, 
посредничат и успокояват положението. Конфронтацията не е техният стил. 
Майките твърде рядко виждат смисъл да превърнат вътрешносемейните 
диспути в шумно и дори грубо премерване на силите. Защото в крайна 



сметка те се интересуват много повече от душевния живот и благото на 
детето си, отколкото от съмнителното налагане на родителския си 
авторитет. Това ги кара постоянно да търсят форми за тихо влияние от 
заден план. 

Един типичен пример: двамата искат единственият им син Ралф да вземе 
матура. Не че искат да наложат своя идеал за професия на 
петнадесетгодишния. Иска им се той да има много възможности. В момента 
обаче положението му не е добро. Бележките му са лоши, може и да не 
премине в по-горен клас, няма никакъв интерес към училището. Бащата на 
Ралф, вечно зает адвокат, няма точна представа какво липсва на момчето. 
Но е сигурен, че синът му притежава интелигентност и за съжаление му 
липсва необходимото честолюбие. 

Когато учителите почват да пращат писма, бащата изгубва търпение. 
Провежда сериозен разговор с Ралф и е доста груб. От джобните пари, 
които се отпускат на момчето, отсега нататък ще се плаща за уроци, Ралф 
няма да отиде на обещаната почивка през уикенда, обещаният за 
шестнадесетия рожден ден мотопед „можеш да го забравиш". Когато Ралф 
само вдига рамене и се ухилва, бащата замахва и го удря. От този момент 
нататък между двамата цари мълчание, Ралф упорито твърди, че при това 
положение ще се махне завинаги от училище. 

Майката страда неописуемо от караницата и упоритото мълчание на двамата 
през следващите дни. Това я измъчва много повече от лошите бележки на 
Ралф. Затова всяка вечер обработва с ангелски език мъжа си („Дай му 
поне още един шанс, момчето е в труден период"). Следобед, когато е 
сама с Ралф, се опитва с всички средства да го отклони от решението му. 
Пред него дори признава, че бащата е реагирал твърде грубо, и моли за 
извинение. След това меко го укорява в прекадена упоритост („И ти си 
като баща си"), дава му тайно пари, готви любимите му ястия и даже му 
обещава собствена кола („ще я платя от моята сметка"), в случай, че 
завърши успешно гимназия. 

Така или по подобен начин се държат майките и до днес. Почти всеки син 
може да разчита на дискретната им подкрепа. Но не само мекото майчино 
сърце тласка жената към това поведение: тя отдавна е предала в мъжките 
ръце правото да вземат решения. Мъжът е главата на семейството. Само 
той има решаващата дума в семейството. Присъдите се произнасят вечер, 
когато се връща от работа и съпругата му разказва предпазливо за най- 
новите щуротии на милото синче или му „съобщава", че е видяла 
четиринадесетгодишната дъщеря да се целува с чуждо момче в собствената 
им спалня. В подобни ситуации бащата решава бързо, без много приказки и 
с правото на едновластен господар. Той помита от масата всички 
покълващи противоречия и оправдания. По традиция именно той е отговорен 
за сериозните решения. Само той има право да каже: „Това е окончателно" 
или „Не искам да чуя нито дума повече за това". 

Това класическо разпределение на ролите вероятно е претърпяло промени в 
много съвременни семейства, в някои от тях дори изцяло е премахнато. 

Ала за поколението на четиридесетгодишните родители (някои вече баби и 
дядовци), което обсъждаме тук, това е обичайното разпределение на 
възпитателната власт между майката и бащата. Докато жената въздейства 
върху децата в упоритата всекидневна възпитателна битка, мъжът определя 
мащабите между вечерята и отпускането пред телевизора. И това е всичко: 
класическият патриарх казва своята тежка дума и не желае да чува и да 
говори нищо повече. След това преминава без преход към и без това много 
по-важните световни събития, задълбочава се във вестника или сяда да 



гледа новините. Мъчителното налагане и прилагане на определените от 
него мерки, поведенчески норми и разпоредени санкции (лишаване от 
джобни пари, домашен арест) е работа на жената - нали тя е майка на 
децата му. 

По правило съпрузите са дефицитни бащи, дори и днес. Когато се опитват 
да си извоюват правото да се грижат за децата си в случай на развод, 
става ясно: едва всеки десети мъж обмисля дали би могъл да се яви пред 
съда и да претендира да получи права върху детето си. Енергията на 
бащата е насочена предимно навън, към професията, колата, спорта, 
политиката. Той предпочита да се занимава с големите международни 
конфликти, отколкото с дребните неразбирателства в семейния кръг. 
Наскоро двете виенски социоложки Шерил Бенард и Едит Шлафер писаха, че 
бащинството се ограничава в това „да направят възможно най-голямо 
впечатление с влагане на най-малко сили". 

Почти нищо не се е променило в основното поведение на модерния баща. 
Вярно, бащите искат децата им - особено синовете, - да израснат като 
самоуверени личности със силна воля. Това обаче съвсем не означава, че 
те са готови да вникнат по-дълбоко в сложните обрати на младежката 
психика. Обикновено бащите предпочитат външния свят и работата си пред 
вътрешния, уж незначителен семеен свят. 

Резултатът от това поведение е, че жената и децата се чувстват 
пренебрегнати и душевно обременени. Берлинският психолог Вилфрид Вик 
описва тази ситуация по следния начин: „Почти винаги в такива и подобни 
описания на „семейни сцени" между баща и син става ясно, че момчетата 
се обръщат за помощ изключително към майките си, които по характерен 
начин се стараят да успокоят конфликта и да посредничат и твърде рядко 
проявяват готовност да изискат от бащите да се научат на друго 
поведение." Бащата, който присъства твърде рядко, който е недосегаем за 
проблемите и въпросите на сина, който вече живее разделен от жена си 
или е погълнат от собствената си кариера, проправя пътя към абсолютната 
връзка с майката. „Чувствата на жените - пише по този повод Фолкер Елис 
Пилгрим, - на които затъналите в професията си мъже не отговарят, се 
насочват към синовете и се закотвят върху тях." Така синовете, които не 
могат да се отбраняват, им заменят липсващия, призрачния, 
незаинтересования от брака и семейството баща. Щом майките не могат да 
печелят войни и футболни мачове, да изкупуват фирми или да завземат 
чужди страни - те завладяват и обсебват децата си. Психолозите говорят 
за „ с1озе ЬгпсИпд" ' между Мабег и ЕШиз, която продължава цял живот и 
често е гибелна - така синовете се превръщат в мамини синчета. 

Най-късно в пубертета обаче момчетата, принудително възпитани като 
мамини синчета, изпадат в дълбок душевен конфликт: срещат се истински с 
другия пол. За тази първа физическа и психическа среща между момче и 
момиче майката е дала твърде малко или никакви насоки. Сигурно тя е 
просветила сина си с най-добри намерения и по съвест, сигурно той знае 
всичко необходимо за противозачатъчните средства, половия акт, 
менструацията и овулацията. Но тя не е могла да го подготви за 
чувствата и желанията, които ще изпита като мъж, и това е нормално. 
Затова е бил необходим интензивен и открит контакт с „големия далечен 
мъж", с бащата. В книгата си „Мамини синчета" Пилгрим изброява 
фаталните последствия за бъдещите мъже: „Израстването на детето под 
влиянието на обвързващата го майка и рядко появяващия се баща пречи на 
момчето да осъзнае своето Аз и осуетява създаването на мъжка полова 
идентичност." Момчето не може да бъде жена, защото околните ще му се 



надсмиват и ще го отхвърлят. Значи оттук нататък трябва да отрича и 
отхвърля утвърдената от майка му женска идентичност. 

Много от бъдещите мъже не могат да си помогнат другояче, освен като 
крият слабостта на своето Аз зад подчертано мъжка фасада на мачо. От 
историята познаваме някои крайни „свръхмъжествени" мамини синчета, 
които са извършили опустошително зло: Наполеон, Сталин, Хитлер, 
Мусолини, Иван Грозни - списъкът на мъжете, които са се прославили с 
жестоки насилия и крайна деструктивност, е дълъг. Но всички имат една 
обща черта: те са израснали, казва Пилгрим, „в тясна връзка с майките 
си и са имали мекушави или брутални, или душевно неуравновесени, често 
изчезващи бащи". Не толкова агресивните мамини синчета, които обаче 
също нямат представа какво значи да бъдат мъже, показват тенденция към 
отсрещния полюс. Те се превръщат в кукли - меки, колебливи, неспособни 
да вземат решение. Тъй като самите те не знаят точно какви са, не могат 
да определят и отношението си към партньорството. Това ги кара да 
правят голям завой около всичко, което мирише на конфликт. Те не 
решават, а оставят другите да решават. Така са свикнали още от най- 
ранните си години под крилото на мама, така желаят да бъде и в 
партньорството. Като бащи често са необичайно нежни - стига никой да не 
им иска ясни становища. 

В отношенията си с партньорките мамините синчета са или преувеличено 
властни, или прекалено меки. Даже когато успеят да се дистанцират от 
властната си майка във всекидневието си на възрастни, те несъзнателно 
пренасят върху партньорките си онова, на което са свикнали отрано. Те 
търсят и копнеят за партньорка, която да ги заобикаля с грижи „като 
мама", която да не обръща внимание на недостатъците им и дискретно и 
без да ги бламира пред приятели и познати, да организира частния им 
живот. Много често те се вкопчват трескаво в уж вродената им, изисквана 
от обществото мъжка доминантност, но вътрешно отдавна са приписали 
всички семейни задължения на партньорката си. Те се ограничават във 
временни мърморения или дори в шумни протести, в прояви на инат, 
например когато много искат да прекарат годишния отпуск в Алпите, а 
партньорката им сервира обичайното Сердиземно море. 

Независимо дали са се превърнали в мачо или в женчо, мамините синчета 
не позволяват и косъм да падне от главите на майките им. От страх да не 
загубят мъжкото си достойнство, те не защитават мама открито, но тайно 
в себе си винаги са на нейна страна. Най-често обаче се стараят да 
останат „неутрални", като упорито не забелязват конфликтите между 
партньорката и свекървата. За да не попаднат между фронтовете, те се 
преструват, че нямат нищо общо с тях. Едва мъжът, успял да се откъсне 
от майка си, има шанс за ново начало с партньорката си. 

Разглезването 

Майките непрекъснато глезят синовете си. Макар да знаят, че повече 
вредят на децата си, отколкото им помагат, те ги разглезват извънредно 
много и тази тенденция нараства. Дори само по демографски причини 
цялата възможна майчина любов и грижа се съсредоточава все повече върху 
„единствения": повече от половината родители в Германия влагат всичките 
си очаквания, надежди и претенции върху едно дете, само във всяко осмо 
семейство живеят три или повече деца. Колкото по-слаби са връзките с 
кръга от познати, толкова по-важно е единственото дете. Особено когато 
майката никога не е работила или е престанала да работи след раждането 
на детето - мъжът не може да не ходи на работа, нали? 

Разглезването на детето от майката засяга много повече сина, отколкото 



дъщерята. „Синовете получават от майките си потвърждение, което не 
получава нито една дъщеря, да не говорим за снахата" - твърди 
хамбургската психоложка Катарина Андеруд. Докато дъщерите отрано са 
посветени в женския манталитет и участват в домакинския труд, майките 
се отнасят към мъжките си чеда като към бащите, към мъжете си. Когато 
синът се върне вкъщи след училище, те първо се грижат за физическото му 
благо и му осигуряват необходимото отпускане след стреса на 
„напрегнатата работа". Друго е с дъщерите: когато се върнат вкъщи, те 
се включват без преход в домакинската работа. Ако майката е изцяло 
отговорна за домакинството, тя по правило изисква отрано участието на 
дъщерята. Тя я оформя по свой образ и подобие, най-често също така 
несъзнателно, както глези синчето си и партньора. 

Освен това в последните години социолозите наблюдават активно бягство 
към личния живот, което непрекъснато се засилва. Тъй като обществените 
стойности стават произволни, а социалните мрежи все по-тънки и късащи 
се, чувствата отново се насочват засилено към семейното щастие. Тъкмо 
защото перспективата да бъдат щастливи един с друг цял живот е 
минимална и разводите са много по-чести отпреди, синовете възлагат 
всички свои надежди на майките си. Те също могат да се изнесат и да 
създадат свое семейство, но не могат да се разведат с децата си. 

Точно затова някои майки цял живот се стараят да останат незаменими. 
Битката им за сина започва много рано: 

• Майката поема цялата отговорност за деня на бебето, тя съвсем 
естествено определя кога малкият ще се храни, ще спи и ще играе. Това 
планиране на всекидневието продължава и по-късно и се усъвършенства. С 
дъщерята е различно. Един пример: майката буди сина си за училище, един 
път, два пъти, три пъти. Той се обръща на другата страна и не отваря 
очи, макар да знае, че тя няма да се откаже. По някое време се измъква 
с мърморене от леглото, но го прави не за себе си, а защото е сигурен, 
че може да разчита на майка си. Тя му напомня какво му предстои днес: 
тренировка, посещение при лекаря, рожден ден на приятел. Винаги когато 
е възможно, му отнема досадното организиране на ежедневието и с това 
оформя и затвърждава невъзможността му да взема самостоятелни решения. 
При това го прави от „чиста загриженост" - фраза, която се запечатва 
дълбоко в съзнанието му. 

• Също така отрано майката се научава да чете желанията на момчето по 
очите му. Кога е гладен, кога е уморен, дали ще успее да заглади 
първите дребни разочарования с любимите му ястия. За да укрепи съюза 
със сина си и по този начин да го разглези още повече, майката често 
подкопава дори авторитета на бащата. Ако бащата е забранил да се дават 
джобни пари, тя му пъха тайно десет марки в джоба; ако му е забранено 
да излиза да играе, тя прави изключения или му разрешава да стои до 
късно пред телевизора („но не казвай нищо на татко"). 

• Майката, която глези сина си, е винаги до него, когато нещо не му е 
наред. Даже във време, когато има достатъчно собствени проблеми и се 
нуждае от подкрепа, съвет или утеха. Тя се грижи търпеливо за него и 
понася капризите му, чака неспокойно, докато той изяви готовност да 
говори за актуалното си душевно състояние. През това време синът може 
да бъде сигурен в особено нежните й грижи. Нали тя иска момчето да идва 
при нея с грижите си дори когато стане голям мъж. Отново и отново тя му 
внушава, че е на негова страна, винаги показва повече разбиране към 
него, отколкото към партньорката му. 

Даже когато е обидена от отношението му към нея, критиката й остава 



внимателна и снизходителна. Той трябва да знае, че може винаги да 
разчита на нея. Сигурно условията са се променили, сигурно днешните 
самоуверени жени искат да бъдат не само майки на децата си, но и да се 
изявяват в други области на живота. Но в действителност 
вътрешносемейното разпределение на ролите почти не е претърпяло 
промени, въпреки еманципацията и горе-долу равните шансове в 
професионалния живот. Вярно е, че работещите майки много искат да се 
отпуснат и да си починат, когато се върнат изтощени след осемте часа 
извън къщи, а не веднага да се втурнат да белят картофи за вечерята на 
цялото семейство. Фактически обаче повечето от тях веднага изчезват в 
кухнята, докато мъжът се отпуска на дивана. 

Разпределение на домакинския труд 

Вложено време в часове на седмица Жени Мъже 

Готвене 8.0 1.6 

Миене на съдове 3.3 0.9 

Подсушаване на съдове 2.1 0.9 

Пране 3.5 0 . б 

Гладене 3.2 0.3 

Работа с прахосмукачка/бърсане на прах 2.8 0.9 

Почистване на банята и тоалетната 2.3 0.5 

Други 5.1 2.1 

Общо: 30.3 7.8 

Това не се променя особено, когато жените между другото и работят. 
Докато средната „домакиня" извършва 84 процента от домакинската работа, 
делът на работещата жена намалява само с 14 процента. Въпреки 
сравнимите натоварвания в службата, жените продължават да вършат по- 
голямата част от домакинската работа и да възпитават децата. 

По-нататък: синовете отново откриват предимствата на майчините грижи. 
След като младежките бунтове в края на шестдесетте и през седемдесетте 
години се провалиха с гръм и трясък, „Хотел Мама", както писа наскоро 
списание „Щерн", отново се цени извънредно високо. Нека оставим 
настрана актуалния проблем да се намери изгодно жилище: защо, питат се 
съвсем прагматично подрастващите мъже през деветдесетте години, да 
давам целия си оскъден месечен доход за собствена кола, след като още 
съм ученик, студент или в самото начало на кариерата си, като мога 
безплатно да ползвам мамината кола. Защо да плащам висок наем за 
някаква мръсна дупка, след като детската ми стая в родителския дом стои 
празна. Защо да си пера дрехите сам, защо да се храня с консерви и 
дълбокозамразени храни, когато вкъщи ме чака наредена маса. И без това 
нямам достатъчно дребни пари, за да се обличам прилично и да се 
представям пред приятелите си. Освен това мама постоянно твърди (и аз й 
вярвам), че се грижи с удоволствие за мен, че изобщо не й създавам 
допълнителни грижи, след като и без това готви за останалите членове на 
семейството. Понякога консуматорското поведение на днешните възрастни 
синове отива твърде далеч дори за майките и те започват да настояват 
пред децата си да си потърсят отделно жилище. Но случаите, когато 
майките по собствена инициатива отдалечават синовете си от семейния 
дом, са все още редки изключения. 

В повечето семейства именно майките се стремят към съюз и разглезване. 
Синът, който не може да се брани, докато е бебе и малко дете, свиква 
много бързо с удобствата и грижите и започва да ги приема като нещо 
напълно естествено и неотменимо. По-късно, когато би трябвало да се 
брани, той вече не иска. Много възрастни синове дори не осъзнават, че 



продължават да ги глезят и по този начин да ги манипулират, защото 
разглезването е преминало в кръвта им. 

Задача на майките е да стоят нащрек отрано и да възпитават синовете си 
в самостоятелност - и да забелязват навреме признаците на вредното 
разглезване. Едва когато синът влезе в пубертета и започне да мърмори, 
макар и непряко, срещу прекалените грижи, когато започне редовно да 
закъснява за ядене или поглъща набързо приготвеното с толкова любов 
ястие, майките се сещат, че детето трябва да стане самостоятелно. Макар 
че са много ядосани, те запазват самообладание и отново и отново го 
канят да яде. Често се случва момчетата в тази възраст да се разхождат 
седмици наред в старите, вече изтъркани джинси, макар че майката е 
изпрала другия чифт или дори е купила нов. Може би много майки се 
вълнуват от ориенталските маниери на синовете си или дори се оплакват 
шумно от властното им поведение - но това съвсем не означава, че слагат 
край на безкористното обслужване и разглезване. Твърде рядко майките 
дават на децата си да разберат, че не могат да имат всичко, което може 
да се изстиска от домашната каса. При това възпитание децата не могат 
да проумеят, че родителите „олицетворяват ненасилствен, рационален 
авторитет, че родителите могат да наложат мнението си, че те не 
позволяват да им влияят", както пише психологът Вилфрид Вик. Веднага 
след това той описва идеала: „Детето трябва да разбере, че родителите и 
децата търсят решенията равноправно, че водят спокойни, обмислени, 
понякога продължителни дискусии, мирни, но последователни спорове." 
Половинчатият протест на сина срещу свръхгрижовната майка, който остава 
без последствия, също влиза в ипотеката, която е за сметка на бъдещата 
му партньорка. Тя, „наследницата", често усеща разглезващата догма на 
свой гръб: ако снахата не се държи към свекърва си поне „като дъщеря - 
установила е в изследванията си американската социоложка Луси Роуз 
Фишър, - тя не може да очаква помощ от нея. Онова, което е непознато на 
свекървата, не събужда апетита й." 

Ранни различия 

Момичетата получават за рождените си дни кукли Барби и майките връзват 
панделки в косите им, на момчетата подаряват пожарникарска кола с 
дистанционно управление и ги оставят да лудеят, колкото искат. 
Момичетата се учат да готвят и да пекат сладкиши, момчетата да водят 
спорове и да се налагат. Възпитанието на момичетата цели да ги направи 
кротки пазителки на дома и семейството, докато момчетата биват 
възпитавани да правят сделки, да крият емоциите си, да вдигат шум. 

Вече е казано и писано безкрайно много за конвенционалната, 
половообвързана социализация на момчетата и момичетата и последствията 
й за партньорствата между възрастните мъже и жени. Понякога 
диференцирано, понякога грубо опростено. В тази глава ще се ограничим 
върху онези аспекти от възпитанието на мъжете и жените, които оказват 
силно влияние върху по-късния триъгълник майка - син - партньорка. 
Впрочем времената наистина се промениха. Майките, които само преди 
тридесет години се опасяваха от хомосексуални склонности, когато синът 
им предпочиташе да бута кукленска количка, вместо да изнервя съседите с 
водния си пистолет, днес толерират подобни .,немъжки" игрови навици по- 
скоро като фаза в развитието и в никакъв случай като окончателна 
стигма. Дори възможността детето им да е хомосексуално не се превръща 
непременно в семейна трагедия, в перверзия, която трябва да бъде 
изтръгната „из корен" и на всяка цена да остане скрита за съседите. 

Но свободата и толерантността във възпитанието на децата не създават 



непременно улеснения за родителите. Те стоят „между времената": израсли 
в консервативен обществен климат, през седемдесетте години много от тях 
рязко обърнаха гръб на традиционните роли на половете. През осемдесетте 
години трябваше да се справят с провала и противоречивите въпроси по 
отношение на семейството, сега отново възпитават бъдещото поколение в 
обща атмосфера на завръщане към традицията. От тези бързо променящи се 
условия произтичат дълбоката родителска несигурност, конфликтите в 
семействата и битките между поколенията. Колкото по-бързо е темпото на 
обществените промени (твърде вероятно е бъдещите поколения да се 
справят с още по-бързо темпо), толкова по-бързо се завърта и спиралата 
на конфликтите в общуването с родителите (собствените и на партньора). 
Междувременно почти всяка майка има своя собствена теория за психиката, 
потребностите и с това за възпитанието на децата си. Разрешено е 
всичко, което не противоречи на собствения морал и възгледи. Но моралът 
не е от стабилните стойности през последните две десетилетия. Нито в 
положителен, нито в отрицателен смисъл: свободата на възпитанието, това 
се знае много отдавна и всички са съгласни с тази теза, трябва да бъде 
подкрепена и упражнявана. Тя крие всички шансове за съзнателна промяна 
към по-добро. Едновременно с това тя ни прави несигурни: вече никой 
външен човек няма право да се намесва, когато родителите възпитават 
децата си „погрешно" или, въпреки добрите си намерения, се отнасят към 
дъщеря си много по-различно, отколкото към сина. 

Ясно е, че жените вече не искат да имат за съпруг и баща на децата си 
властен патриарх, но това още не означава, че възпитават синовете си в 
съответствие с този възглед. Психологът Вилхелм Йонен говори за някакъв 
вид „тайно възпитание": „Много родители вярват, че възпитават своите 
момичета и момчета еднакво. Ако проверим това твърдение, по правило 
установяваме, че това не е вярно." Доказва го и един психологически 
експеримент в детски градини: изследвани са стимулите, които 
възрастните дават на момчетата и момичетата при игра. При това е 
установено, че родителите интуитивно предлагат на момичетата игри „с 
хармонично протичане, игри, при които на преден план е 
сътрудничеството, а в центъра е решаването на конкретна задача". За 
момчетата са предвидени игри, при които става въпрос за победа и 
поражение, за прояви на смелост, за постигане на цел, за конкуренция и 
твърдост в битката. Йонен: „Стискай зъби и продължавай - това е 
формула, която се използва изключително и само спрямо момчетата." 
Сигурно не е възможно родителите да се отнасят съвсем еднакво към 
момичетата и момчетата. Но когато майките, макар и несъзнателно, 
възпитават синовете си да придобият твърда обвивка, забраняват им да 
плачат и не им позволяват да показват слабостите си, те полагат 
основите на бъдещото мъжко мълчание в партньорството и на конфликтите с 
партньорката. Психологът Йонен описва в книгата си „Страхът на мъжа от 
силната жена" основните различия във възпитанието: 

• момчетата биват утешавани по-рядко и по различен начин; 

• буйствата, крясъците и злобата на момчетата биват оценявани не 
еднозначно отрицателно и по-рядко ги санкционират; 

• момчетата получават по-малко нежност; 

• момчетата по-често и по-силно са поощрявани при добри постижения; 

• на момчетата по-рядко се поставят ограничителни правила; 

• момчетата биват наказвани по-строго; 

• когато се страхуват, момчетата биват санкционирани най-строго. 

Само така можем да разберем, че дори когато са станали възрастни мъже, 



синовете не могат да се отделят от майките си. Макар че не го показват 
външно, те продължават да копнеят за женската нежност и близост, но 
нямат никаква представа дали и как биха могли да си позволят нежност, 
чувствителност и открити сълзи пред партньорката, а камо ли пред 
майката, без да загубят мъжкия си образ. Бащата, който отсъства, не им 
е предложил алтернатива. Всъщност именно от него са се научили да пазят 
дистанция в семейството и да демонстрират съмнителна независимост. 

Нищо чудно, че съпругите, които искат повече от безчувствен и 
безучастен глава на семейството, неизбежно се сблъскват със своите 
свекърви. За разлика от мъжа, който почти винаги съумява да интегрира 
тъща си като „втора майка". Той не се ядосва на намесите й, не очаква 
от нея нищо лошо, приема знаците на обич от нейна страна, може дори да 
флиртува с нея. Защото тя иска да му бъде майка: „За тъщата това не е 
трудно - пише мюнхенският психолог Ернст Хаймеран, - защото тя, поне на 
четири очи, се съгласява във всичко със зет си и по всяко време му дава 
да разбере, че е синчето, което не е могла да има. Свекървата също 
уверява снаха си, че не иска да бъде нищо повече от втора майка и - 
нали, детето ми, аз идвам само когато имаш нужда от мен, - но когато 
говори така, снахата веднага застава нащрек! Това са приказки на 
типична свекърва." 

За сина като заместител на партньора 

Диалози между майка и син от сатиричния филм на Лориот „Едиповци": 

- Бъди добро момче и хапни още малко... Нали не искаш да ме видиш 
тъжна!... И стой изправен... 

- Да, мамо. 

- И довечера можеш да се нахраниш тук, има достатъчно. Вкусна ли е 
пуйката? 

- Чудесна е, мамо, наистина чудесна. 

- Ако желаеш да нощуваш тук, детската ти стая е готова... Ще ти 
притопля пюрето. 

- Ще закъснея! 

- Първо трябва да се наядеш!... Паул! 

- Да, мамо... 

Трябва да признаем, че сатиричният поглед на Лориот отива далече извън 
обичайните реалности на връзката между майка и син. Надали има нормален 
възрастен мъж, който да се държи така безпомощно и тромаво, да е 
толкова нежизнеспособен и така грубо ръководен от милата си майчица. 
Това не важи даже за синовете - партньори. И все пак, както е винаги в 
добрата сатира, в детайлите се крият зрънца истина. 

- Паул... 

- Да, мамо... 

- Защо си взе отделно жилище? Другите момчета си живеят вкъщи... 

-Да, мамо. 

Зигмунд Фройд, бащата на психоанализата, е открил преди почти сто 
години малкото дете в мъжа: Едип, влюбеният в майка си син, е най-много 
на пет години. „Релацията на едиповия комплекс се създава през първите 
детски години, когато момчето съсредоточава сексуалните си желания 
върху личността на майката." Всеки психолог е чел вълнуващите писания 
на Фройд още по време на следването си. Оттогава се знае: първият 
любовен обект на мъжа е майката. И любовта към нея, макар и тайна, 
остава до края на живота му. 



- Донесе ли ми ризите си? 

- 0, не, мамо, това наистина не е нужно... 

- Мило дете, аз ти пера ризите вече петдесет години, защото искам да 
изглеждаш прилично! Защо не отидеш да се подстрижеш? 

- Ах, мамо... 

- Клиентите обръщат внимание на тези неща. Сега ти си шефът на 
„Винкелман и син"... както баща ти и дядо ти... Аз се гордея с теб! Ама 
ти нищо не ядеш... 

- Не мога повече... 

И това е общоизвестно: само за сина майката е едновременно източник на 
удоволствие и мъчение. И само за него тя неизбежно е пионер на 
възрастното му либидо. За разлика от синовете, дъщерите влизат в живота 
с празни ръце. „Едипови жени, които са имали като първи любовен обект 
бащата - пише френската аналитичка Кристиан Оливие, - не съществуват, 
поне засега." Това е ясно указание за актуалността на липсващия баща, 
„защото бащите, които си остават вкъщи и люлеят малките си дъщери, са 
рядкост." 

Психолозите, които не държат толкова на класическия анализ, 
предполагат, че решаващата фаза, в която възниква зависимостта на сина 
от обвързващата го майка, е във времето на половата зрелост. При това 
те не оспорват известната едипова теория на фройдистите. Няма съмнение, 
че в нея има много истина. Само че тя невинаги е достатъчна, за да 
разкрие феномена Едип в пълния му обхват. Затова повечето практикуващи 
колеги насочват погледа си първо към пубертета, към годините, когато 
синът се превръща в мъж. Едва тогава, смятат те, възниква решаващата, 
очевидна разлика в отношенията на майката към дъщерята и към сина. Едва 
тогава синовете стават необходими на майките си като заместители на 
партньора. Оказва се, че „опасността" произхожда не толкова от майката, 
която е люляла и кърмила бебето си, а много повече от майката на 
подрастващия. 

Възможният спор между експертите - кое майчино влияние придобива по- 
голямо значение за сина-партньор, в ранното детство или в пубертета, - 
няма да бъде изяснен в тази книга. Но за триъгълника майка - син - 
снаха и без това са решаващи други въпроси: Какво се крие зад мотива на 
майките да превръщат синовете си в заместници на партньора? Наистина ли 
синът може да замени партньора? Как става това? Дали момчето играе 
доброволно или е „принудено", без да го забележи? И какво означава 
тайният съюз между майката и сина за връзката му с партньорката? С кои 
последици трябва да се бори по-късно снахата, която е потенциална 
съперница? 

За да изследваме причините, трябва още веднъж да се върнем на липсващия 
баща. Латентното му емоционално отсъствие прави партньорството 
незадоволително и тласка майката, неговата жена, в душевен вакуум. 
Външно всичко изглежда наред, материалното положение на семейството е 
добро, бащата дава всичко необходимо, познатите възприемат двойката 
като хармонична, подаръците, които бащата от време на време поднася на 
децата си, са много щедри. Но онова, което жената наистина желае от 
партньора си, не е да окачи на шията си етикет с надпис „имам преуспял 
в професията съпруг" и да носи с гордост титлата „госпожа доктор". Не е 
и втората кола, която мъжът е докарал за нея в семейния гараж. Почти 
всички жени желаят до себе си истински възрастен човек, с когото могат 
да разговарят, желаят взаимна нежност, честни дискусии и сблъсъци, 
развитие на общи жизнени перспективи и сериозно участие на мъжа във 



възпитанието на децата. Твърде малко жени получават всичко това. 
Семейните терапевти твърде често откриват у мъжа невъзможност да се 
изкаже и корава обвивка около сърцето. Причините за липсата на интерес 
могат да бъдат открити в детството, когато е бил възпитаван като мамино 
синче. Кръгът се затваря. 

Ясно е, че майките, попаднали в подобни ситуации, започват да се 
оглеждат за друг мъж. Онези между тях, които още не са се отказали от 
надеждата за удовлетворяващо партньорство и могат да си го позволят, се 
разделят със съпрузите си и опитват още веднъж с друг мъж. Един радващ 
признак: междувременно две трети от молбите за развод в Германия се 
подават от жени. 

Много майки обаче пренасят разочарованите си копнежи върху сина, който 
често е и единственото им дете. Той е още млад и наивен, което го прави 
лесна плячка, освен това има нужда от майка си. Той търси утеха при 
майка си, защото бащата присъства твърде рядко в живота му. Коварен 
капан: по отношение на влиянието върху синовете си майките „печелят" по 
изключение дори от незаинтересованите си партньори. 

За да не загуби този заместник-мъж, който е още момче, майката полага 
за него прекомерни грижи и го разглезва до крайност. Тези майки 
обезумяват, в истинския смисъл на думата. Интересното е, че те не го 
правят съзнателно, но въздействието остава същото. Тя не иска синът й 
да стане възрастен, иска да го запази като своето малко момче, винаги 
достъпно за нея. Затова се старае да организира ежедневието му до най- 
малките подробности, да бъде незаменима за него. 

Майките постъпват така, защото са изпаднали в трудно разрешим конфликт: 
от една страна те искат момчето им да израсне като самостоятелен, 
жизнеспособен мъж, да има успех в професията. От друга страна обаче 
пълната самостоятелност на сина би ги лишила от възможността да полагат 
постоянни грижи за него, да бъдат незаменими. Основното, което те 
желаят, е да имат син - заместител на партньора, който да им отнеме 
част от работата, да взема решения, да носи отговорност, но след като 
се върне вечер от работа, да бъде само техен. 

Това е като ходене по въже. Много често майките се накланят на едната 
или другата страна. Или идва денят, когато се примиряват със 
самостоятелността на сина си, освобождават го и приемат наследницата си 
- или в крайния случай започват да се месят даже в работата му, 
непрекъснато му се обаждат, вечно намират недостатъци у сътрудниците му 
и го консултират преди всяко важно решение. 

Майките „прелъстяват" синовете си най-ефективно чрез разглезването. В 
главата „Разглезване" вече описахме подробно механизмите му. 
Разглезването засяга обаче и сексуалния нерв - в последните години 
станаха известни много такива случаи, описани подробно в медиите. Вярно 
е, че женската „злоупотреба" почти не може да се сравни с мъжката. Тя 
става нежно, без насилие и дълбоко. Затова майчиното проникване в 
душата на навлезлия в пубертета син се открива твърде трудно. Повечето 
майки знаят, че отношенията със сина никога няма да станат независими и 
равноправни. Но някой ден, надяват се те, ще получат отплата за 
безкористното, самопожертвователно разглезване на детето си. Те се 
надяват, че по-късно ще споделят грижите и работата със сина, след като 
не са успели с мъжа си. За този вид заместване на партньора понякога 
имат значение дори съвсем дребни фактори. Показателно е, че в нашите 
разговори със снахи доста от тях описаха как партньорите им помагат с 
готовност на майките си, вършат за тях „типичните мъжки работи", но в 



собственото си домакинство не си мръдват пръста. Когато майката помоли 
момчето си да окоси моравата пред къщата, да изхвърли боклука или да 
ремонтира да речем крановете, той се отзовава веднага. За сметка на 
това обаче не обръща внимание, че покривът на собствената му къща тече, 
дори не му хрумва, че би могъл да го поправи. „Тя е твърде стара за 
подобни неща, не може да се справи сама" - обяснява той на жена си. 

Или: „Тя си е такава. Трябва бързо да й поправя бравата, иначе няма да 
спи цяла нощ и ще се ослушва за крадци." 

От друга страна синовете бързо свикват с удобствата на целодневните 
майчини грижи. А и поне в началото никой не изисква от тях ответни 
услуги. Те приемат съвсем естествено слугуването на майката, тъй като 
получават всичко необходимо и дори повече, без да става нужда да я 
молят. Синовете се включват в играта и е типично, че често са нахални, 
даже нагли. 

Поне за пред външния свят обаче те трябва да отричат нежните отношения 
с майка си. Пред приятелите, колегите, роднините и в крайна сметка пред 
самите себе си. Фолкер Елис Пилгрим пише: „Онова, което става в сърцето 
на мъжа, трябва да се представи за несъществуващо: той не може да бъде 
жена. А всеки мъж копнее да стане окова, което вече му е невъзможно: 
мъж. " 

Най-късно когато синът изхвърчи от къщи и си потърси партньорка на 
своята възраст, майката трябва да е погребала лекия полъх на тайно 
желание в най-задното ъгълче на съзнанието си. И затова синовете в 
пубертета често се дистанцират от майките си грубо, нерядко ги обиждат 
болезнено и ги унижават. Те се срамуват от всички аванси на майката, 
защото виждат в тях проява на полова близост - особено пред чужди хора. 
Майките страдат от това, но по правило търпят и мълчат. Те дават право 
на бунтуващия се син да излее гнева си върху тях и се стараят да 
променят посоката на протестите му. Но това съвсем не значи, че се 
отказват да го глезят. Дълбоко в себе си те отхвърлят грубото поведение 
на сина си като чисти пубертетски проблеми и не допускат, че същите 
добре проработени механизми ще продължат да действат и когато маминото 
синче стане възрастен мъж. 

Твърде често майката остава вярна на ролята си на търпеливата и вечно 
обичащата. Тя предпочита да изчака „по-добри времена" и удобни случаи, 
например молбата да гледа внуците. Тогава обаче в играта влиза 
конкуренцията: снахата, новата майка. Тя трябва да мине и през този 
етап, ако държи да запази трудно извоювания достъп до сина си, защото 
синовете-партньори почти винаги се държат настрана от тези конфликти. 
Спорните въпроси около възпитанието на децата, воденето на 
домакинството и живота като цяло са твърде маловажни за мъжа, който не 
иска да си разваля отношенията с двете си жени. Тъй че майките трябва 
да се сблъскат пряко със снахите. 

Рюдигер, 32-годишен, редактор, разведен, с една дъщеря 
„Винаги съм се държал настрана" 

Няма да забравя вечерята, която последва, когато представих на мама 
бъдещата си жена. Имаше червено зеле, рулади и картофени кнедли. Татко, 
жена ми и аз седяхме около тежката кръгла дъбова маса, покрита с бяла 
покривка, в трапезарията на родителите ми. Вече се здрачаваше. Преди 
мама да поднесе вечерята, съобщих: „Ние с Лили ще се оженим." Последва 
смутено мълчание. Мама не каза нито дума. Баща ми също мълчеше - както 
винаги. Изведнъж мама застана зад стола ми, прегърна ме демонстративно, 
като че още бях малкото й момче, и произнесе задавено: „Но ти си мой 



син. Ти си и ще си останеш моето съкровище!" При това ме помилва 
собственически по косите, погледна предизвикателно жена ми и отсече: 
„Той е мой." 

След това се изяви по начин, който слиса и мен, и жена ми. Зае ясна 
позиция и каза невероятни неща: „Аз съм майката. Аз го познавам по- 
добре, отколкото ти някога ще го опознаеш." „Омъжи се спокойно за него, 
но знай, че това скоро може да се промени. Аз ще остана завинаги и 
вечно негова майка." Не очаквах такава враждебност. Почувствах се 
неловко. 

Седях и си мислех, че това не може да бъде вярно. Не казах нищо, не 
реагирах, само слушах и отбелязвах. Познавам майка си, но не бях 
очаквал такъв изблик. 

Жена ми веднага разбра за какво става дума и нарече нещата с истинските 
им имена: „Твоята майка ми обяви война - ясно и недвусмислено." Стана й 
мъчно, почувства се наранена. 

Отношенията между майка ми и жена ми си останаха такива, каквито бяха 
първия ден. След като изпратих Лили, мама, разбира се, каза: „Това не е 
подходящата жена за теб." Но никога не ми каза защо смята така. Аз не я 
попитах. Бях сигурен, че която и да й заведа, тя няма да я одобри. 

Мама е на 72 години, пенсионерка. Баща ми е още жив. Мама е властна 
личност. Когато реши, че трябва непременно да влезе във връзка с 
някого, преследва целта си до край. А когато не харесва някого, веднага 
му дава да разбере. Родила ме е доста късно и винаги ме е наричала 
„малкия" - а аз съм на тридесет и две! Непрекъснато ми дава да разбера, 
че ще си остана завинаги неин син. Много й се иска да я посещавам всяка 
вечер, макар че живее на 250 км от мен. Нали там е домът ми. Детската 
ми стая е запазена непроменена. Мога да си ида по всяко време, не е 
нужно да се обаждам. Когато застана на вратата, тя захвърля всичко и 
тича към мен. Иска да участва във всичко, което правя. По-рано, когато 
не бях женен, непрекъснато коментираше приятелките ми. Всеки път им 
намираше кусури. Не признаваше нито едно добро качество. По-точно: 
докато си имах приятелка, тя не можеше да я понася. Нито една не 
издържа изпита. Но щом се разделях с поредната приятелка, тя изведнъж 
ставаше чудесно момиче и мама не можеше да разбере как така изведнъж 
съм се разделил с нея. 

Всяка жена беше за нея опасност, конкурентка. Щом забелязваше, че 
прекарвам много време с приятелката си, тръгваше в атака. „Защо не 
излезеш да се видиш с приятелите си?" Или: „Защо престана да спортуваш, 
ти ли толкова талантлив!" и т.н. 

Постоянната й намеса в живота ми ме дразнеше ужасно и се стараех да 
стоя далече от нея. Имах много приятели и почти не се задържах вкъщи. 
Още 13- или 14-годишен започнах да пътувам с младежки групи. Никога не 
й угаждах, никога не правех това, което тя искаше: милото малко момче 
остава дълго у дома с мама. Отрано се научих да се налагам, много пъти 
съм й казвал, че ми е крайно неприятно да вися вкъщи с нея. 

Мама често се опитваше да ме подложи на натиск: „Колко неща съм 
направила за теб, всичко пожертвах за теб, отказах се от толкова много 
неща, а ти почти не се прибираш вкъщи. Сега е време и ти да направиш 
нещо за нас. Искам поне да виждам сина си." Тя се оплакваше постоянно, 
че не я посещавам често, искаше да ме има като партньор, с когото да 
прекарва времето си. Опитваше се да го постигне, като ми внушаваше 
угризения на съвестта. Но това не й се удаде, защото винаги разгадавах 
скритите й мисли. 



Баща ми е много сдържан човек. През целия си живот е бил слабата 
личност в семейството. Държеше се настрана от всичко и никога не 
заемаше ясна позиция. Знаеше си, че това няма да му се отрази добре. 
Показателно за отношенията между мама и жена ми беше, че до самия край 
двете отказаха да си говорят на ти. Интересни бяха и телефонните 
разговори, които водеха. Винаги делови и хладни. Мама е от хората, 
които се обаждат и не казват „Добър ден", а: „Ето те най-после." След 
това с обвинителен тон: „Ти трябваше да ми се обадиш." Жена ми винаги 
бързаше да ми предаде слушалката. Майка ми се оплакваше от това, но аз 
й отговарях: "Кажи й го сама. Ако имаш да обсъдиш нещо с жена ми, 
направи го, вместо да ми се оплакваш. Аз нямам нищо общо с това." 

Веднъж жена ми беше много пряма. Мама се обади и попита нещо. Жена ми 

изобщо не беше в настроение да разговаря с нея и само каза: „Давам ви 

сина ви." И то точно когато майка ми бе преодоляла себе си и бе казала: 
"Мисля, че можем да си поговорим за някои неща." А жена ми отговори: 
„Не, сега нямам желание да разговарям с вас." Мама беше смъртно 
обидена. Веднага ми се оплака горчиво. Вечно стоях по средата и всяка 
изливаше яда си върху мен. Всяка се оплакваше от другата, но трябва да 
кажа, че аз разбирах жена си. Стараех се да вземам нейната страна и да 
държа майка си далече. Веднъж побеснях от гняв и казах на мама: „Чуй ме 
най-после, аз имам свой живот, имам семейство, разбирам се добре с жена 
си. Ако ти не я харесваш, това си е твой проблем, не мой." 

Мама постоянно се опитваше да ми изясни, че принадлежа повече на 
родителите си, отколкото на жена си. Затова при всяка караница очакваше 
да взема нейната страна. Веднъж й казах: „Аз сам си избрах жената. 

Семейството ми е там, където са жената и детето ми." Мисля, че я 

поставих на мястото й, но истински се уплаших, че тя сякаш не ме чу. 
Имах чувството, че тя просто не допускаше думите ми да стигнат до 
сърцето й. Мама не ме приема сериозно. Тя не уважава живота ми и днес 
дори се опитва да ме направлява. Приема само онова, което й е изгодно. 
Преди две години се роди дъщеря ни. Това усложни положението, защото 
мама настояваше да вижда редовно внучето си. В началото бях съгласен. 
Ето как протичаха срещите: тя ни поучаваше непрекъснато как да се 
грижим за детето и ни показваше какво да правим. Никога не беше 
съгласна с онова, което правехме. Когато й казвахме, че детето не бива 
да яде шоколад, тя му даваше. Когато й казвахме, че малката трябва да 
си легне, тя я оставяше до късно. Когато искахме да изключи телевизора, 
тя го пускаше тайно. Когато жена ми се караше, бабата обясняваше на 
внучката си: „Мама е лоша." Жена ми престана да ходи там и аз я 
разбирах. Когато бяхме при мама, и двамата бяхме във вечно напрежение. 
Жена ми се изнервяше и когато се прибирахме, имахме чувството, че сме 
изпълнили тежък и много неприятен дълг. Наистина беше мъчително. По 
някое време прозрях, че няма никакъв смисъл да се вълнувам. Не съм 
виновен за това напрежение. Приемам, че не съм в състояние да променя 
нищо. Трябва да приемам майка си такава, каквато е. Аз съм се откъснал 
от нея, поне вътрешно. Винаги съм си казвал, че тя е от друго 
поколение. Вижда света по свой начин и не иска да се промени. От време 
на време й обяснявам, че разбирам различията помежду ни, но че тя е 
длъжна да ме остави на спокойствие. Казвам й, че ще правя само онова, 
което аз смятам за правилно. 

Междувременно се научих да казвам: добре, тя ми е майка, но аз не храня 
към нея никакви сърдечни чувства. И това е жалко, защото е приятно да 
имаш голямо семейство и да поддържаш контакти с него дори когато живееш 



далече. 

Нови форми - стари образци 

„Жените също не се изказват ясно и открито какви искат да бъдем." Тези 
думи бяха произнесени уж между другото по време на поредната сбирка на 
мъжката компания, развеселена и леко замаяна от червеното вино. 

Дотогава господата разговаряха сериозно за мъжа на деветдесетте години, 
за новото му самосъзнание. Неочакваното „прозрение" дойде от един иначе 
самоуверен и горд със себе си 38-годишен химик, женен за учителка, 
която работеше на половин ден, и баща на две малки деца. Зад това 
кратко изречение, което скоро бе забравено сред оживения разговор, се 
крие много от несигурността на днешните мъже и от дискретното желание 
някой друг да определя живота им. Според мотото: „Кажи ми какъв мъж да 
бъда, но ми го казвай деликатно." 

Мъжът има твърде малко здрава земя под краката си. Новите изследвания 
от САЩ доказват, че объркването на мъжете е стигнало дотам да се 
проявява вече и във физически оплаквания. Кризата на мъжката 
идентичност се изражда в болест. 

Дилемата за мъжете започна с категоричното отричане на наследената им 
власт в професията. Още от шестдесетте години жените постоянно и 
упорито разрушават имиджа на типично мъжкия ръководен стил. Все повече 
хора, впрочем не само жени, изискват открито премахването на 
нечувствителния, авторитарен мъжки стил в деловия живот. Изискват 
замяната му с интегративен, кооперативен, „женски" стил на общуване. 
Жените често могат по-добре. Защото, от една страна, те внасят в 
бизнеса много от необходимите за този стил на общуване емоционални 
преживявания от традиционно женската си социализация, а от друга, са се 
борили дълги години, за да си извоюват действително професионално 
равноправие. Повечето ръководни позиции са заети от мъже, знае се, че в 
много браншове жените все още получават по-ниско заплащане за равен 
труд и че жените, твърдо решени да направят кариера, често се превръщат 
в безмилостни „по-добри мъже": ала все повече хора осъзнават и 
признават, че жените са по-добри менажери, защото им е по-лесно да се 
вживеят в чувствата на сътрудниците си и умеят да ги мотивират по- 
добре. Решаващите стимули за по-човешкия професионален свят на бъдещето 
- мъжете усещат това и се боят от него, - вероятно ще произлязат главно 
от жените. 

Оказва се обаче, че мъжете не са в състояние да направят ответната 
стъпка и да подобрят отношенията си със семейството. Нищо чудно, защото 
несигурният днешен мъж, който търси своя модерен идеал, попада в клещи: 
ако иска да играе с всички женски качества, които си присвоява, трябва 
да стане едновременно мекушав слабак и кипящ от сили Аполон, мек и 
нежен домашен котарак и искрящ от очарование светски лъв, чувствителен 
баща и корав бизнесмен. Хаос от безкрайно разнообразни роли, от 
конкуриращи се образи на мъже, с които всеки отделен мъж трябва да се 
пребори. 

В тази неловка ситуация жената често оставя мъжа си сам с тревогите му. 
„Мъжете вече не могат да разчитат - обяснява берлинският психолог 
Волфганг Крюгер, - че жената ще им осигурява необходимите емоции и 
постоянно ще ги обгражда с нежни грижи." С други думи: мъжът вече не 
може да очаква, че жената ще свърши цялата работа около изграждането и 
заздравяването на семейството вместо него. И това, след като жените са 



предявили претенции за еманципация и са разклатили самочувствието му. 
Изследванията показват, че все повече жени отказват постоянна връзка, 
когато мъжете им не са готови да допринесат своята (значителна) част за 
семейния живот. В съответствие с това днес повечето разводи и раздели 
започват от жените - те предпочитат да живеят без мъж, отколкото с 
далечен, постоянно отсъстващ партньор без опора и без ясна позиция. 
Партньорският дефицит на мъжа става все по-очевиден. Той е възникнал от 
противоречието между традиционната социализация на сина, от една 
страна, и увеличените претенции на модерната жена, от друга. И тъй като 
лично мотивираната еманципация на мъжете, ако изобщо я има, напредва 
твърде бавно, днешните мъже често се люшкат без собствена воля и 
нерешително между добре познатите и все така примамващи предложения за 
нежни грижи от страна на майките, от една страна, и предизвикателствата 
на равноправното партньорство, от друга. Повечето мъже показват 
тенденция към старите удобства. Най-после когато вземат решение да се 
посветят изцяло и единствено на кариерата си: тогава им е много 
приятно, че има кой да ги пере, да им отнеме всички всекидневни 
проблеми, да ги обича. А когато партньорката откаже да играе ролята на 
грижовната съпруга, която вечно остава на заден план - те имат своята 
мила майчица, която на драго сърце се вмества в отредената й роля. Така 
че добронамерените усилия на майките не водят доникъде - те само пречат 
на мъжете да си изградят желаната идентичност. В крайна сметка новият 
образ на еманципирания мъж остава пасивен, в най-истинския смисъл на 
думата „реакционер". 

Вместо да участват по-интензивно във „вътрешния" свят на семейството, 
повечето мъже се задълбочават в работата си. Тази тенденция за бягство 
във „външния свят" на офисите и залите за заседания беше описана през 
1993 година от берлинския професор по социология Валтер Холщайн в 
подробен разговор с редакторката на списание „Шпигел": „Всички 
изследвания от последните години показват: мъжете са твърдо убедени, че 
щастието на живота им зависи от успехите в професията. Работата е най- 
важното средство, което запазва и наново утвърждава мъжката 
идентичност." 

Леки признаци на надежда за подобряване се наблюдават през последните 
години: за поколението на съзряващите мъже еманципацията вече не е 
признание само на думи. Те сериозно са се заели да избягнат онова, 
което наблюдават у шефовете си и възрастните колеги: че по пътя към 
върха професията се е развила в единственото пространство за 
идентификация и е ограничила до крайност „същинския" живот с 
партньорката, децата и удовлетворяващия приятелски кръг. Холщайн: 

„Който работи по 15 или 16 часа на ден, и това продължително време, има 
много беден живот. Семейство, приятелство, всичко е занемарено." 
Движението „По-малко доходи, повече радост" (да приемем, че може да се 
живее и с по-малко доходи, но с повече радост от живота) вероятно не е 
само краткотрайно модно явление. Можем да се надяваме, че то е началото 
на края на съсредоточените изцяло в професията си мъже. Дори по- 
възрастните са заразени от идеите му. Все повече увредени от работа 
мъже се събират в групи за самопомощ и търсят начини да излязат от 
затворения кръг, в който са попаднали. 

Семинарите „Диви мъже", които произхождат от САЩ, вече станаха 
популярни и в Германия. Врели и кипели в професионалния живот мъже се 
събират на групи и прекарват заедно една или две приключенски седмици в 
гората, като предприемат различни неща заедно. Пълзят, бият барабан, 



ръмжат като диви животни. Даже опасността да станат смешни не ги плаши, 
защото са на мнение, че по този начин се връщат към мъжките си корени. 
Много наблюдатели смятат подобни спектакли по-скоро за нарцисистка 
проява на взиране в себе си, отколкото за ефективна и преди всичко 
смислена форма на самоосъзнаване. Все пак това е начало, даже ако 
външните хора го възприемат като детинщина. 

Разбира се, за мъжете е много по-важно да научат как биха могли да се 
откажат от властта, влиянието и преувеличеното честолюбие. За повечето 
от тях все още е изключително трудно да приемат, че загубата на 
отговорност в професията може да означава печалба в личния живот. 

Защото отхвърлянето на част от професионалната отговорност освобождава 
пространство за другите, занемарявани досега потребности. 

Мъжете, които се интересуват сериозно от разширяването на своя 
хоризонт, които се осведомяват при шефовете си дали не биха могли да 
минат на непълен работен ден или да си вземат отпуск по бащинство, 
станат все повече, но почти никой не проявява разбиране към тях. По 
правило работодателите все още желаят да ограничат пълния мъжки 
ангажимент върху работата, макар че про форма често се осведомяват за 
благото на семейството. В крайна сметка те и без това си имат твърде 
много работа с жените, които могат да забременеят и да отсъстват дълго 
време. 

Но и жените не реагират само с въодушевление на нечестолюбивите мъже. 
Вярно е, че повечето от тях желаят да имат у дома истински партньор и 
активен, присъстващ баща на общите деца. От друга страна обаче, след 
многото години на борба между жените се разпространява умора от 
равноправието. Отскоро се забелязва, че все повече жени се колебаят 
между завоюваната претенция за равноправно професионално развитие и 
„старата", също така напрягаща целодневна заетост на майка и домакиня. 
При двугодишен отпуск по майчинство кариерата неминуемо страда - 
отсъствието от работа трудно може да бъде наваксано. Ако пък жената 
вземе решение да се посвети изцяло на професията си, тя се страхува, че 
ще пропусне най-интересните години от живота на децата си, че няма да 
преживее истински майчинството. Който иска и двете, трябва да прави 
компромиси и отклонения - но изследванията показват, че именно тези 
жени са доволни. 

Много трудно е за един съвременен човек да отговори по подобаващ начин 
на всички модерни обществени претенции, все едно дали е мъж или жена. 
Синдромът „Вигп-оиб" наблюдаван досега предимно у 40-годишни мъже, днес 
засяга също така болезнено и жените, които се опитват да правят всичко 
едновременно и оптимално: професия, партньорство, домакинство и деца. 
„Това вкарва жените във водовъртеж от емоционално бързане, който ги 
изхвърля на брега изтощени до смърт" -пише Херберт Фройденбергер в 
книгата си „Вигп-оиб при жените". 

Да бъдеш едновременно майка и работеща жена е поне толкова напрегнато, 
колкото да бъдеш едновременно ангажиран баща и да печелиш пари. Във 
всеки случай жените имат значителна преднина в това отношение, защото 
си пробиват път към типично мъжките области много по-отдавна, отколкото 
мъжете, които едва сега започват да проникват в традиционно женски 
области като домакинство и изграждане на партньорство. 

В едно неотдавнашно изследване подавляващото мнозинство от немските 
жени (86%) отговориха, че с удоволствие биха работили допълнително, без 
да престават да се грижат за децата и домакинството. От друга страна 
обаче 57% намират, че в конфликта между семейството и професията има 



много истина. Знак за трудно преодолимото двойно натоварване: 62% от 
жените, заемащи висши менажерски постове, нямат деца. 

Затова немалко жени, преживели трудностите и изтощението на 
съвместяването между домакинството и професията, се връщат облекчено 
към стария модел на съществуване. Въпреки квотите в политиката и 
икономиката: квотата на жените, които след полученото образование, 
следването и кратката професионална кариера се връщат без съпротива към 
традиционната си роля на майка и възпитателка и най-късно след 
раждането на едно дете остават завинаги вкъщи, се увеличава 
непрекъснато. Без да вдигат много шум, поради което обществото така и 
не ги забелязва, твърде много жени се отказват от уморителните 
изисквания на вечното бързане между семейството, децата и 
професионалното ежедневие и се прибират вкъщи. 

Но има и жени, които са се впуснали напълно съзнателно в това лавиране 
между фронтовете и са се научили да се справят. От една страна, те 
искат да участват във външния живот и да се отнасят към тях като към 
мъже, от друга страна обаче, позволяват друг да печели парите и 
изискват класическо ухажване. И тъй като мъжете все още не са намерили 
типа поведение, който би им подхождал, жените продължават да ги 
шантажират. Те не знаят, но и не се замислят как биха могли да 
отговорят на двойните претенции. Твърде малко мъже издържат на 
предизвикателството. Повечето предпочитат партньорките, минали вече 
през движението за еманципация, да дефинират новата им мъжественост, 
вместо те сами да тръгнат да я търсят и извоюват. 

Социализацията им, която почти винаги е доминирана от майката, не може 
да им помогне. Дори напротив: майките отново и отново им напомнят колко 
просто и удобно може да бъде разпределението на ролите - стига само да 
позволяват да ги глезят и едновременно с това да останат под постоянно 
попечителство. Защото и днешните мъже искат най-много и двете: както 
внимателна партньорка, която им вдъхва кураж при проблеми във фирмата, 
която мълчаливо им глади ризите и след вечеря отвежда някъде лудуващите 
деца, за да не притесняват умореното татенце, така и самоуверена, 
модерна партньорка, която могат гордо да покажат пред приятелите си, 
която има равни права с тях и умее да ги отстоява. 

Затова много от мъжете предпочитат да си кротуват и избягват да вземат 
ясно становище, когато разглезващите майки ги дърпат отдясно, а 
изискващите партньорки - отляво. Най-приятно би им било, ако двете жени 
решат конфликта, който всъщност засяга само тях, за благото на мъжа и в 
негова изгода - разбира се, без неприятни ограничения, без загуба на 
достойнство пред приятели и колеги. 

27 

Игра на власт с внуците 

„Но баба ми дава" - заявяват сърдито децата и с това поставят 
родителите си в неловко положение. Или трябва да признаят на „милата 
баба" известна компетентност и права във възпитанието на децата, или ще 
се наложи да се откажат от ефективната й помощ. Последното става все 
по-трудно: все повече майки желаят да запазят работата си, местата в 
детските градини и училищните занимални не са много, а уговорките със 
съседите за общи грижи за децата и взаимно заместване са рядкост в 
джунглата на големите градове. 

В подобна ситуация бабата изглежда най-доброто решение. Първо, тя има 
много повече време от заетите родители, защото е пенсионерка или никога 



не е работила. И второ, бабата почти винаги е готова да сподели опита 
си с младата, следователно неопитна снаха. Често именно бабата завежда 
за първи път внуците в зоологическата градина и прекарва с тях цял 
следобед. Бабата много по-добре от майката умее да слуша с часове, 
докато децата с вълнение разказват десетките си малки преживявания в 
детската градина. 

„Децата - казва в едно интервю телевизионната журналистка и майка 
Маргарете Шрайнемакер - са чудесно преживяване, но и крайно трудна 
организация." За опитните майки и бащи - особено когато и двамата 
работят, - това със сигурност не е вълнуваща новост: при цялото щастие, 
което децата даряват на живота и партньорството, те създават безброй 
малки и големи проблеми. Така че разпределението на родителските роли 
трябва постоянно да бъде наново обсъждано и организирано. Кой ще става 
нощем, когато сладкото, но непрекъснато ревящо бебе иска компания и 
приспиване? Кой ще се откаже от безпроблемната си кариера и ще си вземе 
отпуск по майчинство или бащинство? Кой ще взема детето от детската 
градина? На кого ще поверим съкровището си, когато искаме да отидем 
двамата на кино или в отпуск? Кой ще определя и контролира гледането на 
телевизия и времето за лягане? Кой ще просвети децата по половите 
въпроси и как? Безброй много въпроси. Сигурно е, че те не могат да 
бъдат обсъдени и решени веднъж завинаги до последните детайли, а през 
целия съвместен живот на двойката ще дават материал за дискусии и 
различия. 

Но когато свекървите станат баби, синовете бащи и снахите майки, 
картите в триъгълника майка, син и партньорка автоматично се размесват 
наново. Защото свекървите пак излизат на преден план. Внуците им дават 
добре обоснован претекст да участват в щастието на младото, неопитно 
семейство - те проявяват естествено любопитство, съчувстващо съзнание 
за отговорност, въодушевление и тревога. Най-често те донасят със себе 
си собствените си представи за възпитанието на децата, бързат да ги 
внушат на младите и държат да бъдат изслушвани. 

Френският семеен терапевт Филип Гурин назовава четири причини, поради 
които партньорствата изпадат в криза точно когато децата разрушат 
досегашната приятна усамотеност с типичната си енергия: 

1. Легендарната караница за пари (защото общата нова отговорност за 
финансовото обезпечаване на семейството се увеличава). 

2. Често променени, раздалечаващи се сексуални потребности. 

3. Проблеми с вътрешното разпределение на родителските задължения. 

4. Нововъзникващи конфликти поради нежеланата намеса на свекървата. 
Свекървите знаят, че могат да разчитат на внуците ги. Днес малките деца 
не се държат по-различно, отколкото преди двадесет или дори тридесет 
години. Дори когато родителите им живеят съвсем различно от онова, 
което свекървите са реализирали в собствените си бракове. Ако и двамата 
желаят да работят, докато живеят заедно и дори по-късно изобщо не 
възнамеряват да организират общо домакинство - при всички случаи децата 
им си остават деца: докато са бебета, те плачат за храна и внимание, 
както са плакали още по времето на бабите им. Както всички деца по 
света, и те вдигат температура или не спят по цяла нощ при появата на 
първото зъбче. И днешните деца обичат да им обръщат внимание и да се 
занимават с тях, през първите години от живота си имат нужда от 
постоянен надзор, цапат дрехите си по време на игра и са много 
щастливи, когато бабите ги отрупват с играчки и любов. 

Внуците са най-голямото щастие за бабите, особено след често 



объркващите екскурзии в непрогледния свят на модерния брак, който 
опознават при сина и партньорката си. Това означава, че потенциалните 
баби очакват с копнеж да съсредоточат отново енергията си в семейната 
сфера и да помагат в нещо, което познават най-добре. 

Много скоро обаче им става ясно, че модерното възпитание също е доста 
сложна област, в която различните участници могат да имат различно 
мнение. Ако към партньора и партньорката се присъедини властната баба, 
която веднага и с неукротима енергия се устремява към внучето си, 
конфликтите със сина и снахата са неизбежни. 

И без това свекървите имат по-голяма тежест от майките. В психологията 
отдавна е известно, че след раждането на първото си дете жените се 
обръщат към собствената си майка и се идентифицират с нея по-силно 
отпреди. Помежду им възниква откровеност, която със сигурност е желана 
и от двете страни - но създава тежки проблеми на свекървата. 

Досегашната борба за власт между снахата и свекървата продължава и след 
раждането на детето и везните се наклоняват решително във вреда на 
свекървата - това е установила американската сициоложка Луси Роуз 
Фишър. Сравними немски изследвания не съществуват, но можем да изходим 
от постановката, че положението в Европа е подобно: анкетираните от 
социоложката млади американски майки съобщават, че отново приемат 
сериозно съветите и критиките на своите собствени майки. Но само всяка 
четвърта заявява, че се вслушва в съветите на свекърва си. Други 25 
процента от анкетираните майки са на мнение, че са готови да приемат 
сериозно съветите на свекървата или най-малко да помислят дали трябва 
да ги следват. Кръгло половината признават, че дори не слушат какво им 
говорят и препоръчват свекървите им, камо ли пък да се съобразяват със 
съветите им. 

Даже ако досега свекървата се е радвала на известно уважение като 
семейна инстанция, понякога дори е играла ролята на сив кардинал, с 
който снахата не е смеела да влезе в битка (дори само за да избегне 
стреса и караниците с мъжа си), най-късно с раждането на детето 
положението се променя. Сега младата майка застава еднозначно в центъра 
на триъгълника и свекървата е длъжна да се съобразява с тази промяна. 
Нещо повече, след раждането на свое дете много жени очакват партньорът 
да се отдалечи още повече от майка си. Те държат повече от всякога той 
да вземе окончателно тяхната страна и да ги подкрепя в тази нова, 
изпълнена с много повече отговорност ситуация. За тях това означава той 
да се откаже и от последните остатъци зависимост от грижите на майка 
си. По всичко личи, че в началото младите майки постигат желания успех: 
в действителност до този извод е стигнала и Луси Фишър, много млади 
бащи развиват самостоятелни, независими от майките си вътрешносемейни 
становища. Женените мъже с дете, констатира американката, по-рядко се 
обръщат за съвет към собствената си майка и предпочитат да разговарят 
по тези въпроси с други женени мъже, дори да нямат деца. Разбира се, 
след раждането на желания внук свекървата иска да поддържа добри 
отношения с партньорката на своето момче. Тя знае, че през първите 
години на детето може да има достъп до люлката, масата за повиване и 
детската стая само чрез майката на бебето - чрез снахата. Ако се опита 
да си извоюва право на редовни посещения при внучето чрез съда, сигурно 
няма да постигне успех. Това архаично право е загубило своята 
валидност, след като живеещите под един покрив няколко поколения 
станаха рядко явление. 

Някои свекърви интуитивно отбелязват новата си отслабена позиция и поне 



в началото се въздържат да дават непоискани съвети на сина и снахата. 
Други изпадат в паника, че ще пропуснат удобния момент да се сближат с 
младото семейство и с милото внуче, и засилват атаките. Твърде малко са 
свекървите, които успяват да удържат за дълго време потребността си от 
семейна близост. Те не считат, че това е нужно, в крайна сметка децата 
са и техни внучета. Защо те да са по-лоши съветнички, по-небрежни 
детегледачки или по-неспособни помощнички в писането на домашните? Само 
защото са майки на таткото, а не на майката? 

Свекървите все още са най-добрите, когато има нужда от спешна помощ. 
Когато се търси например домашно средство срещу кашлица с бързо 
действие, когато трябва да се намери красив порцеланов сервиз за 
празненството по случай рождения ден, когато родителите търсят 
безлихвен кредит за ново обзавеждане на детската стая или имат спешна 
нужда от жена, която да гледа детето за няколко дни. Понякога дори 
синовете се обръщат за съвет към майките си по семейни въпроси, особено 
когато се касае за децата и въздействието им върху семейния живот. По 
правило те могат да бъдат сигурни в опитността и практическата помощ на 
майките си. Накратко: свекървите са обичани, когато се включват 
безкористно в семейния живот, помагат в случай на нужда, но иначе се 
държат настрана със съвети и всевъзможни намеси. 

Повечето свекърви не се примиряват с тази неблагодарна, едностранчива 
функция на „снабдители", макар че години наред са се идентифицирали с 
тази роля. Те искат повече, искат да участват активно в разширения 
семеен живот. Затова някои свекърви посягат към крути мерки, които биха 
им позволили да участват и да влияят. Те оповестяват тържествено, че ще 
посетят внучето следващата неделя („Сигурна съм, че малката е пораснала 
с цял сантиметър!" и усъвършенстват отдавна известните, но все още 
ефективни форми на подкуп (шоколад, тайно мушнати в джоба пари, 
обещание, че при тях детето ще си легне много по-късно, отколкото при 
мама и татко и т.н.). Други се оплакват горчиво на сина си, защото са 
на мнение, че той би могъл (и е длъжен) да им осигури редовен достъп до 
любимото внуче. Трети пък страдат тихо и живеят с чувството, че са 
отрязани, изказват разочарованието си само от време на време с остри 
забележки („Кого толкова поканихте вчера на рождения ден на малката?"). 
Създава се твърде объркана и често безизходна ситуация, защото 
претенциите на свекървата твърде рядко са изказани открито пред младото 
семейство. Освен това младите майки почти никога не смеят да кажат ясно 
и открито на свекървите си къде трябва да минава границата на намесата. 
За свекървата наистина е трудно да изяви претенциите си ясно и открито. 
Всяка свекърва се страхува от болезнено, обидно отблъскване. Още по- 
рядко се случва синът, партньор и отскоро баща, да даде израз на 
представите и съмненията си. 

Всеки знае, че когато и трите страни мълчат, неизбежно възникват 
спекулации и слухове. Всяка страна започва да интерпретира, което 
вероятно е най-неблагоприятното изходно положение за задоволяващо 
уреждане на толкова сложните взаимоотношения между майката, сина, 
партньорката и внуците. 

Вера, 28-годишна, женена, с едно дете 

„ Тя постоянно се меси във възпитанието на дъщеря ни. 

Моята свекърва е обикновена жена, такова е и жилището й: в стил барок 
от Гелзенкирхен, бягащи елени, глинени стомни по шкафовете, във вазата 
тъмночервена изкуствена роза от някакъв панаир - веднъж мъжът ми я 
спечелил на стрелбището и я подарил на майка си. Явна липса на вкус. 



Затова пък свекърва ми умее да говори. Когато нещо не й е по угодата, 
става безмилостна. Никога не се сдържа и страничен човек може да 
възприеме приказките й като безсрамни или нагли. Меси се в чужди 
разговори и казва неща, които могат да минат при малко дете, но един 
възрастен би трябвало да си държи езика зад зъбите. 

Беше й страшен трън в очите, когато забременях и заявих, че ще продължа 
да работя на половин ден. Тогава за първи път ме притисна до стената и 
едва не ме подлуди с приказките си. Не че имах угризения на съвестта, 
но си помислих, нея пък какво я засяга! 

Оттогава непрекъснато ме разпитваше. Желанието ми отново да тръгна на 
работа се превърна в постоянна тема за разговор. Винаги когато я 
посещавахме, чувах въпроса: ти как си го представяш? Какво ще излезе от 
всичко това? И редовното пояснение: вие изобщо нямате нужда от това. 
Всъщност това не беше най-важното, но тя не го разбра и до днес. Аз 
също не я разбирам, защото тя изобщо не беше доволна, че си седеше 
вкъщи и не беше овладяла истинска професия. Въпреки това се опитваше с 
всички средства да ми наложи мнението си. Днес съм готова да повярвам, 
че ми завижда. Наистина не ми даваше мира. Веднъж например се срещнах с 
нея, в напреднала бременност, купихме заедно първите дрешки за бебето. 
Седнахме в автобуса и тя подхвана любимата си тема: всяка сутрин 
гледала как работещите майки мъкнат бедните си дечица към детската 
градина. Децата плачели жално и сърцето й се късало. Децата били ужасно 
нещастни, а съседското момче, чиято майка отскоро тръгнала на работа, 
отново започнало да се напишква. 

Освен това тя помнела съвсем точно как мъжът ми се връщал от училище и 
казвал: мамо, колко е хубаво, че си си вкъщи. Нима съм толкова корава, 
че искам да отгледам дете с ключ на шията? Според нея това било ужасно. 
Децата на работещите майки в съседните къщи били напълно занемарени. 
Направо да ти се скъса сърцето. По някое време престанах да я слушам и 
да защитавам становището си. Отговарях й, че това си е наша грижа - 
нищо повече. 

Естествено вътрешно бях страшно кисела и изнервена, но не й позволих да 
го забележи. Когато разказвах на мъжа си, той се смееше. 

Когато се роди дъщеря ми, бяхме стигнали дотам, че не казвах нищо на 
свекърва си. Нито че съм намерила чудесна гледачка и няколко пъти съм 
отнесла бебето при нея, за да свикне, нито че имам чистачка. Не й казах 
и че съм си намерила нова работа, почти не говорех с нея. Започнах да 
си изграждам малки конструкции от лъжи, за да разкривам пред нея само 
онова, което няма да й даде повод за безкрайни приказки. Въпреки това 
тя използваше всеки удобен случай да ми натрие носа. Така например, 
дъщеря ми получи вирусна инфекция с висока температура точно когато 
започнах да работя. И какво каза милата ми свекърва: че заболяването на 
детето е психически обусловено. То усещало, че майка му тръгва на 
работа, и реагирало по този начин. Това ме вбеси. По-късно узнах, че 
свекърва ми обсъждала темата с всичките си съседи. Цяла вечер плаках 
заради тази липса на уважение. 

Свекърва ми се месеше във всичко, което се отнасяше до детето. Все по- 
често се карахме. Тя се хваща за някоя дреболия и я превръща в световна 
катастрофа. Сутрин дъщеря ми обикновено яде съвсем малко и аз не й се 
карам. Казвам, че живеем във време, когато едно дете не може да умре от 
глад. Даже ако и на обед не е гладно, вечерта ще се нахрани добре и ще 
си навакса. Детето знае от какво има нужда. 

Свекърва ми обаче прави цяло представление, когато внучката й не се 



храни според нейните представи. Според нея, ако едно дете не се наяде 
добре сутрин, ще загуби от мускулната си маса. „Сутрин като цар, на 
обед като крал, а вечерта като просяк." Безброй пъти съм слушала тази 
„премъдрост", която според нея е единствено валидна. Вече я намразих. 
Според мен не е нужно да втълпяваме на детето, че е гладно, когато то 
не изпитва глад. Дъщеря ми е почти четиригодишна и щом казва не, то 
наистина значи не. 

Всеки път казвам на свекърва си: остави детето, щом не иска сега, ще 
яде на обед. А тя отговаря: „Да, но няма да иска да тича, защото е 
твърде слаба. Малко витамини й даваш, затова е постоянно болна." 

При всяка настинка на дъщеря си чувам отново старата песен: детето 
усеща, че майка му работи, и реагира болезнено. „Виждаш ли, детето няма 
съпротивителни сили. И не е чудно, след като работиш!" 

Тя ме напада не само по въпросите на възпитанието. Мъжът ми, който се 
отличава с особен вид чувство за хумор, веднъж направи следната 
забележка при поредното посещение у майка му: „Не можем да пестим 
много. Жена ми и дъщеря ни непрекъснато искат нещо ново и аз напразно 
се старая да им угодя." Това беше на шега, той изобщо не се замисли над 
думите си. 

Само че много скоро след това сестра му ми заяви: „Ти явно харчиш много 
пари за дрехи." Погледнах я изумено, разпитах по-подробно и тя изплю 
камъчето. Майка й разказвала на цялата улица, че синът й не можел да 
пести и да си позволи нищо, защото снахата харчела всички спечелени с 
труд пари. Бедното й момче не можело да се справи с разточителството 
ми. А детето ми било тотално занемарено. 

Този път чашата преля. Бях ужасно наранена. Разказах всичко на мъжа си, 
обвиних открито свекървата и поисках той да я сложи на мястото й. 
Естествено той ми каза, че не бива да приемам нещата толкова навътре. 
Сега вече побеснях от гняв. 

Изведнъж разбрах защо мъжът ми се беше колебал толкова дълго, преди да 
ми представи майка си. Никога не ми беше разказвал подробно за нея. 
Знаех само, че е настоявала той да избере професия, която му е била 
противна и че не се е чувствал достатъчно силен и самостоятелен, за да 
тръгне по свой път. Мъжът ми беше пощенски чиновник. И то само защото 
майка му непрекъснато му втълпявала да си избере нещо сигурно. „Като 
държавен служител ще имаш добра заплата." Според мотото: върви по 
правия път, така всичко ще бъде добре. Чак след осем години мъжът ми 
започнал да следва и днес има свой бизнес. 

Моите родители никога не биха поискали такова нещо от мен. Припомних си 
първата ни среща - излязохме заедно на вечеря. Свекърва ми непрекъснато 
ме разпитваше, като че бях в полицията. Любопитството й беше невероятно 
натрапчиво. Питаше за семейството ми, за живота ми, какво работя. Като 
за първи път беше прекалено. През цялото време си мислех, че седя срещу 
личност, която твърдо държи да определя живота на другите. Мъжът й така 
и не успя да каже нещо. Понякога кимаше с глава и промърморваше нещо 
одобрително, но майката на мъжа ми владееше разговора. Тогава останах с 
впечатлението, че тя иска да разбере още от първия път дали синът й си 
е намерил подходящата жена - май забравих да спомена, че мъжът ми е 
десет години по-стар от мен. Мисля, че се справих добре със ситуацията. 
Аз имам здраво самочувствие и съумях да запазя самообладание. 

Днес мъжът ми и майка му са в доста сдържани отношения и слава Богу. 
Вероятно защото той успя да се изтръгне от дребнавата й опека. 
Влошаването на отношенията произтече от мъжа ми, той вече не държи на 



майка си както по-рано. Естествено тя беше много уплашена, че момчето й 
се изплъзва от влиянието й. Страшно й се искаше да продължи да се меси 
в живота ни. От време на време забелязвам, че свекърва ми е безкрайно 
горда със сина си. Макар непрекъснато да се оплаква, че копнее синът й 
да бъде по-мил с нея. Иска й се той да й се обажда и да я посещава по- 
често. Аз се държа настрана, изобщо не търся контакт с нея и някои 
нейни реакции се забавят. Тогава забелязвам, че животът ми продължава 
да я занимава. От време на време са обажда у нас и заявява, че тя все 
пак има син, макар че той не дава признаци на живот. 

Свекърва ми и до днес си позволява да прави дребни номера на мъжа ми. 
Баща му е бил цял живот в една и съща фирма, 25 или 30 години. Мъжът ми 
няколко пъти промени местоработата си, след като се отказа окончателно 
от битието си на чиновник и от поста, за който беше работил осем 
години. Майка му изобщо не можа да го разбере. В „несигурността на 
свободното стопанство" той промени три пъти фирмата си. Вместо да 
прояви разбиране и да го окуражи, тя непрекъснато го укоряваше. 
Разпитваше го, окайваше го, рисуваше черни перспективи. За майка му 
изобщо не беше интересно какво го бе накарало да смени работата си. 
Най-важното беше, че не било редно така да се мести от една работа на 
друга. „Трябва да издържаш жена си и детето. Ти носиш отговорност!" 

И за двама ни това беше досадно и изнервящо. Какво тесногръдие. Майка 
му не се интересуваше, че в новата фирма има много по-добри шансове за 
издигане, че заплатата е по-добра. Мъжът ми успя да се откъсне от 
семейната среда и вече не се усеща влиянието й. Знам, че в миналото е 
изстрадал много. Защото винаги е трябвало да взема решенията съвсем 
сам. Майка му никога не го е хвалила - той не помни такова нещо. Винаги 
му е намирала кусури. И с мен беше същото. Тя никога не се задоволява 
да кимне с глава и да ти каже: да видим какво ще излезе от това. Винаги 
изказва опасения, страхове, винаги изпитва несигурност, във всеки 
случай дава отрицателна оценка. И не престава да се държи за рамките, 
които познава. Никой няма право да стори нещо друго. Нейното дете е 
трябвало да живее като нея, ние с нашето дете също трябва да живеем 
като нея. 

б 

Образи на свекърви 

Разбира се, въпросът за типичната свекърва е също така нереален като 
въпросът съществува ли партньорство, валидно за всички хора. И въпреки 
това в многото проведени разговори ние откривахме някои типични образци 
и методи, с които „работят" свекървите. 

При това не става въпрос толкова за доброто и злото, колкото за 
вечната, валидна и до днес битка за влияние върху начина на живот на 
(единствения) син. Затова в тази глава няма да говорим за въздействието 
на „затворената връзка" между майката и сина върху партньорството, а за 
методите на влияние. Методи, които често се прилагат несъзнателно, без 
горчивия привкус на пресметливостта. Защото всеки човек е развил 
собствени стратегии, с които влияе на околните в своя изгода. Това важи 
особено за свекървите, които вече не живеят в един и същи дом с 
младите, но продължават да участват в живота им отдалече. Точно 
майките, които участват в ежедневието на синовете си само по телефона 
или при отделни (задължителни) посещения, трябва да измислят нещо, за 
да наложат волята си. 

Почти всяка снаха познава следната ситуация: ако разкажем на майка му, 



че имаме проблеми с връзката си, тя ни напада с пронизващи въпроси и 
всекидневни загрижени обаждания. Ако премълчим брачните си проблеми, тя 
усеща с безпогрешния си инстинкт, че „нещо с вас не е наред". Което, 
разбира се, я прави още по-любопитна и недоверчива. По правило тя не 
дава мира и на двамата, непрекъснато настоява да си изясни положението. 
В зависимост от нрава си свекървата се опитва да узнае истината с 
предпазливи намеци или настойчиви въпроси, добронамерени съвети, 
непреки обвинения или дори открито вземане на страна. Съзнателно, но 
много по-често несъзнателно характерът и позицията на свекървата в 
триъгълника майка, син, партньорка определят методите на намесата й. 
Свръхмайката 

Много често се срещахме с типа на свръхгрижовната над-майка. Дълбоко в 
сърцето си тя е убедена в едно: че всъщност тя би била по-добрата 
съпруга за сина си. Тя го познава като никоя друга жена. Не само му е 
сменяла пелените, но и е наблюдавала оформянето на характера му до 
последните объркани подробности. Тя е оказала решаващо влияние върху 
качествата и способностите му, макар че не обича да говори за това. 

Само дискретно и с едва прикривано удоволствие намеква какво е добро у 
него и какво лошо. Има точни представи за грижите, които трябва да се 
полагат за сина й, тя е измислила любимите му ястия и знае, че трябва 
да се внимава особено за облеклото му, за да не излезе навън с два 
различни чорапа или неподходяща вратовръзка. Основната й грижа е, че 
без женски контрол синът й би могъл да пострада сериозно. Макар че 
официално е преотстъпила грижите за сина си на снахата, тя иска да 
запази главната роля. Според психолога Вилхелм Йонен в основата на тази 
връзка между квачката и пиленцето „почти винаги е половият нагон. 

Тайно, без да го признава дори пред себе си, свръхмайката се смята дори 
за по-добрата любовница. Тъй като не може да го изживее открито, тя 
полага неотстъпни грижи за удобствата на сина си." 

Става ясно, че свръхмайката храни дълбоко недоверие към способностите 
на наследницата си да се грижи за сина й. Тя знае, че детето й отдавна 
е свикнало с постоянното женско присъствие и внимание. Самата тя го е 
направила несамостоятелен и безпомощен в ежедневието. Дали свръхмайката 
веднага ще отрупа снаха си с доверителни съвети, т.е ще я посвети 
доброволно в тайните на съвършените грижи, или първо ще я остави да 
понатрупа опит и след това демонстративно ще излезе на сцената, за да 
изглади ризите на момчето си, когато невнимателната партньорка му е 
позволила да отиде на важна среща със смачкана предница, е само въпрос 
на манталитет. Дали меденосладка или открито враждебна: майката води 
ожесточена битка за любимото си дете. Вилхелм Йонен: „Истинска съюзница 
се среща изключително рядко, при повече от седемдесет процента от 
свекървите прикритата конкуренция е определящият елемент във връзката." 
Повечето снахи не желаят да се примирят с отредената им роля на 
грижовни съпруги и немалко свекърви одобряват това на думи: „И у нас 
винаги го карах да подсушава измитите съдове." Но дълбоко в себе си 
тези свекърви са сърдити на снахите и конфликтът бързо набира сила. 

Един ден се разразява буря - а мъжът изобщо не може да разбере защо 
двете не могат да си живеят мирно и тихо заедно. Някои пък не искат да 
го разберат: „Доста мъже - установява психологът Йонен, - възприемат 
конкуренцията интуитивно и я използват." Нали става въпрос за 
удобствата им. 

Ако партньорката се впусне в борба за власт със свекървата и навлезе в 
завладяната от нея територия, тя по правило губи. Първо, оттук нататък 



тя ще бъде изцяло заета да стане по-добра консултантка, готвачка, 
утешителка, любовница или дори само задоволяващ се с трохи гръмоотвод. 

И второ, свръхгрижовната майка винаги дава вид, че действа безкористно 
и не желае да прави конкуренция. Тя отдавна е вложила всичките си 
усилия в грижите за сина си, служи му покорно и наистина иска „само 
най-доброто за него" - и защото вече е свикнала да се идентифицира чрез 
друг човек, все едно съпруг или син. Тя работи непрекъснато и макар че 
винаги остава на заден план, тази работа й създава много ефективна 
област на влияние. Като поема практическите грижи за сина си (без той 
да я е молил за това), тя създава зависимости. Установено е обаче, че 
въпреки настойчивото: „Недей, аз ще го направя", свръхмайките често не 
са заредени с чак такова силно самочувствие. 

Със сигурност не е лесно да се отбраняваш срещу неуморните предложения 
за помощ и подкрепа на такава свръхмайка. Най-важното е мъжът да държи 
на съвместния живот с партньорката си, даже когато това му струва 
лишаване от някои привични удобства. Дружелюбно, но категорично той 
трябва да покаже на майка си къде минават границите на нейната намеса в 
семейните му дела. Например: „Много ти благодаря за съвета, но ние 
намерихме друго решение." 

Гита, 39-годишна, детска учителка, разредена, с две деца 
„Свекърва ми беше главата на целия клан." 

Свекърва ми беше най-големият началник. Семейният бос. Всички бяха 
длъжни да се подчиняват на нарежданията й. Тя не диктуваше в смисъл, че 
не даваше ясни предписания. Това бяха жестове, погледи, особено 
начинът, по който мълчеше. С това държеше всички в шах. Нещата, които й 
бяха неприятни, никога не се изговаряха на глас. Околните узнаваха 
вината си само чрез езика на жестовете или съзнателното мълчание. Така 
постъпваше с всички проблеми. 

Връзката ни започна с това, че тя реши: „Значи детето е на път? Тогава 
трябва да се ожените!" Това беше първата ми среща със свекървата. В 
началото се правеше на силно въодушевена. Винаги искала да си има 
дъщеря, но родила трима синове. А по онова време аз бях послушно 
момиче. Никога няма да забравя как погледна мъжа ми - не мен! - и му 
каза: „Много е сладка!" Като че съм морско свинче. Тогава я намирах 
страшно мила. 

Планирахме женитбата, беше ноември и аз прекарах една нощ в дома на 
мъжа си. Спах в неговата стая, а той в дневната. Беше доста късно, 
когато се мушнах при него под одеялото да му кажа лека нощ. Свекървата 
веднага ме чу и дойде да види какво става. Можете ли да си представите? 
Бях вече бременна. Засрамих се и побързах да се върна в леглото си. 
Почувствах се заловена на местопрестъплението. 

Ожених се много млада, на 19 години. От днешна гледна точка съм била 
полудете. Мъжът ми беше с пет години по-голям. Тогава бях на мнение, че 
свекърва ми ще стане майка и на двамата. Че съм длъжна да я слушам. 
Много скоро бях приета в кръга на семейството. Поканиха ме за Коледа и 
свекърва ми ме облече от главата до петите. Доставяло й удоволствие да 
купи нещо за момиче, каза тя. Отнасяше се с мен като с кукла. Повечето 
дрехи, които ми купуваше, не ми харесваха. Но тогава не смеех да й 
кажа, че не обичам такива неща. И до днес помня, че първата дреха беше 
син гащиризон, от разпродажба, за 119 марки. Мъжът ми винаги 
присъстваше и двамата непрекъснато охкаха и ахкаха: „Колко добре 
изглежда!" Обикновено ми купуваха евтини дрехи. 

Цялото семейство на мъжа ми живееше в една къща с голям двор. 



Родителите, брат му с жена си и децата, бабата. Даже старата дама се 
подчиняваше на свекърва ми. Като всички останали. Това е съвсем 
естествено в живота на семейството и аз дори не помислих, че има нещо 
нередно. 

В началото и аз се допитвах за всяко нещо до свекърва си. Нямах 
представа как се води домакинство, не можех да готвя. През първите 
месеци говорехме по телефона всеки ден, по-точно тя ми се обаждаше. Тя 
знаеше всичко и винаги трябваше да се обръщам към нея. В моите очи тя и 
мъжът ми бяха хората, които знаеха и можеха всичко. Аз не мога нищо - с 
това убеждение влязох в брака си. Дотогава бях живяла дълго в интернат. 
Там беше невъзможно да стана самостоятелна личност. 

През първите години често казвах, че съм улучила най-добрата свекърва, 
че тя не се меси в живота ни. Работата беше там, че тя се месеше 
непрекъснато, но беше извънредно сръчна и аз не го усещах. 

В течение на брака си разбрах много неща. Например, че ние изобщо не 
живеем свой живот, а сме само едно разклонение на родителския дом. 
Отдалечени, но не чужди. Но мина доста време, преди да поискам своето. 
По някое време забелязах, че при всяко решение мъжът ми размишляваше 
какво ще каже майка му. И винаги постъпваше така, както тя би сметнала 
за правилно. Например за нашите рождени дни. Имаше неписан закон - и до 
днес не разбирам как са издържали толкова години, - че само неговото 
семейство ще дойде на гости. Никой друг. 

Един ден си казах, че много бих искала да видя приятелката си Карин, и 
я поканих на рождения си ден. Свекърва ми се вкисна. Но не изказа 
възраженията си, научих ги от мъжа си: „Мама беше много сърдита, че си 
поканила Карин." И: „Ще трябва да се поправиш." Ето как ми го 
представяше мъжът ми: „Ще трябва да се поправиш. Пак си позволи нещо 
нередно." В началото обаче рядко ми идваше наум да се разбунтувам. 

Един ден мъжът ми беше поканил бившите си колеги от университета, той е 
учител. Преди това бе помолил майка си за разрешение и естествено беше 
поканил и родителите си. Тъй като не беше много топло, някои седяха 
вътре, други навън. Приготвихме скара в градината. Родителите на мъжа 
ми седяха вътре. Аз бях постоянно на крак, както е в такива случаи, 
поднасях на хората отвън и на тези вътре, грижех се всички чаши да 
бъдат пълни. 

На следващия ден мъжът ми съобщи, че свекървата е ужасно сърдита, 
защото не сме се погрижили добре за тях. Тя пак не ми го каза направо. 
Демонстративно не се изказа изобщо за празника. Мълчанието й беше 
толкова изразително, че всички разбраха колко пренебрегната се чувства. 
Мъжът ми имаше угризения на съвестта и отчаяно се стараеше да си 
възвърне благоволението й чрез прилично държание. Седмици наред 
твърдеше, че трябва да се поправи. Аз също се опитвах да бъда мила със 
свекърва си, обаждах й се често и й помагах, с каквото мога. 

Свекърва ми имаше и друг талант: незнайно как разбираше, че сме седнали 
на масата, и се обаждаше по телефона. Веднъж се ядосах, защото тъкмо 
бяхме започнали да ядем, и отговорих доста по-рязко от обикновено. 
Господи, каква драма се разрази, защото съм си позволила да се ядосам! 
Аз нямах право да се чувствам обидена, това беше забранено. Мъжът ми не 
понасяше, когато майка му се сърдеше. Трябваше отново да загладя вината 
си с прояви на внимание. 

Все повече се засилваше чувството, че мъжът ми и аз живеем един до 
друг, че няма нищо, което правим заедно, че няма нищо, което си е само 
наше. Цялото ни внимание беше насочено към свекървата, допирните точки 



помежду ни непрекъснато намаляваха. 

По някое време, когато проблемите ни се усложниха, предложих на мъжа си 
да отидем на семейна консултация. Макар че сърцето ми биеше уплашено, 
казах на свекърва си къде отиваме и я помолих да пази детето. Тя 
отговори само: „Така значи, ето къде отивате." И толкова. Веднага 
разбрах. Не беше нужно да ме пита какво не е наред, очите и лицето й го 
казваха от ясно по-ясно. Веднага изпитах угризения на съвестта. 

Бяхме само веднъж в брачната консултация. Аз бях убедена, че могат да 
ни помогнат, но мъжът ми беше на мнение, че не е нужно, че всичко е 
наред. Накрая и аз повярвах и си казах, че сигурно искам твърде много. 
Неговото поведение и държанието на майка му ме караха да мисля, че 
обърквам всичко. Затова погребах идеята си. 

Мъжът ми никога не показваше собствена инициатива в каквото и да било. 
Правилата за живота, поставени от майка му, бяха: мъжът трябва да има 
къща, да я обзаведе по определен начин, да създаде две деца, момиче и 
момче. И естествено мъжът ми поиска собствена къща. Аз бях съгласна и с 
досегашното ни жилище. 

Неговият аргумент беше, че така е свикнал, така е израснал. Винаги бил 
живял в собствен дом, всеки мъж бил длъжен да си купи собствена къща. 
Иначе не можел да се чувства у дома си, а вечно в чужда къща. Майка му 
ни помогна финансово, за да можем да си позволим къщата. Майка му уреди 
всичко и той беше много доволен, че не е нужно да полага усилия. И до 
днес съм убедена, че именно тя го бе лишила отрано от всякаква 
инициатива. Баща му беше същият, тя решаваше всичко вместо него. И той 
нямаше собствено мнение, дори в областта на финансите. Ние почти не си 
купувахме сами дрехи, всичко плащаше бабата. Сигурно има голямо 
значение как е живял бащата, защото синът копира от него. Подобно на 
баща си, и моят мъж почти нямаше приятели. Празниците се отбелязваха 
само в семеен кръг. Семейството беше най-важното, то функционираше 
според строго установени закони, които обаче никой не обсъждаше на 
глас. Защото всички ги разбираха. Свекърва ми е вложила цялата си 
власт, за да попречи на мъжа ми да се развива и да разгърне 
способностите си. Това семейство се е капсулирало и не допуска до себе 
си външни хора. Свекърва ми също нямаше приятели, нямаше дори познати. 
Никога не идваха гости. Най-важното за нея беше редът. Често ме е 
укорявала за безредието, но никога пряко. Нито веднъж не ми е казала, 
че нещо не е както трябва, но не пропускаше случай да подчертае колко е 
горда, че са я научили да води домакинството по най-добрия начин и да 
готви отлично. Разбира се, всички, които принадлежаха към дома й, 
трябваше да се стремят към нейното съвършенство. 

Когато най-после събрах сили и се махнах оттам, мъжът ми обиколил 
всички познати и им разправял, че с мен е живял в пълно безредие. 

Всички в семейството ме смятали за неподредена и едва ли не мръсна. 

При това аз се старах години наред да поддържам дома си в образцов ред, 
за да задоволя семейството му. В самото начало не знаех нищо, но с 
годините се научих. Почистването винаги беше цяло мъчение, а когато 
родителите му идваха на гости, всичко трябваше да блести. С течение на 
годините ставах все по-добра в почистването и подреждането, но все не 
можех да угодя на майка му. Понякога се случваше да ми дойде на гости 
приятелка и мъжът ми започваше да подрежда точно стаята, в която 
седяхме! Демонстративно! Събираше нещата в шкафовете и ги нареждаше 
наново, за да демонстрира, че аз си седя най-спокойно, вместо най-сетне 
да се хвана на работа. Това беше и от ревност. За разлика от него аз 



имах широк кръг познати. 

Разбира се, аз не можех да живея като него, исках интересни 
преживявания. Понякога, но само когато имахме сериозни причини, можехме 
да подслоним децата при майка му. Но ако искахме да отидем просто на 
танци, не ги приемаха. Това се смяташе за неприлично. Бракът ни трая 
цели 15 години, но нито веднъж не се е случило мъжът ми да прояви 
желание да ме изведе някъде. 

Само свекърва ми имаше право да отсъди основателни ли са причините или 
не. След това идваше въпросът: непременно ли трябва да отидете там? 

Само веднъж отидохме да танцуваме и вечерта се оказа пълен провал. Бяха 
опънали палатка по случай някакъв празник, всички седяха на групи и се 
забавляваха, само ние двамата седяхме като загубени и мълчахме. 

Един ден преживях нещо, което ми отвори очите: крушката в кухнята 
угасна и четиригодишният Оле извика: „Трябва да се обадим на баба, 
трябва да се обадим на баба!" От очите ми сякаш падна перде. Помислих 
си, аха, значи дори за такава дреболия сме длъжни да се обадим на баба. 
Баба урежда всичко, тя трябва да реши дали да сменим изгорялата крушка. 
Тогава започнах да се отбранявам. 

Първото ми самостоятелно действие беше, че си потърсих работа в 
детската градина - без заплащане. Но все още не се изправях открито 
срещу нея, търсех си свои ниши. Винаги избирах нещо, което можех да 
легализирам външно. Защото моята задача беше да си остана вкъщи, да 
домакинствам и да си гледам децата. Така искаше свекърва ми. Тя не беше 
съгласна да тръгна на работа, особено след като бях родила две деца. 
Жената е домакиня и майка и няма право да работи. При това аз дори не 
ходех всеки ден в детската градина. 

С помощта на работата си в детската градина започнах да се 
разграничавам от семейството. Най-после намерих парченце свой свят, 
където ме признаваха, където сама решавах какво трябва да се прави. 

Това ми харесваше и слава Богу, не беше в областта на свекърва ми, 
иначе тя непременно щеше да се намеси. 

Лека-полека събрах опит и научих какво е да се живее според собствените 
решения. Така стигнах до мисълта, че мога да свърша нещо и сама. 
Семейството ми продължи да живее по обичайния начин, но аз живеех с 
него само външно. 

Понякога организирахме родителски срещи и една вечер мъжът ми си 
позволи истинско безсрамие. За пореден път се бяхме скарали, че все по- 
често закъснявам. Изведнъж нахлу в стаята с двете деца (беше десет 
вечерта!) и ми заяви: „Ето ти децата. Твоя работа е да ги приспиш." 
Стана ми ужасно неловко. Бедните дечица бяха измъкнати от леглата и 
довлечени в детската градина. Той не искаше да приеме, че и аз имам 
своя работа. Винаги представяше нещата така, като че работя само за 
свое удоволствие. Въпреки това не посмях да сложа край на брака ни. 

Все едно дали имахме родителски срещи, съвещания или други мероприятия, 
аз бързах да се прибера вкъщи. Със свит стомах и треперещо сърце. 

Връщах се вкъщи по-рано от всички други и въпреки това редовно чувах 
обвинението: „Защо пак се прибра толкова късно?" Мъжът ми ме посрещаше 
все с тези думи и аз си казвах, че не е било нужно да бързам. 

Дотогава винаги го бях слушала, майка му постоянно го подкрепяше. 

Когато се прибирах вкъщи, или тъкмо бяха говорили по телефона, или тя 
идваше и седеше неподвижна с изразителното си лице. Бях сама срещу 
двамата. Нямах родители, не можех да им предложа противотежест. Баща ми 
почина рано, с майка си отдавна не се виждах. Въпреки всички тези 



проблеми станах член на църковния хор и веднъж седмично ходех на 
репетиция. След всяка репетиция отивахме за малко в едно заведение. 
Веднъж посмях да участвам в едно пътуване на хора. Беше ми много трудно 
да се върна вкъщи. Буквално бях разцъфтяла, чувствах се свободна като 
никога. Мъжът ми побесня от гняв. Когато се прибрах вкъщи, трябваше да 
крия чувствата си. Дълго размишлявах как бих могла да си осигуря малко 
свобода на движение. Най-сетне реших да уча за детска учителка по 
системата Валдорф, но дълго не посмях да им кажа. Опитвах се да си 
представя сцената и цялата се разтрепервах. Какво да кажа първо? Как да 
мина към същинската тема? Трябваше да постигна целта си по заобиколни 
пътища. Да се справя с мъжа си означаваше да се справя с майка му. 
Никога не съм се обръщала пряко към нея. Винаги чрез мъжа си, защото 
бях уверена, че той ще й каже веднага. Понякога просто го поставях пред 
свършен факт. Защото никога не можех да му изложа плана си и да го 
обмислим заедно. Той искаше само да ми пречи. 

Когато трябваше да започна обучението си, отидох и му казах: „Нищо не 
мога да направя, ръководството на детската градина ме кара." Това беше 
половината от истината, така че продължих в същата посока: „Трябва да 
започна сега, макар че ми е неприятно. Какво ще правим с децата?" 
Направих се на отчаяна и смирена, защото много исках да ми разреши. 
Курсът на обучение се провеждаше три пъти по четири седмици и всеки път 
се връщах разцъфтяла. Веднъж даже събрах смелост, обадих се по телефона 
и му казах, че тази събота и неделя няма да си дойда. Той го преглътна 
с недоволно ръмжене. 

Дойде времето, когато започна да ме мъчи чувството, че в това семейство 
ще се задуша. Един ден свекърва ми отново взе решение през главата ми, 
за някаква дреболия, но аз избухнах в сълзи. Казах на мъжа си: „Не може 
така, не е редно майка ти да решава всичко. Нима моите решения нямат 
никакво значение?" Бях ужасена от себе си, че съм се осмелила да стигна 
толкова далеч! Като никога, той взе моята страна и каза на майка си: 
„Остави я на мира, тя сама ще реши." 

Скоро след това обаче избягах оттам, тъй като вече не можех да ги 
понасям. За няколко седмици напуснах семейството, оставих децата си. 
Писах на свекърва си, че знам много добре какво си мисли за мен, но аз 
съм решена да оставя всичко това зад гърба си. Предложих й поне веднъж 
да си помисли защо съм направила тази отчаяна стъпка. Как се е стигнало 
до това положение, как ме е докарала дотам, че да оставя собствените си 
деца. Дали поне веднъж си е помислила, че и аз имам чувства? Естествено 
тя не ме разбра, не поиска да ме разбере. Получих в отговор самодоволно 
писмо, пълно с обвинения. Само аз бях лошата. Поведението ми било 
ужасно, никоя майка нямала право да се държи така, все едно какво е 
преживяла. След това мое бягство тя отказвала да говори повече с мен. - 
Тя наистина удържа на думата си, до днес не сме си проговорили. Върнах 
се за малко, но след това си отидох окончателно. Преди пет години се 
разведохме. Наскоро я срещнах в супермаркета, беше със свекър ми, който 
ми намигна. Той няма право да ме поздравява, а тя минава покрай мен 
като покрай стена. 

Днес си казвам, че съм попаднала на символна връзка между майка и син. 
Майката на мъжа ми упражняваше тотален контрол. Той й се покоряваше 
безусловно. 

Преди да се изнеса окончателно, казах на мъжа си, че вече не искам да 
бъда само сексуален обект и домакиня. Той ми отговори буквално - 
помислих, че не съм чула добре: „И защо, нима това не е достатъчно?" 



Той изобщо не ме разбра. Всъщност аз не го и очаквах. Първо помислих, 
че ме иронизира, и попитах дали съм го разбрала правилно. Но той 
говореше сериозно. Не искал нищо повече от мен. Когато казах, че това е 
невъзможно, че сигурно и той иска съпруга и партньорка, разбрах по 
очите му, че наистина се е оженил само за да има сексуална партньорка и 
домакиня. За всичко друго си имаше майка си. 

Разочарованата 

Разочарованата майка се държи съвсем различно от над-майката. Синът й 
не е станал такъв, какъвто си го е представяла. Тя не може да го приеме 
такъв, какъвто е в момента. Той не притежава професионалното 
честолюбие, което тя му е внушавала, или пък не е избрал „добра" 
професия; носи дрехи, които според нея са неподходящи за възрастта и 
положението му; даже познатите му не са на нивото, което тя е желала за 
него; и на всичкото отгоре тя усеща, че той се бунтува срещу влиянието 
й. 

Разочарованата майка често се среща в семейства, които са „стигнали до 
нещо". Бащата, съпругът й, може да бъде виден лекар (а тя е „госпожа 
доктор"), да притежава водещата аптека в града или да има уважавана 
адвокатска кантора. В съответствие с придобития статус маминото синче е 
предопределено да върви по стъпките на татенцето. Но вместо да следва 
сериозно медицина или право, младежът развива занаятчийски или 
музикални амбиции, иска да стане джазов пианист или „само" дърводелец. 

В зависимост от силата на характера и латентното настроение: 

• майката очаква от бъдещата си снаха най-после да насочи сина й в 
правия път („Толкова се радвам, че момчето ми има теб, ти ще го 
оправиш"); 

• тя се радва, че най-после ще има истинска виновница за неговия 
„провал" („Ако имаше жена от класа, нямаше да храни тези бръмбари в 
главата си"); 

• от самото начало е деструктивна, защото е сигурна, че синът й не е 
избрал жената, която „може да го стимулира, истински", а си е взел една 
„флегматична, която не е в състояние да подреди живота си разумно и ще 
смъкне и него до своето ниво"); 

• или пък изпитва чувство за вина, ухажва, утешава и отрупва с подаръци 
новата, защото „знам какво търпиш с този мъж". 

Редом с всичко това разочарованата майка чувства и известно облекчение, 
че оттук нататък друга жена ще трябва да направи от сина й преуспелия, 
отговорен и самоуверен мъж, за който тя е мечтала, и че един ден тя 
може би ще се гордее с него, вместо да се срамува като сега. Въпреки 
това тя не престава да пита загрижено снаха си: „Сигурна ли си, че той 
посвещава достатъчно време на следването си? Учи ли сериозно? Взема ли 
си изпитите?" Или: „Не намираш ли глупаво, че постоянно се разхожда с 
тези изтъркани джинси?" Или: „Няма ли най-сетне да си потърси друга 
работа?" „Все още ли се среща с онези ужасни приятелчета?" Тя не смее 
да попита сина си, защото опитът я е научил, че няма да получи разумен 
отговор. Затова се старае да спечели на своя страна съпругата или 
партньорката му и споделя с нея грижите си. 

Положението на снахата е много трудно. Почти невъзможно е да се 
разговаря разумно с разочарованата майка. Най-неприятното е, когато 
снахата е изкарана виновна за всички грехове на сина. Тя е длъжна да 
отговаря за всички неосъществени очаквания на майката. Единственото, 
което може да направи тази снаха, е да подкрепя с всички сили мъжа си в 
опитите му да се отдели истински от разочарованата си майка, ако той 



все още не го е направил. Важно е да му покаже, че го приема такъв, 
какъвто е, все пак тя си го е избрала. 

Освен това снахата трябва да обясни на свекърва си, че не споделя 
мнението й за сина. И може би да й намекне, че проблемите трябва да се 
търсят по-скоро във фалшивите очаквания, отколкото в действителното 
поведение на сина. Във всеки случай, тя трябва да отблъсква разговорите 
по темата за „неуспелия син" и да изясни на свекърва си, че няма 
намерение да участва в преувеличените й очаквания. 

По отношение на сина и партньора съществуват две възможности: 

• Или синът е тръгнал решително по свой собствен път и е напълно 
доволен от него. Тогава тя може да го окуражи и подкрепи. 

• Или синът наистина е несигурен и лабилен, тъй като отбранителното му 
поведение срещу майката е повече плод на детска упоритост, отколкото 
самостоятелно решение. И в този случай снахата трябва да го подкрепя с 
всички сили, да помага в осъществяването на намеренията, плановете и 
начинанията му, да подхранва професионалните му амбиции, разбира се, 
ако те й се струват обосновани. Даже когато майката ги смята 
неподобаващи за момчето й. 

Андрея, 37-годишна, козметична, омъжена, с едно дете 
„Тя не приема нито сина си, нито мен и детето." 

Мъжът ми е плод на една малко или повече случайна връзка. Свекърва ми 
го е родила без брак, но никога не си признава. По-късно все пак се 
омъжила за бащата на сина си. Въпреки това мъжът ми си е останал 
нежеланото дете, появило се ненавреме. Освен това свекърва ми не искала 
син, а дъщеря. Синът й в нищо не може да й угоди и тя не крие, че не го 
обича. Такъв, какъвто е, не може да го приеме. 

Свекърва ми има три деца. Двама сина и една дъщеря. Дъщерята е зеницата 
на очите й. Тя си позволява всичко, получава всичко и знае как да 
измъква парите на майка си. Редовно оставя децата си за няколко седмици 
на бабата и отива на почивка. Тя знае как да извлича изгоди за себе си 
от сляпата любов на майката. 

Свекърва ми е властна, доминантна и глупава. В собствените си очи обаче 
е непогрешима. Тя знае и може всичко най-добре. Има реакционни 
възгледи, но не го осъзнава. Представата й за обществото и съвместния 
живот е строго морална и тя се опитва да я натрапи на всички, с които 
живее. Представите й за света са прости. Фасадата трябва да бъде 
запазена при всички обстоятелства. Всичко трябва да бъде така, както е 
предписано от обществото. Никой няма право да излиза от редицата. Който 
го направи, заслужава да бъде изхвърлен или убит с мълчание. Нейният 
свят са добре подредените еснафски отношения, там тя се смята за водеща 
и е много догматична. 

Представата й за мъжете: те искат само едно, да спят е всяка жена. 
Мъжете са същества без стойност, това важи и за синовете й. Мъжете са 
добри само за да печелят пари и там са длъжни да се напрягат. Затова 
пък жените трябва да се грижат за тях. Така се отнасяше и към бащата на 
мъжа ми. Макар че е вече възрастен, той продължава да й се отплаща за 
всичко, което му е сторила, с всевъзможни дребни номера - и всички ние 
много се забавляваме. Никога не му е дала право да изкаже мнението си, 
даже да говори самостоятелно но телефона. Никога не казваше „нашата", а 
само „моята" къща, „моята" градина, „моя" имот... 

Нямаше как да избегна запознанството ни. Дълго време тя не знаеше 
нищичко за мен. Едва когато първият брак на мъжа ми се разпадна 
официално, трябваше да се запознаем. Свекърва ми обичаше много първата 



си снаха, която се съобразяваше изцяло с нея, подчиняваше се и се 
стараеше да превъзпита мъжа си, както я учеше свекърва й, постоянно 
искаше от него „да постигне нещо в живота". И когато бракът заплаши да 
се разпадне, настана голяма драма. 

Точно тогава забременях. Бях в третия месец, когато мъжът ми ме заведе 
при майка си. Но не им казахме нищо за детето. 

Бях шокирана от тази жена, която непрекъснато се самоизтъкваше, даваше 
тон на разговора, изказваше категорични мнения и през цялото време ми 
даваше да разбера, че не приема връзката ни. Тя не ме искаше и дори не 
се опитваше да ме разбере. 

Първата случка след представянето ми съвсем не беше весела. Мъжът ми 
беше поканен на рожден ден, а моята бременност вече личеше. Чудех се 
дали да ида с него, изпробвах различни дрехи, вадех ги от шкафа и пак 
ги прибирах. Трябва да кажа, че по време на бременността си нямах нито 
една красива рокля. Все практични дрехи. Облякох се, огледах се и 
намерих, че изглеждам сносно. Тогава мъжът ми каза: „Не мога да те 
взема със себе си в този вид!" 

Останах си вкъщи и цяла вечер плаках. По-късно ми стана ясно, че дори 
да имах най-прекрасната рокля на света, мъжът ми пак нямаше да ме вземе 
със себе си. Той се плашеше от разправиите, а бременността ми вече 
личеше и беше длъжен да даде отговор. И днес не мога да му простя, че 
тогава не застана ясно и открито на моя страна. Че в онзи момент майка 
му беше по-важна за него. Какъв подлец! 

Роди се дъщеря ни и вече имахме не само извънбрачна връзка, но и 
извънбрачно дете. В очите на майка му това беше абсолютният връх. Тя 
изобщо не се заинтересува от детето, сякаш то не съществуваше. Не ни 
поздрави за раждането, не изпрати подарък, оттук нататък на семейните 
тържества канеха само мъжа ми, а за мен и дъщеря ни изрично се казваше, 
че не сме поканени! Иначе трябвало да ме представи на гостите като 
любовница на сина си с извънбрачно дете. 

Аз отсъствах не само от семейните празненства, но и от всички други 
тържествени случаи. Така например, свекърва ми се обади на млада 
двойка, която щеше да празнува сватбата си, и заяви, че аз не трябва да 
присъствам. Само че аз бях поканена от младоженците, и то изрично. На 
сватбата те попитали мъжа ми: „Къде са Андрея и детето?" Когато узнали 
за обаждането на свекърва ми, веднага й заявили, че е безсрамна и няма 
да търпят подобно отношение. Те бяха първите, които се опълчиха срещу 
нея. 

Следващия път ме покани една от братовчедките на мъжа ми, която беше 
осведомена за интригите на свекървата. Тя не се трогна от протестите й 
и й забрани да се намесва в решенията й. Свекърва ми беше толкова 
обидена, че седмици наред не размени нито дума с братовчедката. 

Очаквах мъжът ми да поговори сериозно с майка си и да й обясни, че 
времената са се променили, че той има свой живот и тя е длъжна да го 
уважава. Може би той го е направил, но не в мое присъствие. 

В деня на майката свекърва ми си позволи ново безсрамие и това беше 
краят. Оплака се, че не съм й се обадила, за да я поздравя за Деня на 
майката. След като толкова време се правеше, че не ме забелязва, и се 
държеше повече от враждебно. Тогава не издържах, седнах и й написах 
писмо. Помолих я да си го сложи на огледалото и постоянно да си го 
препрочита. Написах й всичко, което ми тежеше. Уверих я, че щом не иска 
да бъдем близки, аз няма да й се натрапвам. Но че срещу това очаквам от 
нея да ме остави на мира. Показах писмото на мъжа си и той каза, че е 



много добро. 

Дълбоко в себе си мъжът ми винаги е бил против майка си и никога не я е 
обичал. Разказа ми, че тя също не го обичала, дори когато бил дете. Тя 
винаги знаела и можела всичко по-добре. И досега го укорявала, че това, 
което прави, не е добро и няма да му донесе успех. Свекърва ми и днес 
не желае да проумее, че синът й е прекрасен график, че има дарба и 
постига успех с работата си. Тя поглежда картините му и започва да 
разправя колко добре умеела да рисува. Но че винаги е мечтала синът й 
да стане виден юрист, а не „рисувач". 

Мъжът ми отдавна престана да крие отрицателните си чувства към майка си 
и все по-често й показва, че е самостоятелен човек. Но е запазил много 
от детските си навици и в някои неща продължава да е зависим от 
преценката й. Много е привързан към баща си и това е една от причините, 
поради която продължава да посещава майка си. Освен това ми казва: „Тя 
все пак ми е майка. Това е моето семейство." Въпреки всичко се чувства 
свързан с тях и им е задължен. Но винаги когато отидем да ги видим, се 
връща вкъщи недоволен и ядосан. Всеки път си казваме, че повече няма да 
ходим там, защото само се ядосваме. Уредихме и въпроса със семейните 
празненства, аз почти никога не го придружавам и не се сърдя. Впрочем 
след моето писмо пристигна официална покана за някакво тържество. За 
дъщеря ми и мен. Там бяхме официално представени на гостите. След това 
тактиката й се промени. 

Надали има човек в семейството, когото свекърва ми да обича истински. И 
когото да може да понася. Тя тероризира всички, иска да ръководи живота 
им. Проблемът й е, че мъжът ми и аз вече не позволяваме да ни 
тероризира. 

Тя се опитва да нарежда какво трябва да се направи. Само тя има право 
да определя как да протичат събитията. При последната конфирмация след 
църквата отидохме в градината. Беше много горещо и дъщеря й каза: „Няма 
пак да нареждам масата, никой не е гладен. Ще подредя студен бюфет и 
който желае, ще идва да си взема." 

Свекърва ми беше против. Започна да убеждава дъщеря си, мърмореше и 
настояваше, докато не постигна своето. Всички се включиха в играта й, 
само аз и мъжът ми се оттеглихме. Понякога се срамувам от нея и от 
поведението й. Как може да не забележи, че изнервя всички около себе 
си? Веднъж мъжът ми направо й заповяда да млъкне, но тя продължи да 
мърмори, докато стана непоносима. И тогава той й каза: „Ако веднага не 
млъкнеш, това ще бъде краят на празника и ще си отидеш." Тя беше 
смъртно обидена. 

Сигурно в този момент мъжът ми се е почувствал много зле Никак не е 
приятно за едно дете да се засрами от собствената си майка и да й 
заповяда да млъкне. Например, тя разказва на всеки, който иска или не 
иска да я чуе, че ако синът й е станал това, което е днес, той трябва 
да благодари само на нея. Ако не била тя, той нямало да стане дори 
график. Тя изнася представленията си и всички зрители се чувстват 
неловко. 

Според моите представи тази жена не е нормална. Известно време се 
опитваше да ме очерня с всички средства. Викаше мъжа ми и му 
втълпяваше, че първата му жена била много по-добра. Че му подхождала 
много повече и изобщо била по-добра за него, отколкото аз. Трябвало да 
се раздели с мен и да се сдобри с нея. Даже се опитваше да посредничи и 
един ден, без мъжът ми да знае, поканила и двамата в дома си и ги 
изправила един срещу друг. Тогава той станал и си излязъл. 



Въпреки това свекърва ми продължи да изрязва и събира статии, в които 
се разправяше как след дълги години разведени двойки се помирявали и 
отново се събирали. Изпращаше му ги с подкана да ме напусне, защото не 
съм истинската. По някое време ми писна. Заявих й, че не желая да 
общувам с нея, защото само се изнервям, и престанах да я виждам. 

Онова, което ме накара да направя решаващата стъпка, беше следното: 
свекърва ми беше направила спестовни книжки за всичките си внуци. На 
името на детето. Изведнъж реши да изтегли парите, за да ги разпредели 
наново, а за това й трябваше подписът на един от родителите. Мъжът ми 
трябваше да подпише за двете си деца от първия брак. Свекърва ми му 
обясни, че смята да направи ново разпределение. Без да подозира нищо, 
мъжът ми я попита защо не иска подпис и за нашата дъщеря. Тогава получи 
отговор, че тя е вложила пари на името на всички деца, но не и на 
нашата дъщеря. Причината е, че аз печеля достатъчно и мога сама да 
спестявам за бъдещето на дъщеря си. 

Тогава вече не издържах. Парите не ме интересуват. Тук става въпрос за 
принципа и за еднакво отношение към всички деца. Мъжът ми спонтанно 
отговори, че отказва да подпише. Беше толкова бесен, че дори не можа да 
ми разкаже случилото се. Узнах едва по-късно. Той знаеше каква ще бъде 
моята реакция. 

Имаше периоди, когато всички членове на семейството настояваха да се 
помиря със свекърва си. Повечето хора предпочитат да вървят по най- 
лекия път. Аз бях първата, която отказа. Запазих независимостта си, и 
не й позволих да ме води за носа. Винаги съм имала самочувствие, за 
разлика от предшественицата си. Аз се откъснах напълно от влиянието на 
свекърва си. 

По едно време тя реши, че трябва да сключим брак. Тогава й казах кратко 
и ясно, че изобщо не мислим за това.Че нито единият, нито другият иска 
да се жени. 

Аз успях да остана настрана от хора на „обожателите" й. Всички се 
стараеха да й угодят, отвсякъде се чуваше: „0, колко добре изглеждаш!", 
„Боже, колко добре умееш да готвиш!" Според мен тези номера са напълно 
излишни. Аз си мълчах и нищо не можеше да ме накара да я похваля. Тя ти 
тръсва чинията пред носа без капка учтивост, а и вкусът й не е най- 
добрият. Но държи да чува похвални думи. Аз не я похвалих нито веднъж. 

И то не от инат, а за да запазя достойнството си. Ако бях започнала да 
пригласям, трябваше да лъжа. 

Когато един ден изнесе от къщата кошарка, сложи я на моравата и пъхна 
детето ми вътре, побеснях от яд. Казах й кратко и ясно, че тази кошара 
ще се махне. Тя се направи, че не ме чува, остави детето в кошарата, то 
се изнерви и започна да хленчи. Тогава й заявих високо и гневно: „По 
дяволите, остави детето ми на мира!" Извадих го от кошарата и я отнесох 
в къщата. Тя не беше свикнала да й говорят с такъв тон, обиди се и се 
скри в стаята си. 

Другата снаха и вторият й син често се опитваха да я извинят. Чувах 
следните обяснения: „Мама много се е променила, по-рано беше много по- 
лошо. Отдавна е престанала да се налага. Когато искаме нещо, то става." 
Трябва да се знае, че тези хора имат голяма изгода от майка си. Тя 
непрекъснато им дава пари. Синът й получи имот, дъщерята голяма сума 
пари. Само моят мъж не е получил и стотинка. Наскоро даже беше 
обезнаследен. 

Мисля, че мъжът ми постигна този успех в живота си само защото майка му 
беше вечно недоволна от него. Той е бил длъжен още от най-ранни години 



да бъде най-добрият, но никога не е получил признание. Той е 
олицетворение на принципа за най-доброто постижение. И до днес работата 
е на първо място в живота му. Той е истински работохолик. Работи сякаш 
по принуда. 

Обвинявам свекърва си и за дефицита, който мъжът ми има в много 
области. Така например, той не понася и най-дребната критика и реагира 
абсолютно неадекватно. Причината е, че тя никога не го е одобрявала. 
Случва се мъжът ми да иде на покупки и да се върне вкъщи с куп 
глупости. Тогава го питам: „Какво си накупил пак?'" И скандалът е 
готов. Затова се старая да не го критикувам, даже когато имам всички 
основания да се сърдя. Защото знам какво ще чуя: „Ти никога не 
одобряваш действията ми." Знам, че с това той има предвид майка си, не 
мен. Това е голям дефицит и понякога ми с много трудно да се справям. 
Веднъж стана скандал, защото аз бях на мнение, че той не се грижи 
достатъчно за дъщеря си. Че не извежда достатъчно семейството си. 
Обвиних го и че не може да понася справедливата критика. Отговорът 
беше: „Ти вече не ме обичаш, затова ме критикуваш." Знам, че мъжът ми 
има още много да се учи. Аз не съм майка му и имам пълното право да 
изказвам мнението си и да искам своето, без той да мисли веднага за 
майка си. 

Той е свикнал да го отблъскват, затова е изключително сдържан, не смее 
да завързва връзки с други хора, не смее да се разкрива пред непознати. 
От страх, че ще го сметнат за глупак или няма да харесал приказките му, 
това също ме затруднява. Мъжът ми не е в състояние да изгради искрено 
приятелство с друг мъж и да му разкрие душата си. Никому не би разказал 
как се чувства. Слава Богу, поне на мен се научи да се изповядва. 
Причината е, че майка му непрекъснато му е заповядвала да си мълчи. 
Всичко, което е казвал, е било глупост или неподходящо за ситуацията. 
Който го познава, вижда, че има комплекси за малоценност. Обременен е с 
всичко, което е характерно за необичаното дете. За това също обвинявам 
свекърва си. Мъжът ми казва, че изобщо не помни прояви на обич и 
нежност. Свекърва ми има неспокойни, тесни, студени, пронизващи очи. 

Още когато видях очите й, ми стана ясно що за човек е. 

Даже ако двамата спрем да ходим у майка му, той никога няма да се 
откъсне окончателно от нея. Никога няма да се отърве изцяло от 
зависимостта си, а от това съм засегната пряко и аз. Мъжът ми е на път 
да изгради наново живота си и му е много трудно. Забелязах как в 
периода, когато се отделяше от майка си, несъзнателно се надяваше тя да 
прояви разбиране. И как, когато тя му отказа категорично, осъзна, че не 
му остава нищо друго, освен да я премахне окончателно от живота си. 
Много му е трудно, че тя упорито му отказва любовта си. 

Той винаги се е надявал, че един ден тя ще ме приеме и одобри. Често се 
е опитвал да я спечели на наша страна. Но тя му отказва всяко признание 
и той трябва да се примири, че никога няма да спечели одобрението й. 
Никога няма да получи благословията й. Тя е непоколебима. Майките са 
голяма сила. 

Интригантката 

Връзката със свекърва, която непрекъснато кове интриги, изисква крайна 
предпазливост. Това е най-лошото, което може да се случи на снахата, 
защото този тип свекърва води битките тайно и действа прикрито, винаги 
от задна позиция. Тя използва всеки удобен случай, за да развали 
отношенията между любимия син и омразната снаха. Винаги когато е 
възможно, очерня партньорката пред сина си. Няма снаха, която да може 



да й угоди. Свекървата почти никога не дава повод на снаха си да се 
отбранява пряко. „Ако свекървата е достатъчно умна - обяснява 
психологът Йонен, - участниците не могат да разгадаят стратегията й." 
Последствието може да бъде: синът става несигурен в мнението за жена 
си. Нерядко се случва свекървата да успее да привлече сина си на своя 
страна. Зад коварните намеци и трикове почти винаги се крие силен и 
често несъзнателен страх от загуба на сина. Това я кара да прибягва към 
всевъзможни средства, които биха могли да разрушат хармонията между 
партньорите. 

Една слаба утеха: по правило свекървата интригантка не осъзнава напълно 
деструктивното си поведение. Тя рядко действа с осъзната злоба, 
например защото смята снаха си за неподходяща партньорка или защото 
просто не може да я понася. Най-важното не е справедливата критика, не 
е и фактът, че тази жена не е „истинската". Не всяка свекърва 
интригантка настоява за раздяла - нали ще дойде друга партньорка, с 
която отново ще трябва да се пребори. Тя просто не може да понесе 
мисълта, че синът й може да бъде щастлив с друга жена, че там му е по- 
приятно, отколкото с нея. Затова свекървата плете мрежи от интриги, сее 
недоверие и поставя бодли на местата, където може да бъде сигурна, че 
синът и ще се засегне болезнено. 

• Ако партньорката на сина работи, свекървата я укорява в липса на 
грижи за домакинството, мъжа и децата („Тази жена не проумява ли, че 
обръща повече внимание на кариерата си, отколкото на вашия брак? Само 
преди няколко дни ми разказа с блеснали от вълнение очи колко добре се 
разбирала с някакъв колега." „Ти не забелязваш ли колко объркани, 
нахални и болнави са децата ти?" „И защо е родила тези деца, след като 
ги занемарява така?") 

• Ако снахата е „само" домакиня, свекървата обича да подмята, че дамата 
„лежи по цяла сутрин във ваната, всеки ден си лакира ноктите на ръцете 
и краката, че е хвърлила в боклука любимата ти риза и чорапите, защото 
не й е приятно да зашие няколко копчета и да закърпи дупчицата"; или 
пък „тя изразходва всичките ти пари, ако беше малко по-пестелива, 
отдавна щяхте да си имате къща, но ти изобщо не можеш да се справиш с 
разточителството й"; или че „децата имат лоши бележки, защото тя не ги 
възпитава и никога не поставя ясни граници". 

• Когато тактиката го изисква, свекървата умело сменя правилата на 
играта и шепне в ухото на снаха си интимни сведения за сина („Не му 
казвай, но аз много се тревожа, че в последно време здраво стиска зъби. 
Трябва да внимаваш, устата му е изтъняла. Познавам това, виждала съм го 
и друг път, когато е бил в емоционална дупка.") 

Свекървата интригантка разчита, че синовете се развеждат с партньорките 
си, но никога с родната си майка. Даже ако тактиката й претърпи 
неуспех, опитните психолози съветват: няма никакъв смисъл да се 
впускате в психоигрички! Към това се прибавя и фактът, че мъжът 
постепенно привиква със злобните намеци на майка си. Той не обръща 
особено внимание на машинациите й и в повечето случаи ги отминава с 
пренебрежение. Предпочита да нарече партньорката си свръхчувствителна и 
по този начин несъзнателно позволява на майка си да изиграе злата си, 
ревнива игра. 

Какво да се прави? Понякога откритият разговор между снахата и 
свекървата помага. Много по-важно е обаче мъжът да не обърне внимание 
на интригите на майка си. Затова е по-добре изясняващият разговор да 
бъде проведен между нея и него. Едно от ефективните средства срещу 



плетящата интриги свекърва е снахата да не й дава материал за 
спекулации, да я лиши от необходимата информация. Това означава да й 
разказва само най-необходимото, да я поставя пред свършен факт. 
Естествено партньорът трябва да бъде на нейна страна и да прави същото. 
Това вероятно няма да спре майката да разпространява слухове, но те 
няма да причиняват толкова зло. 

Бербел, 41годишна, специалист по история на изкуствата, разведена, с 
две деца 

,,Свекърва ми непрекъснато ме клюкарстваше зад гърба ми." 

Преди да се запозная с нея, си бях изградила следния образ: разведена, 
работи, сама е отгледала детето си, опитна жена, която стои здраво на 
земята. С доста остър език. 

Мъжът ми описваше майка си като трудна личност. Разказваше за нея неща, 
в които не можех да повярвам. 

Наистина не можех да си представя, че може да има толкова отрицателни 
черти. Че непрекъснато одумва хората и ги очерня. Той твърдеше, че тя е 
интригантка. 

Аз виждам себе си като положителен човек, без злобни задни мисли. 
Подозрението ми е чуждо. Наясно съм с живота си и в началото винаги си 
мислех, че свекърва ми не може да е чак толкова лоша. Че и мъжът ми има 
известна вина. 

Когато се запознах с нея, тя беше пълна противоположност на образа, 
който си бях изградила. Почтена жена, спретнато облечена, със студено 
къдрене. Учителка в училище от системата „Валдорф". 

Двамата с мъжа ми - още тогава трябваше да застана нащрек, - 
непрекъснато се караха, и то по много грозен начин. Помислих си, 
Господи, те не са се виждали няколко седмици, защо така си крещят? Що 
за тон? Нито една мила дума, непрекъснато мърморене: „Как изглеждаш? 
Каква е тази вратовръзка? Цветът й изобщо не подхожда на панталона. 
Крайно време е да отидеш на фризьор. Няма ли да се засрамиш!" И така 
нататък, без пауза. 

Към мен беше учтива и сдържана. Но веднага си пролича, че не беше 
доволна: как така моето момче се е обвързало с една разведена с дете? 

Аз вече бях преживяла един брак и не го криех. Външността ми явно й 
допадна, образованието ми също - завършила съм история на изкуствата, - 
но не можа да се примири, че съм разведена с дете. Макар че и тя е като 
мен. 

Аз обаче бях достатъчно самоуверена и не се уплаших от скритото й 
неодобрение. На Коледа за първи път ме посети в жилището ми. Мъжът ми 
се беше нанесъл при мен през октомври. Едва беше оповестила, че ще ни 
удостои с посещението си, и с мъжа ми се скарахме за първи път. Няколко 
дни преди идването на майка си той започна да мърмори. Изведнъж 
мебелите се оказаха неудобни, елхичката - по негово настояване бяхме 
купили благородна елха, - трябваше непременно да бъде поставена в 
дървено ведро. Електрическите свещи били кич и т. н. и т.н. Бях много 
учудена, че изведнъж стана толкова дребнав и педантичен. Освен това 
беше невероятно нервен, почти трескав. Никога не го бях виждала такъв. 
Тръгнахме да търсим коледен подарък за майка му. Нищо не беше 
достатъчно добро, тя била жена с претенции. Още тогава трябваше да 
кажа, това е моето жилище, ти си мой гост. Аз прекарвам Коледа по свой 
начин, правя всичко само заради детето си. Твоята майка е само моя 
гостенка. 

Днес си казвам, че ако поне беше проявил честност, ако беше казал: мама 



поставя тези и тези изисквания и аз не мога да й противореча, - щях да 
го разбера. Не мога да постъпя другояче, трябва да купя точно 
определена елха и да я украся по определен начин. Аз не съм от хората, 
които държат упорито на своето, и непременно щях да се съглася с него. 
Вместо това той се държеше така, сякаш самият той изведнъж е почнал да 
цени извънредно високо някои неща. Макар да знаех, че изобщо не се 
интересува от тях. Вместо да ми каже, моля те, направи ми услуга, 
направи това и това, защото мама обръща голямо внимание на тези неща, 
той се преструваше, че прави всичко това само заради себе си. Това 
продължи през целия ни брак. 

Въпреки това в началото полагах усилия да му угодя и нито веднъж не 
казах: стига толкова, край. Мислех си, че вече съм провалила един брак 
и е редно да положа повече усилия с този мъж. Вложих много в тази 
връзка. Родителите ми също ме натискаха. 

Никой не го казваше гласно, но всички бяха на мнение, че само от мен 
зависи какво ще излезе от следващата ми връзка. Ала мъжът ми 
непрекъснато се променяше и аз постепенно осъзнах, че зад това се крие 
силното влияние на майка му. 

Свекърва ми имаше силно съзнание за общественото си положение и се 
гордееше, че може да се нарече учителка. Нищо не беше достатъчно добро 
за нея. Мъжът й, с когото се развела, бил занаятчия, следователно не от 
„нейното ниво". „Примитивен", „не беше на ниво" - така ми каза веднъж. 
Трябвало да се омъжи за него, защото забременяла с мъжа ми. След 
развода си попаднала в системата „Валдорф". Тогава липсвали учители. 
Вземали всеки, който пожелае. Тя придобила квалификация чрез 
допълнително обучение. Често се питах как тази жена се справяше с 
непокорните хлапета. Тя се обиждаше лесно и беше много несигурна, а 
децата веднага забелязват тези неща. 

Скоро вече не можех да понасям, че тя непрестанно мърмореше и все ми 
намираше кусури. Веднъж мъжът ми се върна от посещение при майка си и 
разказа, че тя през цялото време ме укорявала в нещо, например, че той 
тръгнал на път с тази скъсана кожена чанта. „Жена ти явно не се грижи 
за вещите ти" - казала му тя. Тогава си помислих, какво толкова страшно 
има? Мъжът ти е достатъчно възрастен, за да отиде при майстора и да му 
зашият чантата. Но бях прекалено тактична и не казах нищо. Даже лично 
занесох чантата на майстора. 

Въпреки тези първи различия, аз се опитвах да търся разбирателство със 
свекърва си и бях склонна да се съгласявам с настояванията й. Тогава 
още не знаех, че ме одумва зад гърба ми. Първоначално отминавах 
злобните й намеци и се преструвах, че не съм чула нищо. В началото бях 
доверчива и вярвах в човешката доброта. Когато ни идваше на гости и 
оставаше по две-три седмици, даже й разказвах живота си. Защото си 
мислех, че по този начин ще изградим по-добра връзка. Разказвах й за 
детството си, за училището, за родителите си, за първия си брак. Много 
по-късно узнах, че е използвала всичко това срещу мен. 

Един ден отишла при родителите ми и ме нападнала с най-груби думи. 
Дъщеря им изобщо не била възпитана, не можела да яде прилично, не 
можела да прави това и онова. Родителите ми били ужасени и разгневени. 
Въпреки това не посмели да ме защитят. Моите родители са обикновени 
хора, мама не събрала смелост да каже на една учителка, знаеш ли, не е 
редно жена като теб да говори такива неща. Родителите ми никога не се 
опитаха да я спрат. Вместо това се оплакваха на мен. 

Като виждах как родителите ми заобикалят конфликтите, аз естествено не 



можех да се науча да се отбранявам. Никога не съм могла да отстоявам 
себе си в конфликтна ситуация. Никога не поисках сметка от свекърва си. 
Аз не съм от този тип хора, нямам смелост да издържа на пряк сблъсък. 
Винаги ставам несигурна, сърцето ми бие до пръсване и се разтрепервам. 
Мислех си: ако сега се скарам с нея, утре ще трябва да се одобряваме. 
Нямах никакво желание да преживея всичко това. 

Скоро родих момиченце. Малката беше много по-трудно дете в сравнение с 
дъщерята от първия ми мъж. Тя е интелигентна, но е много по-различна от 
сестричката си. Първата ми дъщеря е спокойно дете и е по-красива от 
малката. Интересно ми беше как свекърва ми - която обичаше да критикува 
първото ми дете, - ще се справи с новата ситуация. Ако съдех по 
досегашните й прояви, тя трябваше да не остави нищо добро в родната си 
внучка. Малката ми дъщеря е извънредно трудно дете. Много прилича на 
баща си. Когато не иска нещо, направо ни тероризира. Но нали е 
дъщеричка на сина й... Явно всичко е относително. Изведнъж детето се 
оказа не чак толкова лошо, „децата са си такива". Свекърва ми стана 
необичайно сдържана. 

Въпреки това продължи да ме ядосва с всичко, каквото можеше. С две 
малки деца аз постоянно бях затрупана с планини от пране, от време на 
време тя пристигаше, сортираше прането и гладеше. Но не пропускаше да 
се възползва от случая, преравяше гардеробите и след това разказваше, 
че й се наложило да подреди цялата къща, защото било страшно безредие. 
Веднъж прерови дори чекмеджетата с бельото ми и аз побеснях. Но и 
тогава не посмях да я спра. 

Никога не съм прокарвала ясни граници. Един-единствен път й казах, че 
не разбирам защо не й харесва моето подреждане. След тази случка тя 
престана да се интересува от моите неща, оставяше ги демонстративно в 
някой ъгъл. Така си извоювах малко лично пространство. 

Свекърва ми винаги нареждаше нещата така, че да глади, когато мъжът ми 
се прибира от работа. Веднага започваше да стене, ох, представи си, 
днес пак трябваше да гладя три часа. Всички трябваше да разберат: ако 
не съм аз да ви гладя дрехите, ще ходите в ужасен вид. 

Единственият път, когато истински се скарах със свекърва си, беше, 
когато взе ризите на мъжа ми у тях. Впрочем никога не съм я молила да 
му глади ризите, тя го правеше доброволно. Една вечер се прибирах с 
колата и я видях на улицата. Стои на светофара с три ризи на мъжа ми на 
закачалки. На улицата! Едва тогава ми стана ясно, че тя демонстрираше 
пред всички в нейната и моята къща, че ни глади ризите. Този път не 
издържах. Жена, която има претенции за високо образование и култура, 
която държи толкова много на общественото си положение, се разхожда по 
улиците с ризи на закачалки! Казах й: „Това е последният път, когато 
вземаш ризите на мъжа ми, не смей повече да го правиш, не искам да ме 
излагаш." 

Свекърва ми не посмя да се развика. Само ми каза, че ако ги сложела в 
плик, щели да се измачкат. Беше малко обидена, но все пак не си отиде. 
Тогава си казах, че е трябвало да й се опълча по-рано. Че отдавна е 
трябвало да й спусна резето. 

Твърде дълго бях кротка и мила. Даже когато се преместихме в Хановер, я 
взех при нас. Тя живееше в Южна Германия, но нямаше приятели и познати. 
Наистина й липсваха контакти. Тогава казах, че е добре да се премести 
при нас в Хановер. Така ще има семейство, ще можем да се грижим за нея. 
Тръгнах да й търся подходящо жилище. Жилище, което да отговаря на 
представите й за подобаващ на положението й дом. Търсих навсякъде. 



Времената бяха трудни, пазарът беше ограничен, но накрая намерих жилище 
точно по нейния вкус в къща, където живееха само учители, адвокати, 
лекари. Наистина й хареса. За съжаление не забелязах, че жилището е с 
външни стени и се отоплява трудно. Днес тя трябва да плаща високи 
сметки за отопление и това й дава повод непрекъснато да ми натяква, че 
не съм се погрижила достатъчно добре за новия й дом. Като че нарочно 
съм си затворила очите за недостатъците му. Като че тя нямаше право да 
реши сама. Не, тя си знае своето: какво жилище съм й натресла. Но 
никога не е тръгнала да си търси друго. Само се преструва, че съм я 
осъдила да живее до края на живота си в това трудно отоплявано жилище. 
Когато се премести, аз й предложих, след като живее на пет минути от 

нас, да взема Сабрина от детската градина, да я води у нас и да 

обядваме заедно. „Аз и без това готвя, ти няма защо да готвиш само за 
себе си." Но и в този случай се постара да ми създаде проблеми. Идваше 
у нас само по изрична покана. Ако не беше официално поканена, не 
идваше. Всеки ден трябваше да й се обаждам и да питам: нали ще дойдеш? 
После пък започна да критикува яденето. Казах й, че може да идва и в 
събота и неделя, и без това готвя за голямо семейство, нека и тя да се 
храни с нас. Въпреки това в събота сутринта синът й трябваше да й се 
обади и да я попита дали желае да дойде. Първият й въпрос беше какво ще 

има за ядене. Казвахме й какво ще сготвя и тя отговаряше: ще си 

помисля. Никога не получавахме ясен отговор. Но от самото начало ни 
беше ясно, че ще дойде. Само че първо разиграваше този театър. Веднъж я 
попитах: не би ли желала писмена покана? Няколко дни ми беше много 
обидена. 

Положих големи усилия да й намеря приятели в Хановер. Тя много искаше 
да пее в общинския хор и често ме обвиняваше, че ако си била останала в 
Южна Германия, там си имала кръг от познати и членовете на хора. Което 
не беше вярно. Една позната на родителите ми веднъж я завела на излет с 
членовете на църковния хор. Един ден срещнах тази позната и тя ми 
заяви, че никога повече не иска да вижда свекърва ми. Обясни ми, че 
всеки път, когато се срещали, свекърва ми започвала да ме одумва. 

Обидни думи за първата ми дъщеря и за мен, че нищо не съм правела, 
както трябва, в домакинството ми царял хаос, никакъв ред, никаква 
система. След като разбрах това, престанах да й търся приятели. 

Откривах все повече недостатъци у мъжа си, явно наследени от майка му. 
Аз бях свикнала от родителите си, че когато се връща вкъщи, човек 
разказва как е минал денят му. Че разказът може да трае две или пет или 
петдесет минути. Преживяванията винаги са интересни. За съжаление моят 
мъж не умееше да разказва. Прибираше се вкъщи и не казваше нищо. Често 
го питах, хайде, разкажи ми, нищо ли не ти се е случило днес? Тогава 
идваше подканата да задавам конкретни въпроси. Само така можел да ми 
каже нещо. Винаги се чудех какви конкретни въпроси бих могла да му 
задам. Нали не знам какво е преживял през деня. Поговорихме си, попитах 
го защо не знае какво да ми каже и се оказа, че при тях не е било така. 
Никой не се интересувал от преживяванията на другия. И това се е 
запечатало в сърцето му: каквото и да разказвам, другите не се 
интересуват от мен. Това беше отново силното влияние на майка му. Той 
се опитваше, макар и несъзнателно, да й внуши определена представа за 
нас. А когато тя идваше на гости, винаги се чувстваше задължен да 
постъпва така, както тя очакваше от него. Да се откаже от себе си. 
Когато бяхме сами, често се излягаше на дивана и гледаше телевизия. 
Когато майка му беше там, не смееше. Това не беше прилично. Веднъж му 



казах: „Това е твоят дом. Ако майка ти не харесва програмата по 
телевизията, да иде в гостната стая и да чете книга. Или да направи 

нещо друго." Но той изпитваше истински страх, че няма да отговори на 

представите й за него. Интересното беше, че когато пуснехме телевизора, 
тя сядаше с нас и гледаше. И то с удоволствие, без критика и мърморене. 
Но иначе постоянно твърдеше, че никога не гледа телевизия. Ала когато я 
питах гледала ли е еди-кой си филм и как го намира, тя винаги имаше 
мнение. Според мен свекърва ми никога не е била убеден антропософ. Само 
наполовина. Налагаше си неща, които вътрешно не приемаше. И не само тя. 
Синът й също трябваше да върви по нейния път. 

Мъжът ми всяка сутрин ядеше мюсли и постоянно мърмореше, че не го 

харесва. Много пъти съм го питала защо продължава да го яде. Ти си 
свободен човек, казвах му, но той ми отговаряше, че това е най- 
здравословната храна. Все си налагаше неща, които го правеха агресивен 
и гневен, защото не му доставяха никакво удоволствие. Защото бяха в 
противоречие с потребностите му. Това е голям товар за една трайна 
връзка. 

Вечер, щом се прибираше вкъщи, започваше да играе с децата. Но винаги 
раздразнен и мрачен. Правеше го с вътрешен гняв. Казах му: „И без това 
се прибираш ядосан и изнервен, защо си налагаш да играеш с децата, не е 

ли по-добре да ми разкажеш какво си преживял и да ти олекне? А пък ако 

не искаш да ми кажеш, иди в парка и тичай няколко часа, качи се на 

колелото и обиколи квартала, така ще се върнеш с добри чувства." Не, 
той бързаше да се прибере вкъщи и си играеше с децата, макар че играта 
не доставяше удоволствие нито на него, нито на тях. Защото добрият баща 
е длъжен да прави точно това. Каква глупост. Но той упорито отказваше 
да ме чуе. 

Междувременно се разведохме. Оттогава свекърва ми не ме посещава и 
когато се срещнем на улицата, не ме удостоява с поглед. Тази жена 
никога не ме е уважавала. За съжаление това важи и за мъжа ми. В 
началото ми разказваше какво му е говорила за мен и аз имах чувството, 
че ми е съюзник. Често ми повтаряше: виждаш ли каква е? По-късно 
възприе критиките й. Сигурна съм, че ако днес ги попитат защо бракът ни 
се е разпаднал, и двамата ще отговорят, че е по моя вина. 

Дистанцираната 

Дистанцираната свекърва се държи съвсем различно от интригантката. 
Външно показва, че снахата е личност, която трябва да бъде уважавана. 
Нищо повече. При това тя не е искрено дружелюбна, но не е и враждебна. 
Когато се обажда, казва няколко учтиви думи и веднага иска сина си. 
Когато е на гости, се осведомява за професионалните му проблеми, 
разказва за младите му години и пита за кариерата му. Почти не се 
интересува от онова, което прави жена му. 

Онова, което изглежда като сериозно отблъскване, често се оказва само 
безобидно отчуждение. Защото дистанцираната свекърва не е свикнала да 
установява бързи контакти, да се сближи с един доскоро напълно чужд 
човек. Именно затова тя се показва незаинтересована и отблъскваща. 
Новият триъгълник я обърква, тя търси своето място в необичайните 
взаимоотношения. По тази причина снахата не бива да изпада в паника, а 
да изчака спокойно и без нерви развитието на нещата. Защото зад 
хладната фасада на свекървата често се крие само несигурност. Тя има 
нужда от време, за да се настрои към новата партньорка на сина си. 

Никой не би трябвало да очаква, че ще дари с доверието си една напълно 
чужда жена. В действителност това е среща на две жени, които засега 



имат само една обща черта: те обичат един и същи мъж. Колкото по¬ 
открита остане снахата и колкото повече разказва за себе си, толкова 
по-скоро ще разтопи сърцето на дистанцираната свекърва. 

Във всеки случай интересът на свекървата твърде често се върти 
единствено около собствената й личност и тогава чистото отчуждение не е 
достатъчно като обяснение за хладната й дистанция. Сърдечната връзка 
между двете жени става почти невъзможна, въпреки всички усилия на 
снахата. Тук може да се мисли за още едно обяснение за сдържаността на 
свекървата: чисто и просто тя изпитва антипатия към снахата. В крайна 
сметка и тази майка не може да избира с кого ще живее синът й. 

Затова снахата трябва да се опита да открие какво точно се крие зад 
дистанцията. Може да попита партньора си, да събере повечко смелост и 
да се обърне направо към свекървата. За такъв разговор трябва да избере 
момент, когато свекървата е в добро настроение. Така ще има най-голям 
шанс да избегне обидни недоразумения, които окончателно биха замразили 
отношенията им. 

Във всеки случай снахата трябва да спазва мярката и да е напълно 
уверена, че полага усилия за сближаване със свекърва си по своя воля: 
който има сериозен интерес към хармоничните семейни отношения, трябва 
да прояви готовност да вложи и нещо от себе си. Но който се задоволява 
със съпруга си и предпочита да е насаме с него, не бива да се поддава 
на повелите на учтивостта и да се опитва да превърне дистанцираната 
свекърва в близка довереница. 

Мая, 28-годишна, медицинска сестра, омъжена, с едно дете 
„Тя се отнасяше към мен като към глупава хлапачка." 

Още при първата ни среща се сблъсках с тотална враждебност. Свекърва ми 

- бивша кралица на красотата - се интересуваше единствено от себе си. С 
мен се занимаваше само по принуда и от самото начало ми даде да 
разбера, че не ме приема сериозно. И че няма да търпи конкуренция. 

Мъжът ми често й беше представял приятелките си. По-рано непрекъснато 
сменял жените, никоя не се задържала дълго. Явно свекърва ми го 
харесваше такъв. Нали не й се налагаше да понася сериозна конкурентка. 
Никога не се беше замисляла сериозно за бъдещата си снаха. 

Контактът между мъжа ми и майка му не беше особено близък, защото 
живееха на голямо разстояние. Ние живеехме в самия край на северна 
Германия, а тя точно на противоположния. Той я посещаваше само веднъж 
годишно, по правило с нова приятелка. 

Тогава се появих аз. Бързо й стана ясно, че означавам за сина й много 
повече, отколкото всички предишни жени. Че този път работата е 
сериозна. Към това се прибави и фактът, че от първия път харесах баща 
му и той мен. Извънредно симпатичен мъж, общителен и весел. Както се 
оказа, подхождахме си и по зодии. Свекър ми тъкмо пишеше книга. Тъй 
като баща ми беше издател, аз бях запозната с тази работа и двамата 
веднага намерихме теми за разговор. Цяла вечер седяхме заедно, 
говорихме за формата на книгата, как трябва да бъде сключен договорът и 
т.н. и т.н., все на специални теми. Мъжът ми не се намеси, но очевидно 
беше впечатлен, че не седя мълчаливо в ъгъла и не гледам тъпо. 

Свекърва ми по принуда остана извън разговора, не можа да застане в 
центъра. Когато забеляза, че мъжът й ме е харесал, веднага подуши 
конкуренция. Жена, която се харесва не само на сина, но и на съпруга й 

- това вече беше твърде много за нея. Изгаряше от ревност и 
непрекъснато се опитваше да заговори на друга тема. Но не посмя да каже 
открито: „Слушайте, стига толкова, можете да си говорите за книгата и 



утре, сега и аз искам да участвам в разговора." Тогава нямаше да й се 
разсърдя, съвсем нормално е и тя да участва в разговора. 

Не, тя се опитваше изотзад, с тъпи номера, като през цялото време ме 
удостояваше с презрителни погледи. Така мина първата ни среща. 

Тогава се почувствах ужасно безпомощна и се опитах да пренебрегна 
държанието й, да не му обръщам внимание. Все още не знаех колко тесен 
ще бъде контактът ми с тази жена. През цялата седмица се чувствах зле, 
изпитвах неловкост, защото съм човек, който много държи на хармонията. 
Бях си представяла как ще се срещна с родителите на приятеля си, как те 
ще се зарадват, че синът им най-сетне е довел със себе си стабилна 
жена, към която има сериозни намерения. Затова бях потресена от това 
очевидно отблъскване и неуважение. 

При първата ни среща не открих някаква по-особена и дълбока връзка 
между майката и сина. Във всеки случай не от страна на мъжа ми. Затова 
не можах да разбера силната й реакция. Външно тя беше много красива, но 
доста натруфена жена. Много държеше на външността си. Непрекъснато 
тичаше при козметичната, на гимнастика. Никак не й беше приятно, че 
остарява. 

Мъжът ми се опита да ме утеши. Обясни ми, че не бива да бъда тесногръда 
и да преувеличавам значението на тази първа среша. Майка му била 
повърхностен тип, но не била чак толкова лоша. Говорела много и никога 
не проявявала деликатност. Въпреки това бях дълбоко наранена. И по- 
късно в отношенията ни остана някаква студенина, която не можех да си 
обясня. Да не забравяме, че тогава бях само на 23 години. Според нея 
бях прекалено млада. Държеше се е мен, като че съм глупаво хлапе. Това 
ме изнервяше още повече, защото бях на мнение, че съм зряла за 
възрастта си, освен това имах професия и напредвах доста бързо. Вече 
ръководех лаборатория и отдавна бях забравила момичешката свенливост. 
Лошите ни отношения стигнаха своя връх в едно много грозно събитие, 
което не съм забравила и до днес. Няколко месеца след запознанството ни 
почина свекър ми. Това беше абсолютен шок за всички. Той никога не беше 
боледувал. Почина само на 58 години от тежък инфаркт. Разбира се, 
веднага заминахме при нея и тогава тя си позволи да се държи с мен по 
недопустим начин. Бях толкова потресена, че сериозно се замислих дали 
да не прекъсна контакта завинаги. 

След погребението - те живееха в малко селце - всички жители на селото 
минаха покрай нас, за да ни изкажат съболезнования. Беше ужасяващо. По- 
късно в местната кръчма се състоя обичайният помен. Имах чувството, че 
свекърва ми ще рухне всеки момент. Непрекъснато се наливаше с алкохол и 
в тази ситуация напълно я разбирах. Накратко, беше накрая на силите си. 
Говорихме за по-нататъшния й живот. Тя каза, че в никакъв случай няма 
да остане повече в това село. Разговорът беше много изтощителен за мен, 
почти колкото за нея. Бях съкрушена от смъртта на свекъра, съчувствах 
й, разбирах в колко тежко положение е изпаднала. Тя беше напълно 
несамостоятелна, домакиня, майка, никога не се беше грижила за друго, 
освен за външността си. Получаваше си парите за домакинството и 
толкова, нямаше представа от сметки и осигуровки, от влагане на 
капитали и наследство. Тя наистина не знаеше нищичко. Затова предприех 
доста безпомощен опит да я утеша в отчаянието й, като казах: „Мисля, че 
все ще се справим с проблемите ти." При това помилвах ръката й. Тя ме 
отблъсна и отговори гневно: „Какво знаеш за живота ти, една хлапачка с 
жълто около устата?" В първия момент останах с отворена уста, после 
избухнах в плач и избягах. Каква подлост! Бях толкова наранена, че 



плаках цял следобед. Мъжът ми веднага я скастри: „Нямаш право да се 
държиш така с Мая, тя ти мисли доброто и иска да те утеши." 

Въпреки подкрепата му, това беше удар в лицето. Бях неспособна да 
реагирам. Не можех да кажа нищо повече, тази жена вече беше умряла за 
мен. Само си повтарях, че майката на мъжа ми изобщо не ме приема като 
пълноценна личност, смята ме за тъпа хлапачка, а аз се старая да 
изразявам съчувствие и искам да й помогна. И днес, след цели десет 
години, не съм забравила случката, тя оказа голямо влияние върху 
бъдещите ни отношения. И по-късно, когато свекърва ми се премести във 
Франкфурт, никога не ми е било приятно в компанията й. Така и не можах 
да се доближа до нея. Тя дори не се опита да ми вдъхне чувството, че 
бихме могли да станем по-близки. И до днес не мога да разговарям 
сериозно с нея, само си разменяме учтивости и нищо незначещи думи. 

За първата Коледа след смъртта на свекър ми я поканихме у нас. През 
цялото време плака. Пак проявих разбиране. Този път поне се постара да 
създаде минимум хармония, защото беше много радостна, че няма да 
прекара празниците сама. Но аз през цялото време се чувствах неловко. 
Свекърва ми продължаваше да се държи на разстояние. Когато е близо до 
мен, никога не съм естествена. Не съм спонтанна, не съм нормална, 
непрекъснато следя да не я обидя с нещо. А тя се обижда от всевъзможни 
дреболии. 

Основното й настроение е отрицателно. Не може да се зарадва истински, 
постоянно хленчи и винаги иска да бъде в центъра на вниманието. Такава 
беше и на Коледа. Никой не се чувстваше добре, само че конфликтите 
останаха под повърхността и никой не ги изказа гласно. 

Свекърва ми държеше постоянно да бъде в центъра на вниманието и дори на 
нашата сватба не пропусна да се самоизтъкне, което ме постави в много 
неловко положение. Най-добрата ми приятелка се омъжи за много богат мъж 
и дойде на сватбата със скъпо кожено палто. Свекърва ми, която я видя 
за първи път именно на сватбата, започна да се усуква около нея, да 
хленчи и да моли, докато приятелката ми се съгласи да й даде палтото за 
голямата сватбена снимка. Стана ми срамно! За щастие приятелката ми е 
деликатен човек и никога не ми е напомнила тази сцена. 

Мъжът ми не приема майка си сериозно. Имам чувството, че между двамата 
няма привързаност. Той е бил нежелано дете, още като бебе тя го 
занемарявала, често му натяквала, че е спрял кариерата й. Очевидно той 
се е примирил с живота си на нежелано дете. Между него и майка му не 
съществува класическата връзка майка-син, за която толкова много се 
говори. 

Потребността да я виждаме, да поддържаме контакта, изхождаше повече от 
мен. Аз искам да имам семейство, гнездо, в което да се чувствам уютно. 
Родителите ми са много сърдечни хора, гнездото е винаги топло и уютно, 
семейството ни живее хармонично. Виждаме се редовно и не крием обичта 
си. Затова не престанах да се интересувам от свекърва си и винаги 
когато трябваше да реша някакъв проблем, й се обаждах. Макар че не 
получавах подкрепа и дори съчувствие, тя непрекъснато се стремеше да ме 
наранява. Доскоро поддържах контакта с нея и заради сина си. 

Всеки път, когато наближаваше рожденият й ден, започвах да си мисля с 
какъв подарък бих могла да й доставя радост. Тя обичаше да се облича 
модерно и години наред й купувах по един красив пуловер. Знаех, че тя 
обича пуловери, направо ги обожава. Винаги й купувах скъпи маркови 
пуловери, които много ми се искаше да задържа. Веднъж, когато я 
посетих, тя отвори гардероба си и ми показа колекцията си. Пуловерите 



бяха наредени един върху друг, нови и чисти. Тя ми заяви небрежно, че 
не била носила нито един, защото не й подхождали. Даже започнала да ги 
подарява на приятелките си. Отново бях потресена от безочието й. Тази 
жена наистина знаеше как да ме засегне болезнено. Имала съм и други 
подобни преживявания, когато си мислех, че това не може да бъде истина. 
Въпреки това се хващах на уловките й, защото тя измисляше неща, които 
считах за невъзможни. 

Когато се роди синът ми, я поканихме да ни посети след дълго отсъствие. 
С течение на времето човек забравя обидите. Това беше първото й внуче, 
тъкмо се бяхме нанесли в собствена къща. Бяхме много щастливи с бебето, 
искахме да му се радваме всяка минута и се надявахме, че и тя ще се 
почувства така. Че ще се възхити на първото си внуче. Мислех, че 
гордата баба ще се разхожда с количката по алеите. Е, първия ден тя 
наистина излезе с бебето, но още на следващия каза, че у нас било много 
скучно и съжалявала, дето не си е останала вкъщи. Отново бях изумена, 
никога не бях очаквала подобна реакция. Казах й, ти сериозно ли очакваш 
да те развеждам по магазините с двуседмичното бебе. Знам, че тя е 
типично градски човек, и по-рано често я водех по скъпите магазини и 
кафенетата. Но сега имах бебе и то беше много по-важно от забавленията 
на свекърва ми. Но тя, разбира се, се обиди. 

Предложих й да се разхожда сама, мъжът ми беше готов да я кара до града 
и да я взема, но тя не пожела. С мъжа ми отново обсъдихме как бихме 
могли да й създадем развлечения, накрая я поканихме на скъп обяд. Там 
ме попита: „Какво би ми препоръчала?" Тъй като знаех, че обича месо, й 
препоръчах ростбиф и прекрасните пържени картофи, специалитет на 
готвача Лорен, и тя ги поръча. Нямах представа, че има проблеми с 
жлъчката и е диабетичка. Че трябва да яде само диетични храни. Досега 
не ми беше казала нито думичка за заболяванията си. 

Какво направи свекърва ми? Изяде си всичко, изяде и моя бял хляб, 
дебело намазан с масло със зелени подправки. Никой не се замисли за 
нивото на холестерина и жлъчката й. Все пак тя е възрастен човек и 
никой от нас не би си позволил да я контролира. И какво стана? 

Цяла нощ тичала до тоалетната. Ние обаче спяхме дълбоко и не сме я 
чули. Имала силни болки, ужасни жлъчни кризи. На следващата сутрин, 
когато се яви на закуска, беше накрая на силите си. Заяви ни, че 
веднага ще се прибере вкъщи. Поредното смайване. Избрах подходящ влак, 
закарах я на гарата и тогава дойде ударът. На сбогуване ми каза: „Ти си 
виновна, ти ми препоръча ростбиф и пържени картофи." Пак загубих ума и 
дума. 

Тогава реших да сложа край. Беше ми писнало от наглостта й. Престанах 
да я търся, престанах да мисля за нея. Казах на мъжа ми: стига толкова. 
Ако иска да ни види, нека се обади. Все пак има внуче, което расте, ще 
има рожден ден, ще дойде Коледа, достатъчно поводи да се обади. 

Но свекърва ми така и не се обади. Изчезна от живота ни. За Коледа и за 
рождените дни получаваме студени картички за внучето. Тя изпълнява 
дълга си, явно за да успокои съвестта си. Моят рожден ден не беше 
отбелязан - всъщност така е било винаги. Вече не се интересувам от нея. 
Постоянната посетителка 

Потенциалната постоянна посетителка действа като типична свекърва. Тя 
просто иска да присъства. От страх пред самотата или просто защото се 
опасява да не пропусне нещо важно. По правило тя не е в състояние да се 
занимава сама, дефинира се единствено чрез децата си. Те са 
единствената тема за разговор, съдържанието на живота й, тя не може да 



живее без тяхната привързаност. Следователно не пита дали посещенията й 
са желани. И най-малкият повод е достатъчен за поредната визита или 
най-малкото за подробен телефонен разговор, понякога два-три пъти 
дневно. Когато се е разположила удобно в дома на сина си, тя е готова 
да остане със седмици и понякога е необходимо меко насилие, за да бъде 
изведена оттам. Особено когато живее по-далече. 

Даже когато не присъства, възгледите, съветите и възраженията й често 
витаят в пространството. Още в собствения си брак тя е открила, че може 
да бъде чута дори само с вечното си присъствие и небиеща на очи 
упоритост, че по този начин може да стане незаменима. Тя не се сеща, че 
само изнервя близките си хора. Отдавна е станала недосегаема за 
недоволството им. 

По същия небиещ на очи начин тя очаква и вниманието на сина си, малко 
или повече открито, нещо като семеен атрибут, който тя е отдавала, без 
да я молят за това. „По цели нощи съм бдяла над леглото му, докато беше 
болен" - това е един от любимите й разкази. Или аргументира убедително: 
„Ти никога няма да се сетиш да ми се обадиш, значи аз трябва да дойда." 
И застава на вратата, натоварена с покупки от последната разпродажба 
или саморъчно опечен сладкиш за любимия син и непременно с написана на 
ръка рецепта за снахата. 

Постоянната посетителка непрекъснато се измъчва от страха да не загуби 
сина си или се чувства самотна. Поради това, без да го осъзнава 
напълно, тя посяга и към някои евтини номера: грипът й продължава цели 
седмици, автобусът минава на всеки кръгъл час, отоплението в жилището й 
не работи и т.н. Даже когато синът грижовно я снабдява с лекарства и 
горещ чай, откарва я в къщи, след като се стъмни, или поправя 
отоплението, основната потребност от продължителна близост не е 
наситена. Дори напротив: успехът й вдъхна нова надежда и я кара да 
изнамира все нови причини за посещение. Кръговрат без край. 

Най-големият проблем в общуването с потенциалната постоянна посетителка 
се състои в прокарването на ясни граници. Без да й създавате чувството, 
че е изхвърлена от семейния кръг. Въпреки това е валидно правилото: 
колкото по-рано прокарате ясни граници, толкова по-малко ядове ще 
имате. Откровените разговори и дори сблъсъци донасят повече дълготрайна 
полза, отколкото могат да навредят. Понякога помагат и твърди уговорки 
като: „Можеш да идваш всяка неделя на обяд, но следобедът си е само 
наш." Защото това няма да бъде обиждащ намек, че тя е нежелана 
гостенка, а обяснение, че партньорите държат на връзката си и искат да 
я развиват (със или без децата) . 

Задачата на сина е среднотрудна, но със сигурност поставя на изпитание 
търпението му. Той трябва да внуши това на майка си, без да изглежда 
коравосърдечен и неблагодарен (или поне да се чувства така). Защото 
именно той е длъжен да ограничи постоянните й посещения. Струва си да 
осъществи това - заради собственото си партньорство и за да изгради 
искрени отношения с майка си. 

Хенриеке, 32-годишна, секретарка, омъжена, с едно дете 
„Много й се искаше да живее с нас." 

Най-голямото й желание: „Ще построим голяма къща и аз ще живея на 
горния етаж." Но аз знам, че няма да го направя. Не бих могла да го 
понеса. 

Мъжът ми е лекар. Майка му е госпожа доктор. Тя е вечно недоволна. 

Мъжът й е починал рано. Най-малкият й син, моят мъж, е бил изцяло 
зависим от майка си още от най-ранното си детство. Любимото й дете. 



Зеницата на очите й. Макар че има по-голям брат, той е вършел всички 
мъжки работи в къщата след смъртта на бащата. Изпълнявал е всички 
задачи, които по-рано са били за баща му. 

В училище винаги е бил най-добрият. Общ успех 5.90. Изкарал е 
следването си, без да повтори нито един семестър. Винаги казва: „Дължах 
го на мама. Тя направи толкова много за мен. Не исках да й тежа нито 
месец повече." А тя не пропуска да спомене, че образованието му й е 
струвало 80 000 марки. Успяла да ги намери, макар и с много трудности, 
и сега черпи от спомените си. 

Майка му е живяла много пестеливо. Вложила е всичко в сина си. Това е 
оправданието й за постоянните посещения у нас. При това подробно ми 
обяснява каква прилежна майка и домакиня е била. Как пестеливо е 
живяла, как добре е водила домакинството. Аз изобщо не се вмествам в 
представите й за добра съпруга. Често съм й казвала: „Не съм готова да 
живея само за детето си." Това я докарва до лудост. Непрекъснато се 
меси, често ни обвинява, че не пестим. Упражнява истински натиск и 
всеки път представя нещата така, сякаш съм виновна само аз. Създава ми 
чувство за вина към мъжа ми. Аз съм харчела парите му с пълни шепи! 
Макар че и аз работя. Тя смята, че синът й е длъжен да живее така, 
както му е показала тя и че сигурно щеше да го направи, ако не бях аз. 
Упреците просто бликат от нея, отново и отново, има истински пристъпи. 
Обвинява ме в какво ли не. Аз съм единственият пречещ фактор, 
непрекъснато пръскам пари за глупости, синът й работи упорито, за да ме 
издържа. Обвинява ме, че имам много дрехи. Че все купувам скъпи неща. 
Можела съм да мина и с половината от тези скъпи дрехи. Тогава й 
отговорих: „Не желая постоянно да седиш в дома ми и да се месиш в 
работите ми." 

По Коледа пак имаше избухване. Дойде и каза: „И двамата получихте 
коледни заплати. Сигурна съм, че сте си внесли по-голямата част от тях 
на книжка." Това ме вбеси и отговорих: „Съвсем не, похарчихме всичко и 
не знам как ще изкараме следващия месец." Тя само ме погледна, но не 
каза нито дума. В действителност ние бяхме внесли доста пари в 
спестовните книжки, но това изобщо не я засяга. Вечерта между мъжа ми и 
майка му се разрази истинска буря. Тя го обвини във всички смъртни 
грехове, а той насочи обвиненията към мен. Държа се по начин, който ме 
накара да се оправдавам. 

Очаквах мъжът ми също да й каже, че това не я засяга. Да й заяви: стой 
си вкъщи и си гледай твоята работа, вместо да си пъхаш носа в чужди. Но 
той имаше чувството, че е длъжен да дава сметка на майка си. Обясни й, 
че е внесъл доста пари в книжката си. Според мен постъпи глупаво. А 
накрая ме изкара виновна, което беше напълно излишно. 

Наскоро отново й казах някои неща и тя се разрева. Искала само малко 
признание, не било чак толкова ужасно. С какво е заслужила такава 
дръпната снаха. Ако на времето тя се била държала така със свекърва си, 
сигурно щели да я изхвърлят на улицата. И това, въпреки че правела 
всичко за децата си - защо я мразя толкова? Зарадвах се, когато мъжът 
ми бе преместен в друг град. Иначе бракът ни нямаше да просъществува 
още дълго. Защото мъжът ми непрекъснато се измъчва от чувство за вина. 
Все ме обвинява, че той е посредник между нас, че трябва да оправя 
кашите, които съм забъркала. Не можел да й посочи вратата. Постоянно 
има угризения на съвестта, макар че непрекъснато се кара с нея. „Тя ми 
е майка" - казва всеки път той и това според него е извинение за 
непоследователното му поведение. 



И тъй като не може да заеме ясна позиция, продължава да стои между нас 
и да гледа тъпо. Все това ми повтаря: „Тя е направила толкова много за 
нас, не можем да я отблъснем." Не вижда, че сам се поставя между двата 
стола. Мъжът ми е доста избухлив. Мисля, че крещи само защото толкова 
време не е успял да намери начин да се разграничи от майка си. Тя му е 
попречила да стане самостоятелна личност. Когато й ходим на гости, 
винаги казва: „Деца, вие седнете и си починете. Аз ще направя всичко." 
Ако взема думите й насериозно и разтворя вестника, мога да бъда 
сигурна, че само след три минути ще ме повика: „Ела тук, направи 
това... помогни ми да... хвани тук." Мъжът ми се мръщеше, но никога не 
възразяваше, позволяваше й да го командва, подчиняваше се неохотно, но 
един ден му писваше и избухваше. Когато е бесен от гняв, той наистина 
не знае какво прави. Тя се плаши до смърт и заявява, че вече не разбира 
света. Никой от двамата не заема ясна позиция. Мъжът ми може спокойно 
да й каже: „Само преди минута ти ме покани да седна и да не правя 
нищо." Но той се втурваше да й помага, после избухваше, а тя се плашеше 
като малко дете, на което крещят, а то не осъзнава вината си. И аз го 
осъзнах доста по-късно. 

Свекърва ми никога не ми прости, че съм издържала матура, но не съм 
следвала, а съм станала секретарка. Така я лиших от снаха, с която може 
да се хвали. Постоянно ми го повтаря. 

Мъжът ми често се опитва да ме успокоява: „Ти я виждаш твърде рядко. 
Малкото пъти, когато сте заедно, трябва да се стегнеш и да издържиш. 
Стой настрана. Тя е вече стара." Винаги се старае да замазва 
конфликтите. И непрекъснато ми обяснява, че съм по-младата. Че само от 
мен зависи как се развиват отношенията ни. Че не бива да бъда 
твърдоглава. След като се преместихме, се разбрахме да се виждаме 
веднъж на четири седмици, но според мен и това й беше много. Ако можех 
да се измъкна... 

Не мога да я търпя, тя ще ме довърши. Искам да бъда ясна. Искам тя да 
приема мнението ми. Искам да уважава живота, който водя. Не е длъжна да 
го одобрява, но трябва да ме уважава. 

Още сватбата беше ужасна. Трябваше да се оженим в църква, заради 
роднините - а аз изобщо не съм вярваща. За мен тази женитба нямаше 
стойност. Протестирах енергично и накрая успях да се наложа. Мъжът ми 
застана изцяло на моя страна - за пръв и последен път. Свекърва ми не 
можа да ми прости, че развалих мечтаната сватба с ината си. Разбира се, 
тя смята, че аз съм насъскала сина й. Че съм упражнила вредно влияние 
върху него. 

Очаквах мъжът ми да отстоява ясна позиция в конфликтите с майка си и да 
не се оправдава постоянно за моя сметка. Поне веднъж трябваше да ме 
увери, че е на моя страна. Имаше време, когато ми доставяше злобна 
радост да се разхождам пред свекърва си в старите си изтъркани дънки. И 
да разправям на всички познати, че едва съм се справила с матурата, че 
възпитавам детето си авторитарно. Бях непрекъснато в опозиция. Тази 
жена предизвиква у мен детински инат. 

Тя непрекъснато сравнява децата на девер ми и нашето. Естествено те 
винаги са по-добрите. Защото са по-добре възпитани. Следва допълнение: 
Щефан - така се казва братът на мъжа ми, - казал същото. Това ме 
подлудява и мога да го понеса само от далечно разстояние. 

Свекърва ми постоянно повтаря, че децата на другите хора са благодарни 
и мили. Само нейните не са - разбира се, това важи и за снахата. И 
непрестанно стене: „С какво съм заслужила това?" 



И тези проклети сравнения, още с бебетата беше така. Това бебе има вече 
три зъбчета, защо вашето няма нито едно? Това бебе ходи на цукало, защо 
вашето още ходи с пелени? Еди-кое си говори ясно и разбираемо, защо 
твоето само фъфли? 

За нея беше ужасно, когато наскоро повторно отказахме да си построим 
голяма къща и да живеем всички заедно. Тя предложи да дойде при нас, 
отново се разрази буря и тя се разпищя, че сме неблагодарни. Цял живот 
се жертвала за децата си, а те се готвели да я пратят в старчески дом. 
Тъкмо бях преодоляла себе си и се готвех да прекарам една седмица с 
нея. Не защото много исках, а заради сина си. Според мен той не бива да 
страда заради лошите ни отношения. За кой ли път заговорихме за строежа 
на къщата. Накрая й казах ясно и категорично, че не държа да имам 
собствена къща, че не желая да живея в разрушен брак, да работя цял 
живот заради четири стени и да прекарвам всяка отпуска в собствената си 
градина. Че искам да си позволявам разни неща, да се храня навън и т.н. 
И най-вече, че нямам никакво желание да живея под един покрив с нея. Тя 
не каза нищо и аз приключих темата с думите: „По-добре да живея с мъжа 
си в 50 квадратни метра и да съм щастлива, отколкото да плащам цял 
живот за една къща, да живея със свекърва си и да съм нещастна." Тя го 
прие мълчаливо и аз си помислих, че сме приключили окончателно с 
темата. 

Още същата вечер мъжът ми ме попита по телефона: „Какво си наговорила 
на мама?" Явно беше предала своята версия на разговора. „Защо си казала 
на мама, че сме решили да не строим къща?" - попита мъжът ми и отново 
заваляха горчиви обвинения. 

Наскоро брат му си купи къща и това е тема на разговор номер едно. 
Редовно ни втълпяват, че трябва да последваме примера му. Първият 
въпрос винаги е: „Е, какво смятате да правите? Помислихте ли вече за 
собствена къща?" 

Свекърва ми много обича злобните номера. Една вечер - бяхме й на гости, 
- наминахме за малко при брат му, който живее наблизо. Той попита 
спонтанно: „Не искате ли да останете на вечеря?" Съгласихме се и й се 
обадихме да кажем, че няма защо да ни чака за вечеря. На излизане й 
бяхме казали, че вероятно ще се върнем късно. 

Тя обаче настоя да вечеряме с нея. Братът на мъжа ми - той е доцент и 
има докторска титла, - поговори с нея и тя направи нещо много глупаво. 
„Но ти трябва да си подготвиш лекциите. Нямаш време." Опита се да му 
втълпи, че ние само ще му пречим, а той я скастри здравата. Въпреки 
това останахме. 

Прибрахме се вкъщи към 21 ч. Влизаме и какво да видим: тя наредила 
тържествена маса за трима души, легнала си и отказва да ни погледне. 
Било й зле, боляла я главата. Не искала да говори с нас. Украсената, но 
непобутната маса беше замислена като обвинение. Наредена като за 
празник, но гостите не бяха дошли. „Какви са тези глупости?" - попитах 
сърдито аз. Мъжът ми отиде при нея и отново започна караница. Тя 
плачеше, обвиняваше го... Накрая си събрахме багажа и си заминахме. 
Мъжът ми отново се измъчваше от угризения на съвестта. И днес не смее 
да й каже ясно и точно какво иска. Майка му не престава да го тормози. 
Аз обаче се научих да я гледам отстрани, като непозната. Днес разбирам, 
че тя никога не е била наясно със себе си. Че боледува от самата себе 
си. Постоянно е недоволна, хленчи, поглежда как реагират другите, 
завижда на хората, които имат повече от нея. Тя не може да се приеме 
такава, каквато е. Опитва се да отреагира на проблемите си чрез нас. 



Като тормози нас, иска да успокои себе си. Ние сме длъжни да отговаряме 
за проблемите й. Но аз отдавна престанах да участвам в тази детска 
игра. Изключих се и край. 

Откъснатата 

Откъснатата от сина си свекърва е мечтата на всички снахи - и кошмар за 
повечето мамини синчета, които се нуждаят от целодневни грижи. Тя се е 
сбогувала вътрешно с всички амбиции и не се намесва в живота на сина си 
и партньорката му. А може би никога не е имала подобни амбиции. Това 
съвсем не означава, че бъдещето на детето й е безразлично за нея. Но тя 
има друго становище: моите деца са възрастни и сами отговарят за себе 
си. Ако я помолят за съвет, дава най-доброто от себе си. Но това не 
значи, че е постоянно нащрек и тича на помощ при всеки слаб сигнал на 
синчето си. Тя знае отдавна или го е разбрала в течение на живота си, 
че неканената намеса носи повече вреда, отколкото полза. Че децата 
трябва да направят собствените си грешки. Към това се прибавя и фактът, 
че тя си е изградила свой живот, който я удовлетворява, и не е зависима 
от децата си по отношение на социалните контакти. 

Твърде малко майки се осмеляват да пуснат децата си на свобода. Да 
присъстват в живота им, без да се намесват. Зад поведението на 
отделилата сина си майка винаги стои значителна порция самоувереност, 
кураж, самостоятелност и здрав човешки егоизъм. Тези свекърви са на 
мнение, че собствените им интереси са не по-малко важни от тези на 
децата. Много често те имат професия, която поглъща вниманието им, а 
ако са пенсионерки, имат достатъчно други занимания, ангажират се в 
социални или политически инициативи и институции и много държат на 
приятелския си кръг. Накратко: те са доволни от себе си и отказват да 
се дефинират само чрез децата си, които малко или повече са преуспели в 
живота. Откъснатата майка никога не би отказала уговорената среща с 
приятелите си само защото точно днес синът й има повечко време за нея. 
Тя се държи учудващо добре и проявява разбиране, когато синът й живее с 
партньорката си не така, както тя смята за правилно. Тя се държи 
настрана даже когато вярва, че младата двойка е на погрешен път или 
прави глупости. 

Интересно е, че отношенията между откъснатата майка и сина, който все 
така се нуждае от нежните й грижи, често са напрегнати. Тук се разкрива 
един факт, който обикновено остава в сянка: архаичният интерес на сина 
и партньора образът на свекървата да запази отрицателната си окраска и 
копнежът му да има свръхгрижовна майка. Защото в тези иначе сравнително 
редки взаимоотношения синът е този, който трябва да се бори за 
внимание, грижи и подкрепа. И той го прави. Сега той се вкопчва в майка 
си, нерядко се оплаква, че тя обръща твърде малко внимание на живота 
му, не споделя грижите му. 

За снахата няма непосредствени зони на конфликт с откъснатата от сина 
си свекърва. Дори напротив: американски социолози са установили, че 
снахите със самостоятелни свекърви търсят съвета и приятелството им 
много по-често от другите. Без конкуренция в грижите за сина, без 
ревност, интриги и открита борба за привързаността му, между двете жени 
възниква истински интерес, макар че в началото ги свързва единствено 
мъжът, когото обичат. Когато се научат да живеят спокойно една до друга 
(без да се отричат от себе си), новите роднини свекърва и снаха имат 
шанса да станат истински приятелки. Никоя не се обременява с проблемите 
на другата, двете се разбират все по-добре. Дори когато става въпрос за 
сина, съответно партньора. Не са малко снахите, които по този начин 



узнават за партньора си повече неща, отколкото му е приятно. 

От друга страна, тясната връзка между откъснатата свекърва и снахата 
може да създаде проблеми. Защото и мъжът има право да бъде на първо 
място в сърцето и мислите на партньорката си, да бъде приеман сериозно. 
Съюзът между двете жени, който се изразява в злобни и иронични намеци 
по негов адрес и в тайно клюкарство, може да отрови и най-добрата 
връзка. 



